Mihaathanah positive vi meehunge 98 percent ran'galhu vejje | ThePress\nމިހާތަނަށް ޕޮޒިޓިވްވި މީހުންގެ 98 ޕަސަންޓު ރަނގަޅުވެއްޖެ\n23 October 2021, 09:11\nކޮވިޑް ފެތުރެމުންދާ މި ހާލަތުގައި މާލޭގެ މަގުތަކުގައި މީހުން ނުކުމެ އުޅޭ މަންޒަރު / ފޮޓޯ: އާއިޝަތު ޝާޒްލީން | ދަ ޕްރެސް\nރާއްޖޭން ކޮވިޑަށް ޕޮޒިޓިވްވި މީހުންގެ ތެރެއިން 85،000 އަށް ވުރެ ގިނަ މީހުން ބަލިން ރަނގަޅުވެއްޖެއެވެ.\nއެޗްޕީއޭއިން އާންމުކުރި ތަފާސްހިސާބުތަކުން ދައްކާ ގޮތުގައި އިއްޔެ އިރުއޮއްސި 6:00 އިން މިއަދުގެ އިރުއޮއްސި 6:00 އަށް ކޮވިޑަސް ޕޮޒިޓިވްވި 55 މީހުންނާއެކު، ޖުމްލަ ޕޮޒިޓިވްވެފައިވަނީ 86،605 މީހުންނެވެ. އޭގެ ތެރެއިން 85،030 މީހުން ވަނީ ބަލިން ރަނގަޅުވެފައެވެ.\nމިއާއެކު ރާއްޖޭން މިހާތަނަށް ކޮވިޑަށް ޕޮޒިޓިވްވި މީހުންގެ ތެރެއިން 98 ޕަސެންޓު މީހުން ބަލިން ރަނގަޅުވެފައިވާއިރު، އޭގެ ތެރޭގައި ދެވަނަ ފަހަރަށް ކޮވިޑް ޖެހުނު މީހުންވެސް ހިމެނެއެވެ.\nފާއިތުވި ދުވަސްތަކުގައި މާލޭން ޕޮޒިޓިވްވާ މީހުންނަށް ވުރެ ރަށްރަށުން ޕޮޒިޓިވްވާ މީހުން އިތުރުކަމަށް ދެއްކި ނަމަވެސް، ރޭ އާންމުކުރި ތަފާސްހިސާބުތަކުން ދައްކާ ގޮތުގައި މާލޭންވެސް އަދި ރަށްރަށުންވެސް ޕޮޒިޓިވްވެފައި ވަނީ 21 މީހުންނެވެ. އަދި ރިސޯޓުތަކުން 13 މީހުން ޕޮޒިޓިވްވެފައިވެއެވެ.\nމީގެ އިތުރުން، އެކްޓިވް ކޭސްތައް އެއްވަރެއްގައި ހިފެހެއްޓިފައިވާއިރު، 18 މީހަކަށް ފެސިލިޓީތަކުން އަންނަނީ ފަރުވާ ދެމުންނެވެ. ކޮވިޑަށް ފަރުވާ ހޯދަމުންދިޔަ މީހުންގެ ތެރެއިން މިމަހު ނުވަ މީހުން މިހާތަނަށް މަރުވެ، މަރުވި މީހުންގެ އަދަދު ވަނީ 240 އަށް އަރައިފައެވެ.\nރާއްޖޭގައި ކޮވިޑުގެ ހާލަތު ކޮންޓްރޯލް ކުރެވިފައިވާއިރު، އެޗްޕީއޭއިން ވަނީ ބޮޑެތި ލުއިތައް ދީފައެވެ. އޭގެ ތެރޭގައި އެ އޭޖެންސީން ކަނޑައަޅާފައިވާ މިންގަނޑަށް ވެކްސިން ފުރިހަމަކުރި ރަށްރަށަށް ޕީސީއާރު ޓެސްޓަކާ ނުލާ ދަތުރުކުރެވޭ ގޮތް ހެދުން ހިމެނެއެވެ.\nހަބަރު ކޮވިޑް-19 އެޗްޕީއޭ ސިއްހަތު\nމިއަދު ރާއްޖެއިން 116 މީހަކު ކޮވިޑަށް ޕޮޒިޓިވް ވެއްޖެ\nދުނިޔޭގެ ގިނަ ހިސާބުތަކަށް އޮމިކްރޯން ފެތުރޭނެ ކަމުގެ އިންޒާރު ދީފި!\nދެކުނު އެފްރިކާގެ ހަތް ގައުމުން ކަނޑުމަގުން އެތެރެވުން މަނާކޮށްފި


UAE ge raees avahaaravejje\nޔޫއޭއީގެ ރައީސް ޝެއިހް ހަލީފާ ބިން ޒައިދު އަލް ނަހްޔާން--ފޮޓޯ:ސީއެންއެން\nޔުނައިޓެޑް އެރެބް އެމިރޭޓްސް (ޔޫއޭއީ)ގެ ރައީސް ޝައިޚް ޚަލީފާ ބިން ޒައިދު އަލް ނަހްޔާން އަވަހާރަވެއްޖެއެވެ.\nނަހްޔާން އިއްޔެ އަވަހާރަވީއިރު އުމުރުފުޅަކީ 73 އަހަރެވެ. އެމަނިކުފާނު ވެރިކަމާއި ހަވާލުވެ ވަޑައިގަތީ އެ މަނިކުފާނުގެ ބައްޕާފުޅު އަވަހާރުވުމުންނެވެ.\nރައީސް އަވާހަރަވުމުގެ ހިތާމައިގައި އިއްޔެއިން ފެށިގެން 40 ދުވަހަށް އެގައުމުގެ ދިދަ ބައި ދަނޑިއަށް ތިރިކޮށް، ސަރުކާރުގެ އިދާރާތަކާއި އަމިއްލަ އޮފީސްތައް ތިން ދުވަހަށް ބަންދު ކުރާނެ ކަމަށް ދައުލަތުގެ މީޑިއާއިން ރިޕޯޓުކުރިއެވެ.\nޝައިޚް ޚަލީފާއަށް 2014 ވަނަ އަހަރު ސްޓްރޯކެއް ޖެހި، ސާޖަރީއެއް ހެދި ފަހުން ރައީސްގެ ގިނަ މަސްއޫލިއްޔަތުތަކާ ހަވާލުވެ ހުންނެވީ ކޮއްކޯފުޅު އަދި އަބޫދާބީގެ ވަލީ އަހުދު ޝައިޚް މުޙައްމަދު ބިން ޒައިދުއެވެ.\nޔޫއޭއީގެ ދެވަނަ ރައީސްގެ ގޮތުގައި ޝައިޚް ޚަލީފާ އެ މަގާމަށް އައްޔަން ކުރީ 2004 ވަނަ އަހަރެވެ. އެގައުމުގެ ފުރަތަމަ ރައީސަކީ ގައުމުގެ ބާނީ އަދި ޝައިޚް ޚަލީފާގެ ބައްޕާފުޅު ޝައިޚް ޒައިދު އަލް ނަހްޔާންއެވެ.\nޝައިޚް ޚަލީފާ އަވަހާރަވުމުން ރައީސް ކަމުގެ ޒިންމާތަކާ ހަވާލުވެވަޑައިގަންނަވާނީ ނައިބު ރައީސް، ޝައިޚް މުޙައްމަދު ބިން ރާޝިދު އަލް މަޚްތޫމްއެވެ. އެއީ، ހަތް އެމިރޭޓްސްގެ ވެރިން ހިމެނޭ ފެޑެރަލް ކައުންސިލުން ކުރިއަށް އޮތް 30 ދުވަހުގެ ތެރޭގައި އާ ރައީސަކު އައްޔަން ކުރަން ދެނެވެ.


Masjid Al-haram aanmukoh namaadhu kurumuge furusathu hulhuvaalaifi – Iru\nއަނިލް ކަޕޫރު ހުސްގަޔާ ހުރެ ފޭނުން އާޝޯހު ކޮށްލައިފި\nރަކީދޫ ބަނދަރު މަޝްރޫއުގެ 58 ޕަސެންޓު މަސައްކަތް ނިމިއްޖެ\nހަަލުވިކަމާއެކު ފެތުރެމުންދާ ކޮރޯނާވައިރަސް ޑިޒީޒް (ކޮވިޑް-19) ކޮންޓްރޯލް ކުރުމަށް ސައުދީ އަރަބިއްޔާއިން ތަންފީޒު ކުރަމުންދާ ފިޔަވަޅުތަކަށް ލުއި ދޭން ފަށާފައިވާއިރު، މުސްލިމުންގެ އެންމެ މުޤައްދަސް މަސްޖިދުލް ޙަރަމްގައި އާންމުކޮށް ނަމާދު ކުރުމުގެ ފުރުސަތު ހުޅުވާލައިފިއެވެ.\nކޮވިޑް-19 އާ ގުޅިގެން ތަންފީޒު ކުރަން ފެށި ހަރުކަށި ފިޔަވަޅުތަކަށް، މަރުހަލާތަކަކަށް ބަހާލައިގެން ސައުދީއިން ލުއި ދޭން ފަށާފައި ވާއިރު، މިއަދުގެ ފަތިސް ނަމާދުން ފެށިގެން، މަސްޖިދުލް ޙަރަމްގައި ނަމާދު ކުރުމުގެ ފުރުސަތު ވަނީ ހުޅުވާލާފައެވެ.\nމިއަދުގެ ފަތިސް ނަމާދުން ފެށިގެން މަސްޖިދުލް ޙަރަމްގައި ނަމާދު ކުރުމުގެ ފުރުސަތު ހުޅުވާލާފައިވަނީ ސައުދީގެ ރައްޔިތުންނާއި އެ ގައުމުގައި ވަޒަންވެފައިވާ ރަށްވެހިންނަށެވެ. މައުލޫމާތު ލިބޭ ގޮތުގައި، މަސްޖިދުލް ޙަރަމްގައި ނަމާދު ކުރުމުގެ ފުރުސަތު އަދި ހުޅުވާލާފައިވަނީ ހާއްސަ ހުއްދައެއް އޮންނަ މީހުންނަށެވެ.\nކޮވިޑް-19އާ ގުޅިގެން އުމްރާގެ އަޅުކަން މެދުކަނޑާލާފައި އޮތުމަށްފަހު ސައުދީއިން އެކަމަށްވެސް ލުއިތަކެއް ދީފައިވާއިރު، މިއަދަކީ ލުއި ދިނުމުގެ ދެވަނަ މަރުހަލާ ތަންފީޒު ކުރަން ފެށި ދުވަހެވެ. އެގޮތުން މަސްޖިދުލް ޙަރަމްގެ ކެޕޭސިޓީގެ 75 ޕަސެންޓް ބޭނުން ކުރަމުންދާނެ ކަމަށް ޚަބަރު ލިބެއެވެ. މި މަރުހަލާގައި މަސްޖިދުލް ޙަރަމްގައި ޢުމްރާ ވެވޭ ކެޕޭސިޓީ 15000 މީހުންނަށް އިތުރުކޮށް، އަޅުކަން ކުރުމަށް ދުވާލެއްގެ މައްޗަށް 40000 މީހުންނަށް އެ މިސްކިތަށް ވަދެވޭނެ ކަމަށް މައުލޫމާތު ލިބެއެވެ.\nގައުމުން ބޭރުން ސައުދީއަށް ދަތުރުކުރާ ފަރާތްތަކަށް ޢުމްރާ ވުމުގެ ފުރުސަތު ދެނީ3ވަނަ މަރުހަލާގައެވެ.


Bella Hadid Israel sissuvaalaifi | Mihaaru\nބެލާ ހަޑީޑް އިޒްރޭލު ސިއްސުވާލައިފި\nބެލާ ހަޑީޑް އަސްލު ނިސްބަތްވަނީ ފަލަސްތީނަށް. އޭނާގެ އާއިލާ ފަލަސްތީން ދޫކޮށް ދިޔައީ 1948 ވަނަ އަހަރު ޔަހޫދީންނާ ދެކޮޅަށް ކުރި ހަނގުރާމާގައި ގެދޮރުން ނެރެލުމުން.\nއެމެރިކާގެ މަޝްހޫރު މޮޑެލް ބެލާ ހަޑީޑް.\n16 މެއި 2021 - 23:34\nއިޒްރޭލުން ވެރިވެގެންފައިވާ ފަލަސްތީނަށް ދެމުންދާ ޓެރަރިސްޓް ހަމަލާތަކާ ދެކޮޅަށް ސޯޝަލް މީޑިއާގައި އަޑުއުފުލާ މީހުން ގިނަވެ، އެންމެ ފަހުން އިޒުރޭލަށް މަޖުބޫރުވީ އެ މީހުންގެ އަޑު ކަނޑުވާލަން ފޭސްބުކާއި ޓުވީޓާ ވެސް ހިސޯރުކުރެވޭތޯ ބެލުމެވެ. އެކަމަކު އެ މަސައްކަތް ނާކާމިބުވެފައިވާކަން އެނގެނީ އިޒުރޭލުގެ ރަސްމީ ޓުވިޓާ ހޭންޑަލް އިން ކުރާ ޓުވީޓުތަކަށް އާންމުން ދޭ ރައްދުތަކުންނެވެ. -- އެގޮތުން މިފަހަރު އިޒުރޭލު ސިއްސުވާލީ އެމެރިކާގެ މަޝްހޫރު މޮޑެލް ބެލާ ހާޑީޑް އިންސްޓަގްރާމްގައި ކުރި ލައިވް ވީޑިއޯއެކެވެ.\nބެލާ މި ލައިވް ވީޑިއޯ ކޮށްފައިވަނީ އެމެރިކާގެ ނިއު ޔޯކް ސިޓީގައި އިޒުރޭލާ ދެކޮޅަށް މިއަދު ކުރި މުޒާހަރާގެ ތެރެއިންނެވެ. އެ ވީޑިއޯގައި އޭނާ އަޑުއަހަރުކޮށް، ފަލަސްތީނު މިނިވަންކުރަން ގޮވާ އަޑު ވެސް އިވެ އެވެ.\nމާ ގިނައިރުތަކެއް ނުވަ އިޒުރޭލުގެ ރަސްމީ ޓުވިޓާ ހޭންޑަލް އިން މި ވީޑިއޯ ޓުވީޓްކުރި އެވެ. އަދި ބުނީ ބެލާ ކަހަލަ މަޝްހޫރު މީހުން ޔަހޫދީން "މޫދަށް އުކަން" ގޮވާލުމަކީ ޔަހޫދީ ދައުލަތެއް ނައްތާލަން ތާއީދުކުރުން ކަމަށެވެ. އަދި މިއީ އިޒުރޭލާއި ފަލަސްތީނާ ދެމެދު އޮތް މައްސަލައެއް ނޫން ކަމަށާއި މިއީ އިންސާނިއްޔަތުކަމާ ގުޅުން ހުރި މައްސަލައެއް ކަމަށް ބުނެފައިވެ އެވެ.\n"ލަދު ގެންބަލަ،" ފަލަސްތީނު ދަރިކޮޅަށް ނިސްބަތްވާ ބެލާ އަށް ރައްދު ދެމުން އިޒުރޭލުގެ ޓްވީޓުގައި ބުނެފައިވެ އެވެ.\nއިޒްރޭލާ ދެކޮޅަށް މިއަދު ނިއު ޔޯކްގައި ބޭއްވި އެއްވުން.\nމިއާއެކު ބެލާ ސަޕޯޓަރުންނާއި އާންމުން ވެސް ވަނީ އިޒުރޭލަށް ރައްދު ދޭން ފަށައިފަ އެވެ.\n"ހީވަނީ ބެލާ މުޅި އިޒްރޭލު ސިއްސުވާލިހެން. އަހަރެންގެ އިހުތިރާމް ބެލާ އަށް،" މިއަށް ރައްދުން ދިން މީހަކު ބުންޏެވެ.\nބެލާ ވަނީ މީގެ ކުރިން ވެސް އިޒްރޭލާ ދެކޮޅަށް ވަރަށް ގިނަ އިންސްޓަގްރާމް ޕޯސްޓުތައް ކޮށްފަ އެވެ. އަދި ބެލާ ވެގެން ގޮސްފައި ވަނީ މިހާތަނަށް އިޒްރޭލާ ދެކޮޅަށް އެންމެ ގިނައިން ފާޅުގައި އަޑުއުފުލި ވަރުގަދަ ސެލެބްރިޓީއަށެވެ.\nއެމެރިކާއަށް އުފަންވި ނަމަވެސް، ބެލާ އަސްލު ނިސްބަތްވަނީ ފަލަސްތީނަށެވެ. އާންމު ނަމުގެ ގޮތުގައި ބެލާ ހަޑީޑް ބޭނުންކުރި ނަމަވެސް އޭނާގެ އަސްލު ނަމަކީ އިޒަބެއްލާ ޚައިރް ހަޑީޑް އެވެ.\nބެލާ ހަޑީޑް އޭނާގެ ބައްޕަ މުހައްމަދު ހަޑީޑް އާއި އާއިލާގެ އެހެން ބައެއް މެމްބަރުންނާ އެކު.\nބެލާގެ ބައްޕަ، މުހައްމަދު ހަޑީޑް އަކީ ފަލަސްތީނު މީހެކެވެ. ރިއަލް އެސްޓޭޓްގެ ވިޔަފާރީވެރިއެއް ކަމަށްވާ މުހައްމަދު އޭނާގެ އާއިލާއާ އެކު ފަލަސްތީނު ދޫކޮށް ދިޔައީ 1948 ވަނަ އަހަރު ޔަހޫދީންނާ ދެކޮޅަށް އެ ކުރި ހަނގުރާމާގައި އެ މީހުންގެ ގެދޮރުން ނެރެލުމުންނެވެ.\nބެލާގެ މާމަ އާއި ކާފާ ފަލަސްތީނުގައި ކައިވެނިކުރި އިރުގެ ފޮޓޯއެއް.\n"އަހަރެމެން ރެފިއުޖީންގެ ގޮތުގައި ސީރިއާގައި ތިބިން އަދި ސަފާދު [އިޒުރޭލުން ފޭރިގަނެފައިވާ ފަލަސްތީނުގެ ކުރީގެ ސިޓީއެއް] އަހަރެމެން އަހަރެމެން ނުކުންނަ ޖެހުނީ އަހަރެމެން ހިމާޔަތް ދިން ޔަހޫދީ އާއިލާއަކުން އަހަރެމެންގެ ގެދޮރު ފޭރިގަތުމުން... އެކަމަކު އެކަމާ ހިތްބުރަނުކޮށް އަހަރެމެންގެ އާއިލާއިން އަދިވެސް އެކަން ކުރަން ޖެހިއްޖެއްޔާ ކުރާނަން،" މުހައްމަދު 2015 ވަނަ އަހަރު ދިން އިންޓަވިއުއެއްގައި ބުނެފައިވެ އެވެ.\nއިޒްރޭލާ ދެކޮޅަށް މުޅި ދުނިޔޭގައި އަޑު އުފުލަމުން ދަނީ އެއްގަމާއި ކަނޑާއި ވައިގެ މަގުން ވެސް ބަންދުކޮށްފައި އޮންނަތާ އެތައް އަހަރެއް ވެފައިވާ ގާޒާގައި ނިކަމެތި ހާލުގައި އުޅެމުންދާ އާންމުންނަށް ދޭން ފެށި ވަރުގަދަ ހަމަލާތަކާ ގުޅިގެންނެވެ. ފަލަސްތީނުގެ އެތައް އާއިލާއެއް ގެއިން ނެރެ ޔަހޫދީން ވަޒަންވެރިކުރުމުގެ މަސައްކަތްތަކެއް ފެށުމުން އުފެއްދުނު ހަމަނުޖެހުންތަކަށް ފަހު އިޒްރޭލު ފުލުހުން ވަނީ އަގްސާ ހަރަމްފުޅުމުގައި މުސްލިމުން ރޯދަ މަހުގެ 27 ވިލޭރޭ އަޅުކަމުގައި ތިއްބާ އެތަނަށް ވަދެގަނެ އެތައް ގެއްލުމެއް ދީފަ އެވެ. އޭގެ ފަހުން ފަލަސްތީނުގެ ޖަމާއަތްތަކުން ވެސް އިޒްރޭލަށް ރޮކެޓުން ހަމަލާ ދެމުން ދާއިރު އިޒްރޭލުން ދިފާއުގައި ކަމަށް ބުނެ ކޮންމެ ދުވަހަކު ދަނީ ބޮމުގެ އެތައް ހަމަލާއެއް ދެމުންނެވެ.\n7 ކޮމެންޓް, 35 ރިއެކްޝަންސް\nމީނަގެ ކޮއްކޮއެއް ތެޅޭ ވައްތަރަކުން ލަދުން ބޯހަލާކު ވާވަރުވޭ!!!\nކަލޭ ގެ ކޮއްކޮ އުޅެނީ މާ ރަނގައަށް ތަ\nއަވަހަށް ޑޮކްޓަރަށް ދައްކާ، މިހެން މިބުނީ ބޯހަލާކު ވުމުގެ ކުރިން ދެއްކިއްޔާ ފަރުވާ ކުރަން ފަސޭހަވާނެތީނެ، އާނފަހެ ކީއްވެތަ ހަވާސާއިން ބޭރުވަނީ............\nސާބަހޭ ބެލާ.ވާންކޮއްފަ ބަހައްޓާތި.ނަތަންޔާހޫ ބޭރުވާނެ ވަރަށް އަވަހަށް.\nނަތަންޔާހޫ ބޭރުކޮއްގެން ވާނެ ވަކި މޮޅެއް ނެތް. އިޒްރޭލުގަ ގިނައީ އޭނައަށްވުރެވެސް ނުބައި މީހުން.\nދިވެހިން ހީކުރަނީ ޑީއަކުރުން ލިޔެފި ކޮންމެ އެއްޗެއް ޕްރޮނައުންސް ކުރަން ޖެހޭނީ ޑަވިޔަންޏަކުންނޭ. އެވަރިހަމަ އަރަބި ވިޔަސް ސްޕެނިޝް ވިޔަސް. އޭނަގެ ބައްޕަގެ ނަން ލިޔުނު އިރު މުހައްމަޑް ނުލިޔުނުކަން ދެރައީ.


Gaazee Zubair ah thuhumathukoh hushahelhi massala eh JSC in balanee | Mihaaru\nގާޒީ ޒުބައިރަށް ތުހުމަތުކޮށް ހުށަހެޅި މައްސަލައެއް ޖޭއެސްސީން ބަލަނީ\nސިވިލް ކޯޓު ހިންގާ ޖަސްޓިސް ބިލްޑިން: އެ ކޯޓުގެ ގާޒީ ޒުބައިރުގެ މައްސަލައެއް ޖޭއެސްސީން ދަނީ ބަލަމުން -- ފޮޓޯ/މިހާރު\n16 ސެޕްޓެމްބަރ 2020 - 12:29\nސިވިލް ކޯޓުގެ ގާޒީ ޒުބައިރު މުހައްމަދަށް ތުހުމަތުކޮށް ހުށަހަޅާފައިވާ މައްސަލައެއް ބަލަން ޖުޑީޝަލް ސާވިސް ކޮމިޝަން (ޖޭއެސްސީ) އިން ނިންމައިފި އެވެ.\nޖޭއެސްސީން ނެރުނު ބަޔާނެއްގައި ބުނީ ގާޒީ ޒުބައިރާ ގުޅޭގޮތުން ހުށަހަޅާފައިވަނީ ސިޔާސީ ހަރަކާތްތަކުގައި ބައިވެރިވެ ވަޑައިގަތުމާއި ޖަމިއްޔާއެއްގެ މަސައްކަތުގައި އަމަލީ ގޮތުން ބައިވެރިވާ ކަމަށް ބުނެ ހުށަހަޅާފައިވާ މައްސަލައެއް ކަމަށެވެ. އެ މައްސަލަ ބަލަން މިދިޔަ ހަަފުތާގައި ތަހުގީގު ކޮމެޓީއެއް އެކުލަވާލާފައިވާ ކަމަށް އެ ބަޔާނުގައިވެ އެވެ.\nމީގެ އެތައް މަހެއް ކުރިން ހުށަހަޅާފައި އޮތް މި މައްސަލަ ބަލަން ފެށީ ހައި ކޯޓުގެ ފަނޑިޔާރުކަމަށް ކުރިމަތިލުމަށް އެންމެ ފަހުން ހުޅުވާލި ފުރުސަތުގައި އެ މަގާމަށް ކުރިމަތިލެއްވުމަށް ޒުބައިރު ނިންމަވައި ކުށުގެ ރެކޯޑް ސާފުކުރަން ހުށަހެޅުއްވުމާ އެކުގައި ކަމަށް ވަނީ އެނގިފަ އެވެ.\nކުރިން ޑްރަގް ކޯޓުގައި މަސައްކަތް ކުރެއްވުމަށް ފަހު ސިވިލް ކޯޓަށް 2015 ވަނަ އަހަރު ބަދަލުކުރި ގާޒީ ޒުބައިރަކީ އެ ކޯޓުގެ ހުކުމް ތަންފީޒު ޑިވިޝަންގައި މަސައްކަތް ކުރައްވާ ގާޒީ އެވެ.\nސިވިލް ކޯޓް ފަނޑިޔާރުން ޖުޑީޝަލް ސާވިސް ކޮމިޝަން ޖުޑީޝަރީ\nފަނޑިޔާރު ޒުބައިރު އަކީ ޖެހިލުންކުޑަ އެއްވެސް ނުފޫޒެއްގަ ނުޖެހި މަސަައްކަތް ކުރާ ވަރަށް އިންސާފުވެރި ބޭފުޅެއް.\nޒުބޭ އެ ކުރާ އިޖްތިމާޢީ ހިދުމަތް ހުއްޓުވަން ނޫޅޭ! އެކަންއެގޮތަށްކުރެވޭނެދެވަނަމީހަކު ދަރަބޫދޫގަ ނެތް\nޒުބައިރު އަކީ ސިޔާސީ މީހެއްނޫން. ޢިޖުތިމާއީ ވިސްނުމެއް ގެންގުޅުއްވާ މީހެއް\nސަހުލާ އަލީ ފ. ދަރަނބޫދޫ\nގާޒީ ޒުބައިރުގެ އަންހެނުންނަކީ ޖަމިއްޔާ އެއް ހިންގަން އެހެންމީހެއްގެ އެހީ ބޭނުންވާ ވަރަށްވުރެ މާ ހިންގުންތެރި އުފެއްދުންތެރި މީހެއް\nސިޔާސީ ޕާޓީތަކަށް ކެމްޕެއިން ކުރިކަމަށް ބުނާ މައްސަލަތަކުގައިވެސް ފޮޑިޔާރުންނާމެދު އެބަފިޔަވަޅު އަޅާ، ފިޔަވަޅު އަޅަން މިތިބެނީ ވާދަވެރި އަނެއް ޕާޓީގެ ރޫހާނީ ލީޑަރާ އެކެޓެވިސްޓުން، ދެން މިކަން އިންސާފުވެރިވާނެ ވަރު ވިސްނަވާ!\nފަނޑިޔާރުނަށް ވުރެ ބޮޑަށް ސިޔާސީ އަނިޔާ ލިބޭ ބަޔަކު އެބަ ތިބި ތޯއެވެ؟ ކިހާދެރަ ..\nކޮބާ، ބާރީ މައްސަލަ، އޭނާ ސަސްޕެންސަނުގައި ހުންނަތާ ދޮޅު އަަހަރު\nވަރަށް ސާފުކޮށް މިބުނަނީ، ޖޭއެސްސީގެ ފޯމޭސަން ބަދަލުކުރުން ވަރަށް އަވަސް ކުރަން އެބަޖެހޭ، ނަޝީދު އިސްވެ ހުރެ، ވެރިކަމުގެ ނިޒާމެއްނޫން ބަދަލު ކުރަންވީ، ޖޭއެސްސީ އޮތް ގޮތް، ސިޔާސީ މީހުން ދަނޑިބާނާ ތަނެއްގެ ގޮތުގައި ޖޭއެސްސީ އޮވެގެން އިންސާފެއް ނުލިބޭނެ، ވޭތުވެ ދިޔަ މާޒީގައި ކަންވެފައިވަނީ އެެހެން، މިހާރު ކަންހިގަނީވެސް އެހެން\nބިރު ދެކުން ހުއްޓާލާ\nފަނޑިޔާރުންގެ އަބުރު ހަޑި ނުވާގޮތަށް މި ޒާތު ކަންކަން ކުރުން ބުއްދިވެރި..


މާހިރުބެ 10 ދުވަހަށް ދޫނިދޫއަށް ފޮނުވައި ބޮންޑޭ5ދުވަހަށް ގޭ ބަންދަށް ބަދަލުކޮށްފި – Maldivian Democratic Party\nއެމްޑީޕީގެ އިސްތިއުނާފް ފަނޑިޔާރު މަޖިލީހުގެ މެންބަރު އަދި ރައީސް ނަޝީދުގެ ސަރުކާރުގެ ޑެޕިއުޓީ ހޯމް މިނިސްޓަރ މުޙައްމަދު މާހިރު އީސާ އިތުރު 10 ދުވަހަށް ޖަލުގައި ބެހެއްޓުމަށާއި، ރޭ ކެފޭއެއްގައި އިންނަވަނިކޮށް ހައްޔަރުކުރި އެމްޑީޕީގެ ޕާލަމެންޓްރީ ގްރޫޕްގެ މެންބަރު، ރައްޔިތުންގެ މަޖިލީހުގެ މާފަންނު ދެކުނު ދާއިރާގެ މެންބަރު އިބްރާހީމް ރަޝީދު5ދުވަހަށް ގޭ ބަންދުގައި ބެހެއްޓުމަށް މިއަދު2ޖެހި އިރު ކްރިމިނަލް ކޯޓުން ހުކުމްކޮށްފިއެވެ.\nމުޙައްމަދު މާހިރު ޢީސާގެ ބަންދުގެ މުއްދަތު އިތުރުކޮށްފައި މިވަނީ އޭނާ މިހާރު ބަންދުގައި ބަހައްޓަންޖެހޭ ސަބަބެއް އޮތްކަމަށް ނުފެންނާތީ އެބޭފުޅާ މިނިވަންކުރުމަށް އެމްޑީޕީގެ އިސްތިއުނާފް ފަނޑިޔާރު މަޖިލީހުންނާއި އެމްޑީޕީން ކަމާއިބެހޭ އެންމެހައި ފަރާތްތަކަށް ގޮވާލާފައި ވަނިކޮށެވެ.\nއެމްޑީޕީގެ އިސްތިއުނާފް ފަނޑިޔާރުންގެ މަޖިލީހުން ޖުލައި 30 ވަނަ ދުވަހު ނެރުނު ބަޔާނެއްގައިވާ ގޮތުން ފުލުހުންގެ މަޤުޞަދަކަށް ވާންޖެހޭނީ މައްސަލަ ޝަރީޢަތަށް ހުށަހެޅުމަށް ބޭނުންވާނޭ ތައްޔާރީތައް ކުރުން ކަމުގައިވާއިރު މިމައްސަލަ އާއި ގުޅިގެން މުޙައްމަދު މާހިރު ޢީސާގެ ބަޔާން މިހާރު ނަގާ ނިމިފައިވުމާއި އުސްފަސްގަނޑުގައި ދެއްކި ވާހަކައިގެ ރެކޯޑިންގ ފުލުހުންކޯޓަށް ހުށަހަޅާފައިވުމުން އެރެކޯޑިން ފުލުހުންނަށް ލިބިފައިވާކަން އެނގެއެވެ. ވީމާ، އިތުރަށް މުޙައްމަދު މާހިރު ޢީސާ ބަންދުގައި ބަހައްޓައިގެން ފުލުހުން ކުރަންޖެހޭ އެއްވެސް ކަމެއް ނެތްކަން ފާހަގަކުރެވޭ ކަމަށެވެ.\nމީގެ އިތުރުން ބޮންޑެ ވަގުތުން ދޫކޮށްލުމަށް ގޮވާލައި އެމްޑީޕީން ރޭ ދަންވަރު ވަނީ ނޫސްބަޔާނެއް ނެރެފައެވެ. އެ ނޫސް ބަޔާނުގައިވާ ގޮތުން އިބްރާހީމް ރަޝީދު (ބޮންޑެ) ހައްޔަރުކޮށްފައިވަނީ 30 ޖުލައި 2012 ވަނަ ދުވަހު އެމްޑީޕީން ބޭއްވި ސައިކަލް ބުރުގައި ފުލުހަކަށް ގެއްލުންދިން ކަމަށް ބުނެ، ފުލުހުން ކޯޓުން ހޯދާފައިވާ އަމުރެއްގެ މައްޗަށް ކަމަށާއި، މި ގޮތަށް އޭނާ ހައްޔަރުކުރި އިރު، އޭނާގެ މައްޗަށް ހަމަ އެ ދުވަހުވެސް އަނިޔާވެރިވެ، މިނިކާ ބައެއް ފަދައިން ފުލުހުން ދަތްއަޅައި، އަދި އެކަން ސާބިތުވާނޭ ފޮޓޯ އާއި ހެކި ހުރިއިރު، އަދި އެ ދުވަހު ބޮންޑެ ހައްޔަރުވެސް ކޮށްފައިވުމުގެ އިތުރުން 8 ފެބްރުއަރީ 2012 ވަނަ ދުވަހު އޭނާގެ ގައިގައި، ފުރާނަ ގެއްލޭ މިންވަރަށް ފުލުހުންގެ އެތައް ބަޔަކު ތަޅައި އަނިޔާކޮށް، ހަދާފައިވާ ކަމަށް ބުނެފައި ވެއެވެ. އަދި އެހާ ފާޅުކަން ބޮޑު ގޮތެއްގައި ފުލުހުން ބޮންޑެގެ މައްޗަށް އަނިޔާވެރިވެފައިވާ އިރު، މި އަނިޔާތައް ކުރި އެއް ވެސް ފުލުހެއްގެ މައްސަލަ މިއަދާ ހަމައަށް ވެސް ބެލުމެއް ނެތި، އެއަނިޔާތަކަށް ފަހު އޭނާ އަދިވެސް މާތްﷲގެ ރަހުމަތް ފުޅުން ދިރިދުނިޔޭގައި ހުންނެވީތީވެ، އޭނާގެ މައްޗަށް އިތުރަށް އަނިޔާވެރި ވުމުގެ ގޮތުން ހަމަ އެއަނިޔާކުރި ފުލުހުންނާއި ކޯޓުތައް ގުޅިގެން ހިންގާފައި އެވަނީ “ޖަންގަލީގެ އިންސާފު” ކަމަށް ދެކޭ ކަމަށް ވެސް އެމްޑީޕީގެ ބަޔާނުގައި ވެއެވެ.


އާ "ސިންދްރެއްލާ" އަކީ ހަމައެކަނި މިއުޒިކަލް އެއް ނޫން!\n5 ސެޕްޓެންބަރު 2021 - 07:35 0\nއެމެޒަން ޕްރައިމްގެ އާ "ސިންދްރެއްލާ" ފިލްމު ހާއްސަ ވަނީ ފިލްމު ކާސްޓުގައި އޭލިސްޓު ތަރިން އުޅޭތީ އެކަންޏެއް ނޫނެވެ. އެތައް ބައިވަރު ލަވައެއް ހިމަނައިގެން ހަދާފައިވާ މި މިއުޒިކަލްގައި ސިންދްރެއްލާގެ ސައުންޑް ޓްރެކަށް ވެސް ޒަމާނީ ބަދަލު ގެނެސްދީފައި ވާއިރު މީގެ ކުރިން ކިޔާފައިވާ ކޮންޓެމްޕޮރަރީ ލަވަތަކެއް ވެސް މި ފިލްމުގައި ހިމަނާފައިވެ އެވެ.\n"ސިންދްރެއްލާ" މިއުޒިކަލް ޖުކްބޮކްސް އަކަށް ބަދަލުކުރުމަކީ ޕްރޮޑިއުސަރު ޖޭމްސް ކޯޑަން ގެ ހިޔާލެކެވެ. ފިލްމާ ބެހޭ ގޮތުން ހޮލީވުޑް މެގަޒިން އަކަށް ދިން އިންޓަވިއު އެއްގައި ކޯޑަން ބުނީ، އޭނާ އަކީ އަސްލު ސިންދްރެއްލާ ކާޓުންގެ ފޭނެއް ނޫން ކަމަށެވެ. ފެއަރީޓޭލް ތަކަށް އެހާ ގަޔާވާ މީހެއް ނޫން ކަމަށެވެ. އެކަމަކު ކޮންޓެމްޕޮރަރީ މިއުޒިކް ހިމަނައިގެން ޒަމާނީ ރަހައެއް ގެނައުމުގެ ހިޔާލު އައި ހިސާބުން އޭތި ވަރަށް ސަޅިވާނެ ކަމަށް ގަބޫލުކުރެވުނު ކަމަށް ބުންޏެވެ.\nސިންދްރެއްލާގައި ކަމީލާ ކެބޭލޯގެ އޮރިޖިނަލް ލަވަ، "ވަން މިލިއަން" ވެސް ހިމަނާފައިވަނީ ފިލްމުގެ މައި ސައުންޑް ޓްރެކްގެ ގޮތުގަ އެވެ.\nލަވަ ކިޔުމަށް މަޝްހޫރު ކެބޭލޯ ފިލްމު ކުޅުމުގެ ދާއިރާއަށް ނިކުންނަ މި ފިލްމުގެ ވާހަކައިގެ އަސްލު ބިނާވަނީ އަސްލު ސިންދްރެއްލާ ވާހަކައާ އެވެ. އެހެން ނަމަވެސް ތަފާތު ޓްވިސްޓް އެންޑް ޓާންސްތައް މި ފިލްމުގައި ހިމަނާފައިވެ އެވެ.\nމި ފިލްމުގައި ސިންދްރެއްލާ ފެނިގެންދާނީ ހަމައެކަނި އޭނާ ލޯބިވާ "ޕްރިންސް" ނުލިބިގެން އުޅޭ ކެރެކްޓާއެއްގެ ގޮތުގައެއް ނޫނެވެ. އާ ސިންދްރެއްލާ އަކީ، އަމިއްލަ ހެދުން ޑިޒައިންކުރާ ފިހާރައެއް ހުޅުވުމުގެ ހުވަފެން ދެކޭ ވަރަށް އެމްބިޝަސް ކެރެކްޓާއެއްގެ ގޮތުގައި ދައްކަ އެވެ.\nފިލްމުގެ ކާސްޓުންގެ ތެރޭގައި ކެބޭލޯގެ އިތުރުން، މިޅީ އެލިއޮޓް، މިނީ ޑްރައިވާ އަދި ޕިއާސް ބްރޮސްނަން ހިމެނެ އެވެ.


ސަރުކާރަށް މިއަދު ހިޔާ ފްލެޓް ރަނަށްވެ، ބްރިޖު “ޖަޒީރާ”ވެ ނިމިއްޖެ: ސައީދު – Dhen.mv\nސަރުކާރަށް މިއަދު ހިޔާ ފްލެޓް ރަނަށްވެ، ބްރިޖު "ޖަޒީރާ"ވެ ނިމިއްޖެ: ސައީދު\nFebruary 3, 2020 - 10:52 pm\nރައީސް އިބްރާހިމް މުހައްމަދު ސޯލިހުގެ ސަރުކާރުން ކުރިން ކޮތަރު ކޮށީގެ ގޮތުގައި ސިފަ ކުރި ހިޔާ ފްލެޓުތައް މިއަދު ރަނަށްވެ، ބްރިޖު "ޖަޒީރާ"ވެ ނިމިއްޖެ ކަމަށް ޕީއެންސީގެ ނައިބު ރައީސް އަދި މާވަށު ދާއިރާގެ މެމްބަރު މުހައްމަދު ސައީދު ވިދާޅުވެއްޖެ އެވެ.\nކުރީ ސަރުކާރުން ފެށި ހިޔާ މަޝްރޫއުގެ 7000 ފްލެޓު އޭގެ ހައްގުވެރިންނާ ވަރަށް އަވަހަށް ހަވާލުކުރާނެ ކަމަށް މިއަދު ދެއްވި ރިޔާސީ ބަޔާނުގައި ރައީސް ސޯލިހު ވަނީ ވިދާޅުވެފައެވެ. އަދި މާލެ-ތިލަފުށި ގުޅުވައިދޭ ބްރިޖްގެ ޑިޒައިނާއި ސާވޭގެ މަސައްކަތް މިހާރު ނިމިފައިވާކަމަށާއި ބްރިޖްގެ އަމަލީ މަސައްކަތް މި އަހަރުގެ ތެރޭގައި ފެށިގެންދާނެކަން ވެސް ރައީސް ވިދާޅުވިއެވެ. އޭގެ އިތުރުން ކޮރޯނާ ވައިރަސްގެ ނުރަނގަޅު އަސަރު ޓޫރިޒަމަށް ކުރާކަންވެސް އެމަނިކުފާނު ފާހަގަކުރެއްވި އެވެ.\nރައީސްގެ މި ވާހަކަތަކާ ގުޅުވައި ކުރެއްވި ޓްވީޓުތަކެއްގައި ސައީދު ވިދާޅުވީ، ހުޅުމާލޭގައި ފްލެޓުތައް އަޅުއްވައި މުޅި ރާއްޖެ ބަދަލުކޮށްދެއްވީ ރައީސް ޔާމީން ކަމަށެވެ. އަދި ކުރިން "ކޮތަރު ކޮށި" ކަމަށް ބުނެ އުޅުނު އެ ފްލެޓުތައް މިހާރުގެ ސަރުކާރަށް "ރަނަށް"ވެއްޖެ ކަމަށް އޭނާ ވިދާޅުވިއެވެ.\nމާލެ ބްރިޖަކުން ތިލަފުއްޓާ ގުޅާލުމަކީވެސް ރައީސް ޔާމީންގެ ވިސްނުންފުޅެއް ކަމަށް ސައީދު ވިދާޅުވިއެވެ. އަދި ބްރިޖު އެޅުމަށްޓަކައި އެމަނިކުފާނުގެ ސަރުކާރުގައި ޑިޒަައިނު ހަދައި، ފައިނޭންސްކޮށް، ދަރަނި އަދާ ކުރާނެ ގޮތްވެސް ރޭވި ކަމަށް ސައީދު ވިދާޅުވިއެވެ. އޭނާ ވިދާޅުވީ، މިހާރުގެ ސަރުކާރުގައި ތިބި ބޭފުޅުން އޭރު ބްރިޖު އެޅުމާ ފާޅުގައި ދެކޮޅު ހެއްދެވި ކަމަށެވެ.\nކޮރޯނާވައިރަހުން ޓޫރިޒަމަށް ނުރަނގަޅު އަސަރުކޮށްފައިވާ ކަމަށް ރައީސް ވިދާޅުވުމާ ގުޅީގެން ސައީދު ވިދާޅުވީ، އެމްޑީޕީ އިދިކޮޅުގައި އޮންނަ ކޮންމެ ފަހަރަކު ޓޫރިޒަމް ބޮއިކޮޓް ކުރަން ގޮވާލާ ކަމަށެވެ.\n"ޓޫރިޒަމް އަށް ހިޔަނި އެޅޭކަން އެމްޑީޕީއަށް އެނގެނީ ސަރުކާރު ލިބުމުންތޯ؟ ސަރުކާރު ނެތް ކޮންމެ ހާލަތެއްގައި "ބޮއިކޮޓް". "ކޮތަރު ކޮށި"- ހިޔާ ގެ 7000 ފްލެޓް މިއަދު ރަނަށްވެސް ވެއްޖެ. މީގެ ކުރިން ބްރިޖަ ގޯސް، މިއަދު ބްރިޖު "ޖަޒީރާ" ވެ ނިމިއްޖެ. "ރޮޓެން" ލޮޖިކް ބައި އެމްޑީޕީ." ސައީދު ވިދާޅުވިއެވެ.\nސައީދު ވިދާޅުވީ، ރިޔާސީ ބަޔާނުން އެނގެނީ މުޅި ދައުލަތް ވަނީ އޮޅުންބޮޅުމުގެ ތެރޭގައި އޮތްކަން ކަމަށާއި އިޖްތިމާއީ އިންސާފުން އެކަހެރިވެ، މުޅި ގައުމުގެ އިގްތިސޯދު ދަށަށް ގޮސްފައިވާކަން ކަމެވެ. އެކަން ހަމަ މަގަށް އެޅުވޭނެ ގާބިލްކަން ސަރުކާރުގައި ނެތްކަން އެނގިވަޑައިގެންނެވި ކަމަށް ވެސް އޭނާ ވިދާޅުވި އެވެ.


Hadhiyaa Akah Dheynvee Paco Rabanne Ge Mi Scent - Vaguthu\nމާލޭގައި "ސާފް ޗެމްޕިއަންޝިޕް" ކޮވިޑް ފެތުރެންފެށީތަ؟ -9ގަޑިއިރު ކުރިން\nލޯބިވެރިޔާއަށް ނުވަތަ އަނބިމީހާއަށް ނުވަތަ ފިރިމީހާއަށް ހަދިޔާގެ ގޮތުގައި ސެންޓު ދިނުމަކީ ދިވެހިންގެ އާދައެކެވެ. މިއީ ދުނިޔޭގައި ވެސް ގިނަ ބަޔަކު ލޯބިވާކަން ހާމަ ކުރުމަށް ކުރާ ކަމެކެވެ. ނަމަވެސް ސެންޓުފުޅިއެއް ދޭއިރު އެއީ މީރުވަސް ދުވާ ކޮލިޓީ ރަނގަޅު ސެންޓުފުޅިއަކަށްވުން ވަރަށް މުހިންމެވެ. އެހެންކަމުން މި ޕާކޯ ރަބާންގެ އިންވިކްޓަސް ކަލެކްޝަންގެ މި ދެ ސެންޓުފުޅި ފިރިހެނުންނަށް ހަދިޔާއަކަށް ދޭން ވަރަށް ރަނގަޅުވާނެއެވެ.\nދުނިޔޭގެ ނަން މަޝްހޫރު ބްރޭންޑް، ޕާކޯ ރަބާން އިން ނެރުނު އިންވިކްޓަސް ކަލެކްޝަންގެ "އިންޓެންސް" އާއި "ވިކްޓްރީ" އަކީ އެ ކަލެކްޝަންގައި އެންމެ ގިނަ ބަޔަކަށް ކަމުދިޔަ ސެންޓެވެ. މި ސެންޓު މިހާރު ރާއްޖޭގެ ސެންޓު ވިއްކާ އޮންލައިން ޕޭޖެއް ކަމަށްވާ، އިންޓެންސް އެމްވީ އިން ލިބެން ހުންނާނެއެވެ.\nއިންވިކްޓަސް އިންޓެންސް ސެންޓަކީ 2016 ވަނަ އަހަރު ނެރުނު މި ސެންޓުގައި ހިމެނެނީ "ސެންޝުއަލް" ވަހެކެވެ. މި ސެންޓުގައި އޮރެންޖް ބްލޯސަމް އާއި ކަޅު ދިރި އަދި އެމްބާ ފަދަ މީރު ވަސް އެކުލެވޭ އިންގްރީޑިއަންޓުތައް ވަނީ ބޭނުންކޮށްފައެވެ. މި ސެންޓަކީ ގިނަ ވަގުތު ވަސް ހިފަހައްޓާ ސެންޓެކެވެ.\nމިއަހަރު ބާޒާރަށް ނެރުނު އިންވެކްޓަސް ވިކްޓްރީ އަކީ ވެސް ގިނަ ވަގުތު ވަސް ހިފަހައްޓާ މީރު ވަހެއް އެކުލެވޭ ސެންޓެކެވެ. މި ސެންޓު ތައްޔާރު ކޮށްފައިވަނީ ލުނބޮޔާއި ފިޔާތޮށި ދިރި އަދި ވެނީލާ އާއި ލެވެންޑާ އާއި އެމްބާ ފަދަ އިންގްރީޑިއަންޓުތައް ބޭނުންކޮށްގެންނެވެ.\nއިންޓެންސް އެމްވީން އިންވެކްޓަސް އިންޓެސްގެ 100 އެމްއެލްގެ ފުޅިއެއް ލިބޭނީ 1800ރ. އަށެވެ. އަދި ވިކްޓްރީގެ 100 އެމްއެލް ފުޅިއެއް ލިބޭނީ 2250ރ. އަށެވެ. މި ސެންޓު ރިވިއު ކުރި ފަރާތްތަކުން ފާހަގަ ކުރާ ގޮތުގައި މި ސެންޓުގެ ކޮލިޓީއަށް ބަލައި މި އަގުތަކަކީ މާ ބޮޑަށްވެސް ރަނގަޅު އަގުތަކެއް ކަމަށެވެ.\nއިންޓެންސް އެމްވީއިން ޕާކޯ ރަބާން ފަދަ މަޝްހޫރު ބްރޭންޑުތަކުގެ އޮރިޖިނަލް ސެންޓު ލިބެން ހުރެއެވެ. އެހެންކަމުން ސެންޓު ގަންނަން ބޭނުންވާ ފަރާތްތަކަށް އިންޓެންސް އެމްވީގެ އިންސްޓަގްރާމް ޕޭޖަށް ނުވަތަ ފޭސްބުކް ޕޭޖަށް މެސެޖުކޮށްގެން ސެންޓ ގަނެލެވޭނެއެވެ. އަދި 7730055 އަށް ގުޅައިގެން ވެސް އިންޓެންސް އެމްވީ އިން ވިޔަފާރި ކުރެވޭނެއެވެ.


Fathuhulla ge story: Ahunaa\n"އަމްރާ ގާތު ކިތައް ފަހަރު ބުނާނީ އަހުނާ ސިޓިން ރޫމަށް ނުނެރޭށޭ. ކީއްވެތަ އަމްރާއަށް ވެސް ނުވިސްނެނީ؟" ނަޒީރު ހިތްހަމަ ނުޖެހިގެން އަމްރާއާ ދިމާއަށް ބުނެލިއެވެ.\n"ކީއްތަވީ؟ އަހުނާއަކީ ވެސް އަހަރުމެންގެ ދަރިއެކޭ. އޭނާއެކޭ ދެން ތިބި ދެކުދިންނެކޭ އަހަންނަކަށް ތަފާތެއް ނެތް." އަމްރާ ހިތްހަމަ ނުޖެހުނެވެ.\n"ސިޓިން ރޫމަކީ ގެއަށް އަންނަ މެހުމާނުން ވެސް އިށީނދެލަން ހުންނަ ތަނަކީ. އަމްރާ އަކަށް ނުފެނޭތަ އަހުނާގެ އަނގައިން ފައިބާ ސޮނިތައް ސޯފާއަށް އެޅޭ މަންޒަރެއް،" ނަޒީރު ގަމީހުން ގޮށްތައް ނައްޓަމުން އަލަމާރީގެ ދޮރު ހުޅުވާލިއެވެ. "އަހުނާއަކީ ބަލައިލަން ރީތި ލޫލާފަތި ކުއްޖަކަސް އޭނާއަކީ ނުކުޅެދޭ ކުއްޖެއްކަން އަމްރާއަށް ރަނގަޅަށް ވެސް އެނގޭނެ."\n"ނަޒީރޫ. ދެން އަހަރެން އަމްރާ ގެންގުޅޭނީ ކޮންތަނެއްގައިތަ؟ މި ބޮޑު ހަވޭއްޔެއް ވަރު ގެއެއްތަ؟ މީ ގަނޑުވަރެއް ނޫނެއްނު. ދެ ކޮޓަރިއަކާ ސިޓިންރޫމަކީ ފަސް މީހުންގެ އާއިލާއަކަށް ބޮޑުތަނެއްތަ؟ އެހެން ނޫނަސް އަބަދާއި އަބަދު ކޮޓަރީގެ ތެރޭގައި ކިހިނެއްތަ އެ ކުދިން ތިބޭނީ؟" އަމްރާ ބޮލުގައި ފުނާ އަޅަމުން ނަޒީރާ ދިމާއަށް ބަލައިލިއެވެ.\nއެއީ އަބަދުވެސް އެދެމަފިރިންގެ ދެމެދުގައި ކުނި ޖެހޭ މައްސަލައެވެ. ޝަކުވާ ގިނަވާ ސަބަބެވެ. އެ ދެމީހުންގެ ދޮށީ ދަރިފުޅު އަހުނާއެވެ. އޭނާއަކީ އުމުރަށް ވުރެ ސިކުނޑި ޅަ ކުއްޖެކެވެ. އުމުރުން އަށާރަ އަހަރު ފުރުނަސް އޭނާގެ ސިކުނޑިއަކީ އަށް އަހަރުގެ ކުއްޖެއްގެ ސިކުނޑިއެކެވެ. ބައެއް ފަހަރު އަނގައިން ސޮނި ނުހިފެހެއްޓެއެވެ. ދަތްދޮޅިން ތިކިޖަހާ ސޮނިތަކުން މޭމަތި ފުރެއެވެ. އިހުތިޔާރުން ބޭރުގައި ބައެއް ކަންކަން ކުރެއެވެ. އަނެއްބައި ފަހަރު އެއީ ވަރަށް ބޮޑު މީހެކެވެ. ހަމަޖެހޭ މީހެކެވެ. ބަލައިބެލުމަށް ފުރިހަމަ މީހެކެވެ. ބަލައިލަން ރީތި ޝާހުޒާދާއެކެވެ. ހެދިލާ މޭކަޕް ކޮށްލައިފައި ހުންނައިރު ހީވަނީ ބޭރުގެ މޮޑެލެއް ހެންނެވެ. އެހައި ވެސް ރީއްޗެވެ. ޗާލެވެ.\nއެ ދެމަފިރިންގެ އިތުރު ދެކުދިން ތިބެއެވެ. އެއީ އުމަރާއި އާމިރެވެ. އުމަރަށް ފަނަރަ އަހަރެވެ. އާމިރަށް ބާރަ އަހަރެވެ. އުމަރާއި އާމިރުގެ އިތުރުން އަހުނާ އުޅެނީ ދިހަ ފޫޓޫ އަށްފޫޓުގެ ކުޑަ ކޮޓަރިއެއް ގައެވެ. ދެ ފިރިހެން ކުދިން ނިދަނީ ބަންކުބެޑެއް ގައެވެ. އުމަރު އޮންނަނީ އެންމެ ތިރީގައެވެ. އާމިރު އޮންނަނީ މަތީގައެވެ. އަހުނާ އޮންނަނީ މުށިގަނޑު މަތީގައި ގޮދަޑިއެއް އަޅައިގެންނެވެ. ރަށުން މީހަކު އަތުވެއްޖެ ނަމަ އެ ކޮޓަރީގައި ކަނދު އަޅައިލަން ޖެހެއެވެ.\nދެ ކޮޓަރީގެ އެޕާޓުމަންޓަކަސް ސިޓީންރޫމު ބޮޑެއް ނޫނެވެ. ކައްކާ ކައިބޮއި ހަދާން ޖެހެނީ ވެސް އެތަނު ގައެވެ. ކާމޭޒު ކައިރީން ފަސް މީހުންނަށް އިށީނދެވެނީ ގަދަކަމުންނެވެ. ދެން ހުންނަނީ ތިން ގޮނޑީގެ ސޯފާއެކެވެ. ސޯފާ ހުންނަނީ އެޕާޓްމަންޓަށް ވަންނަ މައިދޮރު ކައިރީގައެވެ. ސޯފާގެ ކުރިމަތިން ފާރުގައި ހަރުކޮށްފައި ޓީވީއެއް ހުރެއެވެ. ޓީވީ ހުންނަ ފާރާ ދިމާ ދެފޫޓެއްހާ ދުރުގައި ހުންނަނީ އައިސް އަލަމާރިއެވެ. އައިސް އަލަމާރިއާ އިންވެގެން ކައްކާ އުނދުންތަކެވެ. ތެލިތަށިތައް ބަހައްޓާ ހަރުގަނޑުތަކެވެ.\nތަންކޮޅު ކިތައްމެ ދައްޗަސް ގޭތެރެ ތަރުތީބެވެ. ފާރުތަކުގައި މަކުނުވަލެއް ނުހުރެއެވެ. ހިރަފުހެއް ނެތެވެ. ކާމޭޒުމަތީގައި އޮތް ރަބަރު ސާފުވެފައި ރީއްޗެވެ. ސޯފާގައި ބަހައްޓާފައި ހުރި ކުޝަންތައް ތަރުތީބެވެ. ސޯފާ ކުރިމަތީގައި ހުރި ކުޑަ މޭޒުމަތީ ފޮތްތައް ހުރީ ބަރިއަށް ބެހެއްޓި ގޮތަށެވެ. ކުރީ ދުވަހުގެ ނޫސް ވެސް އޮޅައިލި ގޮތަށް މޭޒުމަތީގައި އޮތެވެ. ސިޓީން ރޫމުގައި ކައްކާ ކައިބޮއި ހެދިޔަސް އެއްވެސް ވަހެއް ނެތެވެ. މަގުމައްޗަށް ހުޅުވާލެވިފައިވާ ކުޑަ ދޮރުން ވަންނަ ވައިރޯޅިއާ އެކު ދުވަމުން ދިޔައީ ކޮރިޑޯގައި ހައްދާފައިވާ މާ ގަސްތަކުން ފަރިވެފައިވާ މާތަކުގެ މީރު ވަހެވެ. އިރުދޭ މަލުގެ ތާޒާ ވަހެވެ.\nކޮޓަރީގައި ހުޅުވާފައިވާ ކުޑަ ދޮރު ކައިރިކޮށްލާ ތަންޑުއަޅާލަމުން ނަޒީރު އެނބުރިލިއެވެ.\n"ނަޒީރު ތި ބުނަނީ އަހަރެން ސާފު ނުކުރެއޭތަ؟" އަމްރާ ޓީޝާޓުގެ ކަރު ރަނގަޅު ކޮށްލަމުން އެނދާ ދިމާއަށް ހިނގައިގަތެވެ.\n"އަހަރެން ތިހެން ނުބުނަންދޯ؟ އަހަރެން މި ބުނަނީ ބޭރުން މީހުން އަންނަ އިރު އަހުނާ ބޭރުގައި އިނީމަ އެމީހުން ކިހާ ފަކުރެއް ގަންނާނެހޭ. އަހުނާގެ އަނގައިން ފައިބާ ސޮނި ފެނުނީމާ އެމީހުން ކިހާ ޖެހިލުމެއް ވާނެ ނޫންހޭ؟" ނަޒީރު ސޯޓު ރަނގަޅުކޮށްލަމުން އެނދުގައި އޮށޯވެ ދެފައި ދަމައިލަމުން ބާލީސް މޭމަތީގައި ބާއްވާލިއެވެ.\n"ނަޒީރޫ! އެއީ ވެސް ހަމަ އަހަރުމެންގެ ދަރިއެއް ނޫންތަ؟ އެއީ ވެސް އަހަރުމެން ކަހަލަ އިންސާނެކޭ. އަހަރުމެން ބޭނުންވާ ހުރިހާ އުފަލެއް، ހުރިހާ މިނިވަންކަމެއް އޭނާ ވެސް ބޭނުންވާނެއް ނޫންތަ؟ އޭނާއަކީ ނުކުޅެދުންތެރިކަން ހުންނަ ކުއްޖަކަށް ވުން އެއީ އޭނާގެ މައްސަލައެއްތަ؟ ނޫނީ އަހަރުމެން ދެމީހުންގެ މައްސަލައެއްތަ؟" އަމްރާ ހިތްހަމަ ނުޖެހުނެވެ. "އަހަންނަށް ހީވަނީ އެއީ ދަރިއެކޭ ބުނަން ވެސް ނަޒީރު ލަދު ގަންނަނީހެން. ޖެހިލުންވަނީހެން."\n"އަހަރެން އެހެންނެއް ނުބުނަމެއްނު." ނަޒީރުގެ ރާގު ބަދަލުވިއެވެ.\n"ދެން ތި ބުނެވެނީ ކީކޭ؟" އަމްރާ ފުން ނޭވާއެއް ދޫކޮށްލިއެވެ.\n"މި ބުނަނީ ބޭރުން މީހުން އަންނަ ވަގުތުގެ ވާހަކަ ދޯ!"\n"އުމަރާއި އާމިރަށް ހުރެވޭ ކޮންމެ ތަނެއްގައި އަހުނާއަށް ވެސް ހުރެވެންވާނެ. އެއީ މައްސަލައެއް ނޫން. އެކަން ބޮޑުވާކަށް ނުޖެހޭނެ." އަމްރާ ހިތްހަމަ ނުޖެހުނެވެ.\n"އެމީހުންނާ އަހުނާ ތަފާތެއްނު." ނަޒީރު ވެސް އޮތީ ދޫކުރާ ގޮތަކަށް ނޫނެވެ.\n"އާނ! ތަފާތު. އެކަމަކު އެއީ އަހަރުމެން އޭނާއާ މެދު ތަފާތުކުރުން ގެންގުޅެން ޖެހޭ ސަބެބެއް ނޫންދޯ! އަހުނާއަކީ ނުކުޅެދުންތެރިކަން ހުންނަ ކުއްޖަކަށް ވީތީއޭ ކިޔައިފަ އެއްވެސް ހައްގަކުން އުނިކަން ލިބޭކަށް ނުޖެހޭނެ. އޭނާއަށް އިހާނެތިކޮށް ހަދާކަން ނުޖެހޭނެ. ދެރަކޮށް ރޮއްވާކަން ނުޖެހޭނެ،" އަމްރާ ވާހަކަދެއްކީ ނަޒީރަށް ވިސްނައިދޭ ރާގުގައެވެ. "އަހުނާއަކީ ދަރިއެއް ކަމަށްވީތީއެއް ނޫންތަ މި ވަރުގެ ތަންކޮޅަކަށް ވެސް މި ބަދަލުވެވުނީ؟ އޭނާއަށް ސަރުކާރުން އެދޭ އެލަވަންސްގެ ސަބަބުން ފައިދާ ލިބުނީ އަހަރުމެންނަކަށް ނޫންތަ؟ އަހުނާއޭ ކިޔައިގެން ވާހަކަދެއްކުމުގެ ކުރީން ނަޒީރު މިކަމަށް ވެސް ވިސްނައިލިނަމަ."\n"އަމްރާ އަދި ތިވަރަށް ކަންތައް ގެންދާކަށް ނުވެއެއްނު." ނަޒީރު ލަދުގަންނަ ގޮތްވިއެވެ.\n"އަހަރެން ނަޒީރަށް ކަމެއް ވިސްނައިދެވޭތޯ މިއުޅެނީ،" އަމްރާ ފުން ނޭވާއެއް ދޫކޮށްލަމުން ބާލީސް ނަގައި މޭމަތީގައި ބާއްވާލިއެވެ. "ނަޒީރު ރައްޓެހިންނަށް ވެސް އެނގޭ ދޯ އަހުނާއަކީ ނުކުޅެދުންތެރިކަން ހުންނަ ކުއްޖެއްކަން. ދެން އެމީހުންނަށް ވެސް ވިސްނޭނެދޯ އަހުނާގެ ޠަބީއަތާ އާއްމު މީހުންގެ ޠަބީއަތާ ތަފާތު ވާނެކަން. އެމީހުންނަށް އެކަން ވިސްނޭނެ. މަށަށް ހީވަނީ ނަޒީރު މާ ޖެހިލުން ވަނީހެން. ލަދުގަންނަނީހެން."\nނަޒީރުގެ ނިތްކުރިއަށް އަތް ހިއްލައިލިއެވެ. އޭނާ ފުން ވިސްނުމެއްގެ ތެރެއަށް ގެނބިގެން ދިޔައެވެ. އަމްރާ ވެސް އޮތީ ފާޑަކަށް ހިތްހަމަ ނުޖެހިފައެވެ. ނަޒީރުގެ ވިސްނުން އެހެން ހުރީތީއެވެ. އެއީ ކުރިން ނަޒީރުގެ ކިބައިން ފެނުނު ސިފައަކަށް ނުވާތީއެވެ. އިނދެގެން އުޅޭތާ ވިހި އަހަރު ވީއިރު އެ މީހުންގެ މެދުގައި މައްސަލައެއް ނުޖެހެއެވެ. ދެބަސްވާކަށް ނުޖެހެއެވެ. ޒުވާބުކޮށް ރުޅި މޫނު ހަދައިގެން ތިބޭކަށް ނުޖެހެއެވެ. ނަމަވެސް މިރޭ އެ ހުރިހާ ކަމެއް ބަދަލުވާން އުޅޭހެން އަމްރާއަށް ހީވާން ފެށިއެވެ. އޭނާގެ ފިކުރަކަށްވީ އެކަމެވެ. އެއީ ނަޒީރު ވެސް އަމްރާ ވެސް ބޭނުންވާ ގޮތެއް ނޫނެވެ.\n"ނަޒީރޫ!" އަމްރާ އެނބުރިލައި ނަޒީރުގެ މޭމަތީ އިނގިލިތައް ޖައްސާލިއެވެ.\nއަމްރާ ބޭނުންވީ ވާހަކަދައްކައިގެން އެ މައްސަލަ ފިނިކުރާށެވެ. ހިޔާލު އެއްގޮތް ކުރާށެވެ. އެކަމުން ސިންގާއެއް އުފަންވެ އެމީހުންގެ ކާވެނި ހަފައިނުލަނީސް އެ ސޮރު މަރައިލާށެވެ.\n"ސޮރީ! ތޭންކްސް،" ނަޒީރު ފުން ނޭވާއެއް ދޫކޮށްލިއެވެ. (ނުނިމޭ)


ރާއްޖޭގެ ބޯޑަރުތައް އަލުން ބަންދުކުރަން ޖެހީދާނެކަމަށް ލަފާނުކުރެވޭ – މިނިސްޓަރ ފައްޔާޟް – DhiDaily\nރާއްޖޭގެ ބޯޑަރުތައް އަލުން ބަންދުކުރަން ޖެހީދާނެކަމަށް ލަފާނުކުރެވޭ – މިނިސްޓަރ ފައްޔާޟް\nރާއްޖޭގެ ބޯޑަރުތައް އަލުން ބަންދުކުރަން ޖެހީދާނެކަމަށް ލަފާނުކުރެވޭ ކަމަށް އިކޮނިމިކް މިނިސްޓްރީން ހާމަކޮށްފިއެވެ.\nއެއަރޕޯޓް ހުޅުވާލައި މިއަދު ރާއްޖެއަށްއައި ފަތުރުވެރިންނަށް މަރުޚަބާ ކިޔުމަށް ވެލާނާ އިންޓަރނޭޝަނަލް އެއަރޕޯޓުގައި ބޭއްވި ރަސްމިއްޔާތަށްފަހު ނޫސްވެރިންނަށް މަޢުލޫމާތުދެއްވަމުން އިކޮނޮމިކް މިނިސްޓަރ އަލްއުސްތާޛު ފައްޔާޟް އިސްމާޢީލް ވިދާޅުވީ، ކޯވިޑް-19އާއި ގުޅިގެން ރާއްޖޭގެ މިހާރުގެ ޙާލަތާއި ދުނިޔޭގެ ޙާލަތަށް ބަލާއިރުވެސް ބޯޑަރުތައް ދެވަނަ ފަހަރަށް ބަންދުކުރަންޖެހިދާނެކަމަށް ލަފާނުކުރެވޭކަމަށާއި މި ބަލި ޗައިނާއިން ބޭރުގައި ފެތުރެން ފެށުމާއެކު ޤައުމުތަކުން ފުރަތަމަ ބެލީ އެ ޤައުމުތަކަށް މި ވައިރަސް އަޔަނުދީ ކޮންޓްރޯލް ކުރުމަށްކަމަށެވެ.\nނަމަވެސް މިހާރު މުޅި ދުނިޔޭގައި މި ބަލި ފެތުރިފައިވާއިރު، ވައިރަސްއަށް ފަރުވާއެއް ހޯދެންދެން ބަލިމަޑުކަމާއެކު ދިރިއުޅެން ދަސްކުރަންޖެހޭކަމަށް ފައްޔާޟް ވިދާޅުވިއެވެ. އަދި އެހެން ކަމުން ރާއްޖެގައި ވެސް މިކަން ހިނގާނީ މިއުސޫލުންކަމަށް މިނިސްޓަރ ވަނީ ވިދާޅުވެފައެވެ. ނަމަވެސް ސިއްޙީ މާހިރުން އެކަމަށް ގޮވާލައި ރާއްޖޭގެ ސިއްހީ ހާލަތަށް އޭގެ އަސަރުތައް ކުރަން ފަށައިފިނަމަ އެކަން ސަރުކާރުން ކުރައްވާނެކަމަށާއި އަދި ކުއްލިއަކަށް ރާއްޖެއަށް ފަތުރުވެރިން އަންނަ އަދަދު އިތުރުވެދާނެކަމަކަށް ގަބޫލުނުކުރެއްވޭ ކަމަށާއި ފަތުރުވެރިކަމުގެ ސިނާއަތަށް ބަދަލުތަކެއް އަންނަން އަދި ދެތިން މަސް ނަގާނެކަމަށް ވެސް އަލްއުސްތާޛު ފައްޔާޟް އިސްމާޢީލް ހާމަކުރެއްވިއެވެ. އަދި އެކަމަށްޓަކައި ބާކީ އޮތް އަހަރުގެ ދުވަސްތަކުގެ ތެރޭގައި ވެސް އެ މިނިސްޓްރީން މަސައްކަތް ކުރައްވާނެކަމަށް ވެސް މައުލޫމާތުދެއްވިއެވެ.\nއެތަކެއް ދުވަސްތަކަކަށް ފަހު ރާއްޖޭ ފަތުރުވެރިންނަށް ހުޅުވާލެވި މި ސިނާއަތަށް ލިބުނު ގެއްލުންތަކުން އަރައިގަތުމުގެ މަސައްކަތްތައް މިހާރުދަނީ ކުރެވެމުންނެވެ. އެގޮތުން ތަފާތު ޕްރިމިއަމް ހޮލިޑޭ ޕެކޭޖްތަކާއި ކުޑައަގެއްގައި ރާއްޖޭގެ ރިސޯޓްތަކަށް ދަތުރުކޮށް އުޅެވޭނެ ނިޒާމުތަކެއްވަނީ އެކުލަވާލެވިފައެވެ. ފަތުރުވެރިކަމަކީ ރާއްޖެއަށް ބޭރުފައިސާ ވަންނަ އެންމެ ބޮޑު ސިނާޢަތެވެ.


Sudan ge leaderun UAE gai America aa eku mashvaraa kuranee\nސޫދާންގެ ލީޑަރުން ޔޫއޭއީގައި އެމެރިކާާއާއެކު މަޝްވަރާ ކުރަނީ\nސޫދާންގެ ވެރިކަން ކުރާ ކައުންސިލްގެ ވެރިއާ އަބުދުލް ފައްތާހު އަލް ބުރުހާން: އޭނާ ޔޫއޭއީ ގެ ވެރިންނާއި ބައްދަލު ކުރައްވައި ސަރަހައްދީ މައްސަލަ ތަކާއި ގުޅޭގޮތުން މަޝްވަރާ ކުރައްވާނެ\nސޫދާންގެ މަތީ ފެންވަރުގެ ވަފުދެއް ޔޫއޭއީ އަށް ހިނގައްޖެ އެވެ. މި ވަފުދުގެ ވެރިއަކަށް ހުންނެވީ ސޫދާންގެ ވެރިކަން ކުރާ ކައުންސިލްގެ ވެރިޔާ އަބުދުލް ފައްތާހު އަލް ބުރުހާނެވެ. އޭނާއަކީ ކުރީގެ ރައީސް އުމަރު އަލް ބަޝީރު ވެރިކަމުން ދުރު ކުރުމަށް ފަހު މިހާރު ވެރިކަން ކުރާ ކައުންސިލްގެ ވެރިއާ އެވެ.\nމިދަތުރު ފުޅުގައި މިވަފްދުން ޔޫއޭއީގެ ލީޑަރުންނާއި ބައްދަލު ކުރައްވައި ދެ ގައުމާ ގުޅުން އޮތް ސަރަހައްދީ މައްސަލަ ތަކާބެހޭ ގޮތުން ވާހަކަ ދައްކާނެ އެވެ. އަދި މީގެ އިތުރަށް ސޫދާންގެ ޖަސްޓިސް މިނިސްޓަރު ނަސީރުއްދީން އަބުދުލް ބާރީ އަބޫދާބީގައި ތިއްބެވި އެމެރިކާގެ އޮފިޝަލުންނާއި ވެސް ބައްދަލު ކުރައްވާނެ އެވެ. މިބައްދަލުވުމުގައި ވާހަކަ ދެކެވޭނީ އެމެރިކާ އިން އެކުލަވާލައިފައިވާ ޓެރަރިޒަމަށް ހިތްވަރު ދޭ ގައުމުތަކު ލިސްޓުން ސޫދާން ނެގުމާއި ސުދާނުގެ އިންތިގާލީ ސަރުކާރަށް އެމެރިކާ އެހީވުމުގެ އިތުރަށް ސޫދާނުން އެމެރިކާ އަށް ދަރާފައިވާ ދަރަނި މައާފު ކުރުމުގެ މައްޗަށެވެ.\nމިޑިއާ ރިޕޯޓްތައް ބުނާ ގޮތުގައި ސޫދާނާއި ޔޫއޭއީ އަދި އެމެރިކާގެ އޮފިޝަލުން އަބޫ ދާބީގައި ސޫދާނުގެ އޮފިޝަލުންނާ ބައްދަލު ކުރައްވައި ޔޫއޭއީ އާއި ބަހްރައިނުން ވި ފަދަ ސުލްހައިގެ އެއްބަސްވުމެއް ސޫދާނާއި އިޒްރޭލާ ދެމުދު ވުމަށް މަޝްވަރާ ކުރާނެ އެވެ. ނަން ހާމަ ނުކުރާ ބައެއް ފަރާތްތަކަކާއި ހަވާލާދީ ރިޕޯޓްތައް ބުނާ ގޮތުގައި އިޒްރޭލާއި ސޫދާންގެ ސުލްހައިގެ އެއްބަސްވުމުގެ ބަދަލުގެ ގޮތުގައި އެމެރިކާ އިން ނެރޭ ޓެރަރިސްޓުންނަށް އެހީވާ ގައުމުތަކުގެ ލިސްޓުން ސޫދާނުގެ ނަން އުނިކޮށް ސޫދާނާ އެދޭ ގޮތަށް އިންސާނީ އެހީ އާއި ބަޖެޓް ސަޕޯޓަށް ތިން ބިލިއަން ޑޮލަރު ދޭނެ އެވެ.\nމިދިޔަ އޯގަސްޓު މަހު އެމެރިކާގެ ސެކްރެޓަރީ އޮފް ސްޓޭޓް މައިކް ޕޮމްޕިއޯ ސޫދާނަށް ކުރެއްވި ދަތުރުފުޅެއްގައި ސޫދާނާއި އިޒްރޭލް ގުޅުން ގާއިމް ކުރުމާއި ބެހޭ ގޮތުން ސޫދާންގެ ބޮޑު ވަޒީރު އަބުދުﷲ ހަމްދޮކް އާއެކު މަޝްވަރާ ކުރެއްވި އެވެ. އޭގެ ޖަވާބުގައި ބޮޑުވަޒީރު ވިދާޅުވީ އެމަނިކުފާނުގެ ސަރުކާރަށް އެފަދަ ކަމެއް ކުރުމުގެ ބާރާއި އިހްތިޔާރު ލިބިފައި ނުވާ ކަމަށެވެ. އަދި އެފަދަ ކަމެއް ކުރެވޭނީ އިންްތިގާލީ ސަރުކާރުގެ މުއްދަތު ނިމި 2022 ވަނަ އަހަރު ބާއްވާ ހަމަޖެހިފައިވާ އިންތިހާބަށް ފަހުގައި ކަމަށެވެ.\nސޫދާން އެމެރިކާ ޔުނައިޓެޑް އަރަބް އެމިރޭޓްސް\nސައުދީއާ ޔޫއޭއީއަށް ހަތިޔާރު ވިއްކުން އެމެރިކާ މަޑުޖައްސާލައިފި\nޖޯޑަންގެ ޝާހީ އާއިލާގެ ބައެއް ބޭފުޅުން ހައްޔަރުކޮށްފި\nބައިޑަންގެ ހާލު މުޅިން ރަނގަޅު: ވައިޓް ހައުސް


America in dhathi koffai vanikoh Iran ge khaarijee vazeeru G7 summit ah - vNews.mv\nއެމެރިކާއިން ދަތިކޮށްފައި ވަނިކޮށް އީރާނުގެ ޚާރިޖީ ވަޒީރު ޖީ7 ސަމިޓަށް\nސައިފް އަޒްހަރު 25 August 2019, 19:54\nއެމެރިކާއިން ދަތިކުރުމުގެ ފިޔަވަޅު އަޅާފައި ހުންނެވި އީރާނުގެ ޚާރިޖީ ވަޒީރު މުހަންމަދު ޖަވާދު ޒާރިފް، ދުނިޔޭގެ އެންމެ ކުރިއަރާފައިވާ7ގައުމުގެ ވެރިންގެ ސަމިޓް ނުވަތަ ޖީ7 ސަމިޓަށް ފަރަންސޭސިވިލާތަށް ވަޑައިގެންފިއެވެ.\nމިފަހަރުގެ ޖީ7 އެންމެ އިސްވެރިންގެ ސަމިޓް ބާއްވަނީ ފަރަންސޭސިވިލާތުގެ ދެކުނުހުޅަނގު ރިސޯޓް ރަށެއް ކަމަށްވާ ބިއަރިޒްގައެވެ.\nއީރާނުގެ ޚާރިޖީ ވަޒީރު މުހަންމަދު ޖަވާދު ޒާރިފް ދަތުރުކުރެއްވި އީރާނު ސަރުކާރުގެ މަތިންދާ ބޯޓް، ބިއަރިޒް އެއަރޕޯޓްގައި ޖައްސާފައިވާކަން، ފްލައިޓް ދަތުރުތައް ދެނެގަންނަ ވެބްސައިޓް ފްލައިޓްރާޑަރ24 އިން ބުނެފައި ވެއެވެ.\nއީރާނު ޚާރިޖިއްޔާގެ މަސްދަރުތަކާ ހަވާލާދީ އެގައުމުގެ ދައުލަތުގެ މީޑިއާއިން ބުނެފައިވަނީ، އީރާނުގެ ޚާރިޖީ ވަޒީރު، ޖީ7 ސަމިޓަށް ވަޑައިގެންނެވި ނަމަވެސް، ސަމިޓްގައި ބައިވެރިވެވަޑައި ގަންނަވާ އެމެރިކާގެ ރައީސް ޑޮނަލްޑް ޓްރަމްޕާވެސް އަދި ޓްރަމްޕްގެ ވަފުދުގެ ބޭފުޅަކާވެސް ބައްދަލު ނުކުރައްވާނޭ ކަމަށެވެ.\nޖީ7 ސަމިޓަށް އީރާނުގެ ޚާރިޖީ ވަޒީރު ވަޑައިގަތުމާ ގުޅޭގޮތުން ނޫސްވެރިން ސުވާލު ކުރުމުން އެމެރިކާގެ ރައީސް ޓްރަމްޕް ވިދާޅުވީ "ނޯ ކޮމެންޓް" މިހެންނެވެ.\nޒާރިފްގެ ދަތުރުފުޅާ ގުޅޭގޮތުން، މިފަހަރުގެ ސަމިޓް ބާއްވާ ފަރަންސޭސިވިލާތުގެ ރައީސް އިމަނުއެލް މެކޯންގެ އޮފީހުންވެސް އެއްވެސް އެއްޗެއް ނުބުނެއެވެ.\nއީރާނުގެ ނިއުކްލިއަރ ޕްރޮގްރާމްގެ މައްސަލާގައި، އީރަނާއި ހުޅަނގުގެ ބޮޑެތި ބާރުތަކާއެކު ވެފައިވާ އެއްބަސްވުމުން އެމެރިކާ ވަކިވެ، ޓްރަމްޕާއި އީރާނާ ދެމެދު ހިނގަމުންދާ އަރާރުންތައް ކުޑަކޮށް، މަސްރަހް ފިނިކުރުމަށް ޔޫރަޕްގެ ގައުމުތަކުން ވަރަށް ބޮޑަށް މަސައްކަތް ކޮށްފައި ވެއެވެ.\nމައްސަލަ ހައްލުކުރުމަށް މެދުވެރިއެއްގެ ދައުރު އަދާކުރުމަށް ފަރަންސޭސީން ހުށަހެޅި ހުށަހެޅުން ޓްރަމްޕްވަނީ ގަބޫލު ނުކޮށްފައެވެ. ވިދާޅުވީ، އެކަމުގައި މެދުވެރިޔަކު ބޭނުންފުޅު ނުވާ ކަމަށާއި، އެކަން ކުރައްވާނީ އޭނާ އަމިއްލަފުޅަށް ކަމަށެވެ.\nއެހެން ނަމަވެސް، މަސްރަހް ފިނިކުރުމަށް ފަރަންސޭސިވިލާތުން މަސައްކަތް ކުރާތީ އުފާކުރައްވާ ކަމަށް ވިދާޅުވިއެވެ.\nޖީ7 ގައި ހިމެނެނީ ދުނިޔޭގެ އެންމެ ވަރުގަދަ ހަތް އިގްތިސާދެވެ. އެއީ، ކެނެޑާ، ފަރަންސޭސިވިލާތް، ޖަރުމަނުވިލާތް، އިޓަލީ، ޖަޕާން، އިނގިރޭސިވިލާތް އަދި އެމެރިކާއެވެ.\nމި ގައުމުތަކުގެ އިތުރުންވެސް، ޖީ7 ސަމިޓްގައި އޮބްޒާވަރުންގެ ގޮތުގައި ދުނިޔޭގެ ކުރިއަރާފައިވާ އެހެން ގައުމުތައްވެސް ބައިވެރިވެއެވެ.\nޖީ7 ގެ ދެދުވަހުގެ ސަމިޓް ބިއަރިޒްގައި ކުރިއަށްދާއިރު، އެމެރިކާއާއި، އެހެން ގައުމުތަކާ ދެމެދު ވަރަށް ބޮޑެތި އަރާރުންތައް މިފަހަރު ހިނގާނޭ ކަމަށް މީޑިއާއިން ރިޕޯޓް ކުރެއެވެ.\nސަބަބަކީ، މިދުވަސްވަރަކީ ދުނިޔޭގައި ބޮޑެތި މައްސަލަތަކެއް ހިނގަމުންދާ ދުވަސްވަރެއް ކަމުންނެވެ. ދުނިޔޭގެ ގައުމުތަކުގެ މެދުގައި ބޮޑެތި ބައިބައިވުންތައް އުފެދިފައިވާތީއެވެ. އޭގެ ތެރޭގައި ވިޔަފާރީގެ މައްސަލަތަކާއި، މޫސުމަށް އަންނަ ބަދަލުތަކުގެ މައްސަލަތަކާއި، އީރާނުގެ މައްސަލަވެސް ހިމެނެއެވެ.\nމިކަންކަމާހެދި މިފަހަރުގެ ސަމިޓް ވެގެންދާނީ މިހާތަނަށް ބާއްވާ އެންމެ ގޯސް ސަމިޓަށް ކަމަށް މީޑިއާއިން ބުނި ނަމަވެސް، އެމެރިކާގެ ރައީސް ޑޮނަލްޑް ޓްރަމްޕްވަނީ އެ ވާހަކަތައް ދޮގު ކުރައްވާފައެވެ. ޓްރަމްޕް ވިދާޅުވީ، މީޑިއާއިން އެކަމާ ގުޅޭގޮތުން ފަތުރަނީ ދޮގު ޚަބަރު ކަމަށެވެ.\nލީޑަރުންގެ މެދުގައި އެއްވެސް ބައިބައިވުމެއް ނެތް ކަމަށާއި، ޖީ7 ގެ އެހެން ގައުމުތަކާއި އެމެރިކާއާވެސް ބައިބައިވުމެއް ނެތް ކަމަށެވެ. ސަމިޓް ކުރިއަށްދަނީ އޮމާންކަމާ އެކުގައިކަމަށްވެސް ޓްރަމްޕް ކުރެއްވި ޓްވީޓެއްގައި ވިދާޅުވެފައި ވެއެވެ.


Alhugandu nethas minikaa baazuthakah coalitionah savaaruvaan...\nއަޅުގަނޑު ނެތަސް މިނިކާ ބާޒުތައް ކޯލިޝަނަށް ސަވާރުވުމުގެ ފުރުސަތު ނުދޭތި: ރައީސް ޔާމީން\n1 ހަފްތާ,4ދުވަސް, 12 ގަޑި, 15 މިނެޓް, 26 ސިކުންތު ކުރިން 1060ހުސައިން ނާސިފް\nކޮންގްރެސް ކޯލިޝަނުން ބޭއްވި އެއްވުމުގައި ރައީސް ޔާމީން ވާހަކަފުޅު ދައްކަވަނީ - ފޮޓޯ: މުހައްމަދު އައުޒަމް ވަން އޮންލައިން\nސަރުކާރުގެ ނުފޫޒާއި އެއްގޮތަށް ޖަލުގައި ބަންދުކޮށްފިނަމަ، ޕްރޮގްރެސިވް ކޮންގްރެސް ކޯލިޝަނަށް ވެރިވެގަންނަން އަންނަ މިނިކާ ބާޒުތަކަށް ފުރުސަތު ނުދިނުމަށް ރައީސް އަބްދުﷲ ޔާމީން އަބްދުލްޤައްޔޫމް އެދިވަޑައިގަންނަވައިފިއެވެ.\nޕްރޮގްރެސިވް ކޮންގްރެސް ކޯލިޝަނުން ބޭއްވި އެއްވުމުގައި ވާހަކަފުޅުދައްކަވަމުން ރައީސް ޔާމީން ވިދާޅުވީ އިންސާފުވެރި ޝަރީޢަތެއް ކޮށްފިނަމަ އެމަނިކުފާނުގެ މައުސޫމްކަން ސާބިތުވާނެ ކަމަށާއި ނަމަވެސް ކަންކަންވާގޮތުން ދެރަގޮތެއްވުން ވެސް އެކަށީގެންވާ ކަމަށެވެ. އަދި އެފަދަ ހާލަތެއް މެދުވެރިވެއްޖެނަމަ ބޭރުން އަންނަ މިނިކާ ބާޒުތަކަށް ކޮންގްރެސް ކޯލިޝަނަށް ވެރިވުމުގެ ފުރުސަތު ނުދިނުމަށް އެމަނިކުފާނު އެދިވަޑައިގެންނެވިއެވެ.\nރައީސް ޔާމީންގެ މައްޗަށް ދައުލަތުން އުފުލާފައި ވަނީ ސިޔާސީ ދައުވާއެއް ކަމަށް ވިދާޅުވާ ބަސްފުޅު ތަކުރާރު ކުރައްވަމުން އެމަނިކުފާނު ވިދާޅުވީ ފަނޑިޔާރުންގެ ކަރަށް ދަންމަޅިއެއް މަހާލައިގެން ކުރިއަށް އެގެންދަނީ އިންސާފުވެރި ޝަރީޢަތެއް ނޫން ކަމަށެވެ. އެގޮތުން އެ މަނިކުފާނުގެ މައްޗަށް އުފުލާފައިވަނީ ސިޔާސީ ދައުވާއެއްކަން ހާމަކޮށްދެއްވުމުގެ ގޮތުން ރައީސް ޔާމީން ވަނީ ބައެއް ކަހަލަ މިސާލުތައް ދައްކަވާފައެވެ.\nޔާމީން ވިދާޅުވީ މިހާރު އޮތް ފަނޑިޔާރު ގޭގައި އެމަނިކުފާނުގެ މައުސޫމްކަން ސާބިތުކޮށްދިނުމުގެ ބޭނުމެއް ނެތް ކަމަށާއި އެމަނިކުފާނުގެ މައުސޫމްކަން ސާބިތުކޮށްދޭން ޖެހެނީ އާއިލާ އާއި ސަޕޯޓަރުންނަށް އެކަނި ކަމަށެވެ. އެގޮތުން އެކަންވެސް ކޮށްދެވިއްޖެ ކަމަށާއި ސަރުކާރުން ޖަލަށް ލަނީ އިދިކޮޅަށް އިހުތިޖާޖުކޮށް ކުރާ މަސައްކަތް ކަމަށާއ މިހާރު ކުރާ މަސައްކަތްތައް އިތުރަށް ވަރުގަދަ ކުރުމަށް ރައީސް ޔާމީން ވިދާޅުވިއެވެ.\nސާބިތު ނުހިފޭ ހެކިތަކެއްގެ މައްޗަށް ރިއާޔަތްކޮށް ދައުލަތުން ރައީސް ޔާމީންގެ މައްޗަށް އުފުލާފައިވާ ސިޔާސީ ދައުވާގެ ޝަރީއަތް ބައްލަވާ ފަނޑިޔާރުންގެ މައްޗަށް ނުފޫޒު ފޯރުވައިގެން ޙުކުމް އިއްވުމަށް މިއަދު މެންދުރުފަހު 13:30 ގައި އަޑު އެހުމެއް ވަނީ ތާވަލްކޮށްފައެވެ


Goachah Edhey Form Balaigathumaai Eaa Gulhey Kan Kan Kuraany HDC...\nގޯއްޗަށް އެދޭ ފޯމް ބަލައިގަތުމާއި އެއާ ގުޅޭ ކަންކަން ކުރާނީ އެޗްޑީސީން- މުއިއްޒު\n8 މަސް,5ދުވަސް,7ގަޑި, 11 މިނެޓް, 34 ސިކުންތު ކުރިން 3490ފަތޯނާ ފާއިޒް\nހައުސިން މިނިސްޓަރ ޑރ.މުޙައްމަދު މުއިއްޒު.\nހުޅުމާލެއިން ވިއްކާ 400 ގޯއްޗަށް އެދޭ ފޯމު ބަލައިގަތުމާއި އަދި އެއާ ގުޅޭ ހުރިހާ ކަމެއް ވެސް ކުރިއަށް ގެންދާނީ އެޗްޑީސީން ކަމަށް ހައުސިން މިނިސްޓަރ ޑރ.މުޙައްމަދު މުއިއްޒު ވިދާޅުވެއްޖެއެވެ.\nހައުސިން މިނިސްޓަރު ޑރ. މުހައްމަދު މުއިއްޒު ކުރެއްވި ޓުވީޓެއްގައި ވިދާޅުވީ، ހުޅުމާލޭ ފޭސް ދޭކުން ބީލަމުގެ އުސޫލުން ވިއްކާ 100 ގޯއްޗާއި އިޖްތިމާއީ ބޯހިޔާވަހިކަމުގެ ދަށުން ދޫކުރާ 400 ގޯއްޗަށް އެދޭ ފޯމު ބަލައިގަންނާނީ ވެސް އެޗްޑީސީއަށް ކަމަށެވެ.\nއަދި ގޯތި ލިބޭ 400 ފަރާތް ހޮވުމުގެ ކަންކަންވެސް ކުރިއަށް ގެންދާނީ އެޗްޑީސީން ކަމަށް ހައުސިން މިނިސްޓަރ ވަނީ ވިދާޅުވެފައެވެ. މިނިސްޓަރ އެފަދައިން ވިދާޅުވިއިރު، ގޯއްޗަށް އެދޭ ފޯމު ދޫކުރުމާއި ބަލައިގަތުން ހައުސިން މިނިސްޓްރީން މިވަގުތަށް ވަނީ މެދުކަނޑާލައިފައެވެ.\nހައުސިން މިނިސްޓަރ ޑރ.މުޙައްމަދު މުއިއްޒު މިއަދު ކުރެއްވި ޓްވީޓް.\nހުޅުމާލޭ ދެވަނަ ފިޔަވަހިން ގޯތި ވިއްކަން ހައުސިން މިނިސްޓްރީން ނިންމަވާފައިވަނީ ހަތަރު ލައްކަ ރުފިޔާ އަށެވެ.\nހުޅުމާލޭ ދެވަނަ ފިޔަވަހިން ގޯތި ދޫކުރަން ފެށިކަން އިއުލާން ކުރުމަށް ހައުސިން މިނިސްޓްރީގައި ބޭއްވި ނޫސްވެރިންގެ ބައްދަލުވުމެއްގައި ވާހަކަފުޅު ދައްކަވަމުން ހައުސިން މިނިސްޓަރ ޑރ.މުޙައްމަދު މުއިއްޒު ވިދާޅުވީ ރައީސުލްޖުމްހޫރިއްޔާ އަބްދުﷲ ޔާމީން އަބްދުލްޤައްޔޫމް އެންމެ އިސްކަން ދެއްވާ އެއްކަމަކީ ރައްޔިތުންނަށް ކުރިމަތިވެފައިވާ ބޯހިޔާވަހިކަމުގެ މައްސަލަ ހައްލު ކޮށްދެއްވުމަށް ކަމަށެވެ.\nއެގޮތުން ހުޅުމާލެ ދެވަނަ ފިޔަވަހިން އެއްހާސް އަކަފޫޓުގެ ގޯތި ދޫކުރަން ފެށުމުން މާލޭގައި ޖާގަ ދަތި ކުޑަ ތަން ތަން ބަހައިގެން، އެތައް ބިސީތަކެއް ދިރިއުޅެމުންދާ ގެތަކުގެ ރައްޔިތުންގެ އުއްމީދުތަކަށް ދިރުން ލިބިގެންދާނެ ކަމަށް މިނިސްޓަރ ވިދާޅުވިއެވެ.\nހައުސިން މިނިސްޓަރ އެޗްޑީސީ


Dhivehi rayyithukan dhookohlumaabehey gavaidhugai massala eh neh | ThePress\n28 March 2021, 18:29\nހަބަރު މައުމޫން އަބްދުލް ގައްޔޫމް\nކަންބޮޑުވަނީ ތިޔަބޭގަޑު މުސްކުޅިވީމާވެސް އަދިވެސް ވެރިކަމާހެދި އުޅޭތީވެއެވެ. ތިޔަބޭގަޑެންނު ބުނީ ތިމަންބޭގަޑު ދެން ސިޔާސީކަންތަކާ ދުރަށް ދިޔައީއެވެ. އެހެންވީމާ ތިޔަބޭގަޑު މަރަށްއަރާއޮވެވެސް ގޮވާނެ (މަށަށް ވެރިކަން މަށަށް ވެރިކަން


Thimaavettai rattehi kothalhun baazaarukoh STO in2percentge Discounteh | ThePress\nތިމާވެއްޓާ ރައްޓެހި ކޮތަޅުން ބާޒާރުކޮށް، އެސްޓީއޯއިން ދެ ޕަސެންޓްގެ ޑިސްކައުންޓެއް\n19 September 2019, 21:17\nތިމާވެއްޓާ ރައްޓެހި ކޮތަޅު ހިފައިގެން ގޮސް ބާޒާރުކުރުމުން އެސްޓީއޯ ސުޕަމާޓުން ޑިސްކައުންޓް: ފޮޓޯ/ އެސްޓީއޯ\nތިމާވެއްޓާ ރައްޓެހި ކޮތަޅު ހިފައިގެން ގޮސް ބާޒާރު ކުރުމުން އެސްޓީއޯ ސުޕަމާޓުން ޑިސްކައުންޓް ދޭން ނިންމައިފި އެވެ.\nއެސްޓީއޯއިން ބުނީ ތިމާވެއްޓާ ރައްޓެހި ކޮތަޅު ހިފައިގެން ގޮސް ބާޒާރު ކުރުމުން2އިންސައްތައިގެ ޑިސްކައުންޓެއް ދޭން ނިންމާފައިވާކަމަށެވެ. އެސްޓީއޯއިން މިހެން ޑިސްކައުންޓުދޭން ނިންމާފައިވަނީ ސްޓޭޓް ޓްރޭޑިންގ އޯގަނައިޒޭޝަން އެސްޓީއޯއިން ހިންގަމުން އަންނަ އެސްޓީއޯ ސުޕަމާޓުން ބުރާސްފަތި ދުވަހު ކަމަށް އެސްޓީއޯއިން ބުނެއެވެ.\nއެސްޓީއޯއިން ބުނީ ޕްލާސްޓިކް ކޮތަޅަށް ނޫނެކޭ ބުނުމަށް އެންމެ މުހިއްމު ކަމަކީ އާދަކާދައަށް ބަދަލު ގެނައުން ކަމަށާއި، ގެއިން ކޮތަޅު ހިފައިގެން ބާޒާރުކުރަން އަންނަ ފަރާތްތަކަށް ޑިސްކައުންޓެއް ދިނުމަކީ އެފަދަ އާދަތައް އަށަގެންނެވުމަށް ދެވޭނެ ހިތްވަރެއްކަމަށް ދެކޭކަމަށެވެ. އަދި މިކަމަކީ އެއްފަހަރު ބޭނުންކުރުމަށްފަހު އެއްލާލެވޭ ޕްލާސްޓިކް ބޭނުންކުރުން އެއްކޮށް ހުއްޓާލުމަށް ގެންގުޅޭ ސިޔާސަތުގެ ދަށުން ފަށާފައިވާ މަސައްކަތެއްކަމަށް ސުޕަމާޓުން ބުންޏެވެ.\nއެއްފަހަރު ބޭނުންކޮށްފައި އުކާލާ ޕްލާސްޓިކް ބޭނުންކުރުން މަދުކުރުމަށްޓަކައި ގައުމީ ފެންވަރުގެ ކެމްޕޭނެއް ސަރުކާރުން ފަށާފައިވާއިރު، އެސްޓީއޯއިން މީގެ ކުރިންވެސް ވަނީ އެ ކެމްޕެއިނުގައި ބައިވެރިވެފަ އެވެ. އެގޮތުން އެއްފަހަރު ބޭނުންކުރުމަށްފަހު އެއްލައިލެވޭ ޕްލާސްޓިކް ވިއްކުން ހުއްޓާލުމަށްޓަކައި ފިހާރައިގައި ހުރި ޑިސްޕޮސިބަލް ތައްޓާއި، ސަމުސަލާއި އެހެނިހެން އުފެއްދުންތަކުގެ ސްޓޮކް ހުސްކުރުމަށްޓަކައި ހެޔޮ އަގުގައި ވިއްކަން ފަށާފައެވެ.


އެންމެ ބާރަށް ރޯންވީ މީހަކީ ޝާހިލް އެވެ. އެކަމަކު ކަރުނަ އޮއްސަމުން ދިޔައީ ޝާހިލް ނޫން އެހެން އެންމެންނެވެ.\nމޫނުގައި އަތް ޖައްސާލައިގެން އެނދުމަތީގައި އިން ރީމާ ގަދަވެ ސަލާމަތުން ދުނިޔޭގައި އުޅުނެވެ. ހީނހީފަ އެވެ. މަޖާވެސް ކުރި އެވެ.\nސަަކަރާތް ވެސް ގަތެވެ. އޭރު ރީމާއާ ގާތުން އެންމެ ބާރަށް ހީނހީފައި ސަކަރާތް ގަތީ ވެސް ޝާހިލް އެވެ. ވީއިރު ރީމާގެ ބަސް ހުއްޓި ބުއްދި ފިލައި ދިއުމުން ޝާހިލް ބުދަކަށް ވާކަށެއް ނުޖެހޭނެ އެވެ. ހީނ އުޅުނު ގޮތަށް ރޯން ވެސް ޖެހޭނެ އެވެ. ރީމާގެ ބުރަކަށީގައި ފިރުމައި އޮޅުލާން ވެސް ޖެހޭނެ އެވެ. އެކަމަކު ޝާހިލްގެ ލޮލުން އެންމެ ކަރުނަ ތިއްކެއް ވެސް ނުވެއްޓެ އެވެ.\n"މީނަ އަށް މިހެން މިވީ ސިކުނޑިއަށް ޖެހިފައިވާ ބައްޔެއްގެ ސަބަބުން. އެއީ ސިމްނެމްބިއުލިޒެމް ކިޔާ ބައްޔެއް. އެބަލި ޖެހެނީ ކަންތައްތަކާ ބިރުގަނެ މާ ބޮޑަށް ފިކުރު ކުރެވޭ ގޮތްވުމުން... މި ބަލީގެ ވޭން ލިބޭނީ ހުވަފެނުގައި. މީނަ އަށް މިހެން ދިމާވީ ހުވަފެނެއްގައި ކަމަށް ބެލެވޭ،"\nޑޮކްޓަރު އޭނާގެ އަތުގައި އޮތް ފައިލް ނަރުސް ކުއްޖާއާ ހަވާލު ކުރަމުން ކިޔައިދިނެވެ. ޑޮކްޓަރުގެ މޫނުމަތީގައި ހާސްކަމެއް ނެތެވެ. އެ ގޮތް މެދުވެރިވާ މީހުންނާ ކުރިމަތިލާން ޖެހުމަކީ ޑޮކްޓަރަށް އާކަމެއް ނޫންހެން ހީވެ އެވެ.\n"އެކަމަކު ރީމާގެ ސްކާޓު ވެސް އެ އޮތީ އިރާލާފައި ނޫންތޯ؟ އެ ކޮޓަރީގެ ދޮރުވެސް ހުރީ ހުޅުވައިފަ. ދަންވަރު އަޅުގަނޑު އަތުން އެ ކޮޓަރީގެ ދޮރު ލެއްޕީ،" ޑޮކްޓަރު ބުނި އެއްވެސް އެއްޗެއް ރީމާގެ މަންމައަކަށް ގަބޫލެއް ނުކުރެވެ އެވެ.\n"އެހެން ވެދާނެ. ސިމްނެމްބިއުލިޒެމް ޖެހޭ މީހުން ނިދީގައި ހިނގާނެ. އޭނާ އަމިއްލަ އަށް ދޮރު ހުޅުވައިފާނެ. ތަނެއްގައި އަޅައިގެންފާނެ. ވެއްޓިދާނެ... ވަރަށް ދުރަށް ވެސް ހިނގާފާނެ. ހުވަފެނުން ހޭލެވުމުން ބަސް ހުއްޓި ބުއްދި ވެސް ފިލައިދާނެ. މިއީ ދުނިޔޭަގައި އާކަމެއް ނޫން،" ހިނގައިގަންނަމުން ޑޮކްޓަރު އޮޅުންފިލުވައި ދިނެވެ.\nޑޮކްޓަރުގެ ވާހަކަ އަޑުއަހަން ހުރި ޝާހިލް ކުރިޔަށް ފިޔަވަޅެއް އެޅި އެވެ. ބުއްދި ފިލައި ގޮސްފައިވާ ރީމާގެ މޫނަށް ބަލައިލި އެވެ. ދިރުމެއް ނެތް ރީމާގެ މޫނާ ދިމާއަށް އޭނާގެ އަތްތިލަ ހަރަކާތްކުރި އެވެ.\n"ރީމާ!" ޝާހިލަށް މަޑުމަޑުން ބުނެވުނެވެ.\nޑޮކްޓަރު ދެއްކި ވާހަކަ ރީމާގެ މަންމަ އަށް ގަބޫލު ނުކުރެވުނީ އެވެ. އެއީ ވެދާނެ ގޮތެކެވެ. މައިލަގޮނޑިއަކަށް ކެތެއް ނުކުރެވޭނެ އެވެ. ގަބޫލެއް ވެސް ނުކުރެވޭނެ އެވެ. އެކަމަކު ޝާހިލް އަށް އެބަ ވިސްނެ އެވެ. ކުށް ކުރެވުނީ އޭނާއަށެވެ. އެ ކުށް ނުކުރުމަށް ރީމާ ޝާހިލު ގާތުގައި އެދުނެވެ. އޭނާގެ އިހުސާސްތަކުގައި ފިރުމައިދިނުމަށް އާދޭސްކުރި އެވެ. ޝާހިލު ގަބޫލު ކުރާ ގޮތުގައި ރީމާ އަށް ދިމާވި ގޮތް އެއީ އޭނާ ފިޔަވައި އެހެން އެކަކަށް ވެސް ނޭނގޭނެ ސިއްރެކެވެ. އޭނާ ހުރީ އެވެ. އެހެން މަޑުމަޑުން ހުރެގެން ދެލޯ ފުސްވެ ކަރުނަ ބޯވުމުން ރީމާ ގައިގައި ބައްދާލި އެވެ.\n"ޝާހިލް އަހަރެން ބިރުގަނޭ! ޕްލީޒް، ތި ކަހަލަ ވާހަކަތައް އަހަންނަށް ނުކިޔައި ދީބަލަ. އަހަންނަށް ބިރުވެރި ހުވަފެނެއް ނުފެންނަ އެންމެ ރެއެއް ވެސް މިހާރު ނުދޭ!" ފޫހި ފާޑަކަށް ރީމާ ބުނެލި އެވެ.\n"މަށަށް ފެނުނު ހުވަފެނެއް ކިޔައިދިނަސް ރީމާ އަށް ބިރުވެރި ހުވަފެން ފެންނަން ޖެހޭތަ؟ ހުވަފެނުގައި އަހަންނަށް ގަބުރެއް ފެނުނަސް ރީމާއަކާ ކީއްކީއް... ރީމާ އަށް ފެންނަ ހުވަފެންތައް އަހަންނަށް ވެސް ކިޔައދީބަލަ! އަހަރެން ބިރެއް ނުގަންނާނެ. ދެރައެއް ވެސް ނުވާނެ."\n"އާނ، ޝާހިލް އަށް ވަރިހަމަވާނެ އަހަންނަށް ކޮންމެ ގޮތެއް ވިޔަސް."\nރީމާގެ ގައިގައި ބައްދާލައިގެން ހުރެ ޝާހިލް ބާރަށް ހީނގަތެވެ. މޫނު މައްޗަށް ބިރުވެރި ސިފަގެނެސް ދެ އަތްބުޅިކޮށްލި އެވެ. ބޮޑު ދުލެއް ނެރެލި އެވެ.\n"ރީމާ ކާލާ... ރީމާ ގެންދޭ. ރީމާގެ ލޭ ބޯލާ!" ކުރިއަށްވުރެ ވެސް ބާރަށް ޝާހިލް ހޭންފެށި އެވެ.\nއެއީ އަބަދުވެސް ޝާހިލަށް ދަސްވެފައި އޮންނަ ގޮތެވެ. ރީމާ ބިރުގަންނަވާށެވެ. ދެ އަތް ބުޅިކޮށް ވައްތަރު ޖައްސާށެވެ. ރީމާ ބިރުގަންނަވައިގެން އޭނާ ހިތް ފުރެ އެވެ. ޝާހިލް އެހެން އުޅުނަސް ރީމާ އަކަށް މިރޭ ނޫނީ އެއްޗެއް ވެސް ނުބުނެވެ އެވެ. ރުޅިއެއް ވެސް ނާދެވެ އެވެ. ހަމައެކަނި ދެރަވެފައި ބިރުގަންނަނީ އެވެ. ރީމާ މާ ބޮޑަށް ޝާހިލް ދެކެ ލޯބިވަނީ އެވެ.\n"ހެޔޮ، ދެން ނޫޅެން ވާހަކަ ދައްކާކަށް. ގުޑްނައިޓް. ސްވީޓް ޑްރީމް! ބާއި... އިނގޭ!"\n"އާނ! ނައިޓްމެއާ... ދޭދޭ، ގޮސް ރަޖާ ލައިގެން ނިދާ! ކުނި ގަބުރެއް އަރާ ފުރަތަމަ ވެސް ދޫ ލާން ފަށާނީ ރީމާގެ ކަނދުރާގައި. ތޫނު ދަތްތައް ވައްދާލުމަށް ފަހު ލޭތައް ބޯލާނެ..." ޝާހިލް އެހެން ބުނުމުން ކަންފަތުގައި އަތް އަޅައިގެން ހުރ ރީމާ ގޭގެ ދޮރު ލައްޕާލި އެވެ. ޝާހިލް ދައްކާ ބިރުވެރި ވާހަކަތަކުން ސަލާމަތް ވެގެން ގޮސް ނިދާލަން ރީމާ ބޭނުންވެފައިވާހެން ހީވެ އެވެ.\nދޮރު ޖެހުމަށް ފަހު ރީމާ ގަޑި ބަލައިލި އެވެ. ފާރުގައި ހުރި ގަޑި ވަފާތެރުކަން ސާބިތުކޮށްދޭން ހިނގަހިނގާ ހުއްޓެވެ. އެ ގަޑި ރީމާ އަށް ކުޑަ ޖެހުމެއް ގެނެސްދިނެވެ. ދެން ބަލައިލީ ގޭތެރެއަށެވެ. ރީމާ އެކަނިވުމުން ބިރުގަންނާނެވަރު ހަނދާން ނައްތާލާފަފަ އެވެ. މުޅި ގެ ވަނީ މަރު ނިދީގައި ހިމޭންވެފަ އެވެ. އެހެންވެ ބިރުވެރިކަން ބޮޑުވި އެވެ. ރީމާ މާ ބޮޑަށްވެސް ބިރުގަންނަން ފެށި އެވެ. އެކަމުން އޭނާ އަށް ސަލާމަތްވެވޭނެ ގޮތަކީ އަވަހށް އޮށޯތުމެވެ. އަވަހަށް ނިދުމެވެ. އަވަހަށް އިރު އެރުމެވެ.\nނައިޓް މެއާ! ނުކުމެގެން ދަމުން ޝާހިލް ބުނި ބަސް ރީމާ އަށް އިވުނުހެން ހީވި އެވެ. އެ ލަފުޒު އައިސް އޭނާގެ ހަށިގަނޑުގެ ތެރެއަށް ވަދެގެންފި ކަހަލަ އެވެ. އަރުތެރޭގައި ހީވީ ގުޅަވަރެއް ތާށިވިހިނެވެ. ކަރުތެރެއަށް ކޮންކްރީޓް ގަނޑެއް އޮއްސާލި ހެނެވެ. ހިތް ބާރަށް ތެޅެން ފަށައިފި އެވެ. ވަށައިގެން ހޯދާލެވުނެވެ. އާނގަތކުން ގޭތެރޭގެ އަނދިރި ކަމުގެ ތެރެއަށް ފައިބާފައި ވަނީ ރަތް އަލީގެ ހިޔަންޏެކެވެ. ލޮލު އަޅައިގަތުމުން ހީވަނީ އެ އަލި އައިސް ރޮލާ ކައިފާނެހެނެވެ. ރީމާ ދެ ލޯ މަރައިގެން ކޮޓަރިއާ ދިމާއަށް ދުއްވައިގަތެވެ. ހީވީ ފައިދަށުން ބިންގަނޑު ދެމިގަނެގެން ދާން އުޅޭ ހެނެވެ.\nދޮރު ހުޅުވާލުމާއެކު ރަތް އަލި މޫނަށް އެޅުނެވެ. ދެން ވީގޮތެއް ނޭނގި ރީމާ އަރި އަޅާލައިފި އެވެ. އެންމެ ފަހުން ގަތް ކުރުކުރު އެހައި ތުނި ހުދު ސްކާޓު ދޮރުކަނީގެ ތަޅުފަތްގަނޑުގައި އަޅައިގަނެ އިރައިގެން ދިޔައީ ރާސްލާފަ އެވެ.\nބަނޑުވަތަށް ވެއްޓުނީ ކަނޑާވައްޓާލި ގޮފިގަނޑެއް ހެނެވެ. ރީމާގެ ދެ ފައި އޮތީ ކޮޓަރިން ބޭރުގަ އެވެ. ބާރަށް ހަޅޭލަވައިގަންނަން އަނގަ ހުޅުވާލި އެވެ. އެކަމަކު ދޫ ހަލުވައެއް ނުލެވުނެވެ. އިޝާރާތް ކުރަން ބޭނުންވި އެވެ. ހަރަކާތެއް ނެތެވެ. ބިރުގަތީ އެވެ. ރޫރޫ ލަނީ އެވެ.\nފޮތްތަކާއި ސީޑީތައް އެގޮތް މިގޮތަށް އުކާލާފައިވާ، ތަރުތީބެއް ނެތް ކޮޓަރީގެ ދޮރު ކައިރި އަށް ވެއްޓިފައި އޮތް ރީމާ މަޑުމަޑުން ބޯ އުފުލާލި އެވެ. ދެ ލޯ ބޮޑުކޮށްފައި ބަލައިލި އެވެ. ކަޅި ހުއްޓުނީ ތަޅުގަނޑު މަތީގައި އޮތް ސިޑްނީ ޝެލްދަންގެ "ޓެލް މީ ޔުއާ ޑްރީމް" ވާހަކަ ފޮތަށެވެ. ހުޅުވިފައިވާ ފޮތުގެ ގަނޑުތައް ފަންކާގެ ވަޔާއެކު އުކެމުން ދާތަން ފެނުމުން ރީމާގެ ހިތަށް ތޮރުފިގަތީ ޝާހިލް ނުކުމެގެން ދަމުން ބުނި އިބާރާތެވެ.\nނައިޓް މެއާ... ނައިޓް މެއާ!\nއެއް އަރިމަތިން އިރައިގެން ގޮސްފައިވާ ސްކާޓް ތިރިއަށް ދަމަމުން ރީމާ ތެދުވި އެވެ. އެހެން ކަމެއް ހަނދާން ހުރިހެނެއް ހިއެއް ނުވެ އެވެ. ދުވެފައި ގޮސް އެނދުމައްޗަށް ވެއްޓިގަތެވެ.\n"އައްދޯތް!" އިންޗިއެއްހާ ބޯ ފޮތެއް ބުރަކަށި ދަށުން ދަމައިގަތުމަށްފަހު ދުރަށް ހޫރާލާފައި ބަންޑުން އޮށޯވެ މޫނާއެކު ބާލީސް އަޅަ ފިއްތާލި އެވެ. ރީމާ ވިސްނަނީ އެވެ. ބިރުން އޮވެގެންނެވެ. ހިތަށް އަރަ އެވެ؛\nޝާހިލު ބުނާ ކުނިވެފައިވާ ގަބުުރު އަރައިގެން އައިސް ގައިގަ ދޫލާނެ އެވެ. އޭތީގެ ހިތްފުރުމުން ކަނދުރާމަތިން ވައިނޮޅީގެ ތެރެއަށް ތޫނު ދަތްތައް ވައްދާލައި ލޭ ބޯން ފަށާނެ އެވެ. ލޭ ހުސްވުމުން މަސްގަނޑު ރޮލާ ކައިލާނެ އެވެ. ނުކުމެގެންދާނީ ގޭގެ އެހެން މީހުން ވެސް މަރާލައި ކައިލައިގެންނެވެ. މިނި ލެޔާއި މިނިމަހުން ބަނޑު ފުރާލައިގެންނެވެ\nހިޔާލުގައި އޮވެ ރީމާ އަށް ގިސްލެވެމުން ދިޔަ އެވެ. ކުއްލި ކުއްލިއަށް ސިހެން ފަށައިފި އެވެ. އިރުއިރުކޮޅާ މޭމަތި އުފުލަމުން ހިތު ޖެހެމުންނެވެ.\nއެންމެފަހުން ރީމާ އަށް ނިދުނީ އެވެ. އޭނާގެ ސިކުނޑި އަސް ބާރު ކުރަމުންދާ ބަލީގެ އަޅަކަށް ވީއެވެ. ނިދީގައި ހިނގަން ފެށީ އެވެ. ބިރުވެރި ކަމެއްގެ ތެރޭގަ އެވެ.\nރީމާ އަށް ވަސް ދުވަ އެވެ. ފުރަތަމަ އަންނަން ފެށީ ގަނދަކޯޅި މަލުގެ އަތަރު ވަހެވެ. އޭގެ ފަހުން ފެތުރެމުން ދިޔައީ ކުނި ވަހެވެ.\nއެނދުމަތީގައި އޯކަށް ދެމިދެމި އޮތް ރީމާގެ ދެ ލޯ ބޮޑުވެއްޖެ އެވެ. ތަޅުންގަނޑުގައި ދިޔަ ބޮޑުވެ ކުނިވެފައިވާ ލޭގެ ކޯރެއް ދެމެމުންދާތީ ބިރުން ފިއްކަނޑައިގެން ދަނީ އެވެ. ލޭތައް ކެކި، ބޮކި ޖަހަމުން ދެ އެވެ. ރީމާ ސިހެމުން ދެ އެވެ. ނުބައި ވަހުގެ ރޯޅި އަންނަ ވަރަކަށް ލޭ ކޯރުގައި ބާނި އުފެދި ބޮކިތައް ބޮޑެތިވާން ފަށަ އެވެ. ރީމާ އަށް ހަޅޭއްލަވައިގަނެވެ އެވެ. ޝާހިލުގެ ނަމުން ބާރަށް ގޮވައިލި އެވެ.\nކުއްލިއަކަށް ރީމާގެ އަތް ހަރަކާތް ކުރަން ފެށި އެވެ. ފޯވެ، ހިރުވަމުން އަންނަ ކަނދުރާގައި އަތްތިލަ ބީއްސާލި އެވެ. ތެޅިގަނެވުނެވެ. ކަނދުރާމަތީގައި ދުވަނީ ފުޅަ އެވެ. ކުނި ފުޅަތައް ދުވަމުން ދިޔައިރު ކަނދުރާމަތިން ފޭދިގެން މޭ މައްޗަށް ކުނި ލޭ ތިކިތައް އޮހެނީ އެވެ. ރޮނގުރޮގަށެވެ.\nއިދިފުށަށް އުކާ ބަލީގެ މީހެއް ފަދައިން ރީމާ އެނދުމަތީގައި ތެޅެން ފެށުމާއެކު ކުނި ލޭ ތިކިތައް ބުރަބުރައިގެން ދެ އެވެ. ތިރިން އުފެދިފައިވާ ލޭ ކޯރުގެ ތެރޭގައި އުފެދޭ ބޮޑެތި ވައި ބޮކިތައް ފަޅަފަޅައިގެންދާ އަޑު އިވެ އެވެ.\nވަސް ނުބައި، ލެއިން ޗަސްވެފައިވާ އެނދުމަތީގައި ރީމާ ހިމޭންވީއިރު ވެސް ފޮޅުތައް ކަންނެތް ކަމާއެކު ކަނދުރާ މަތީގައި ފިރުކެމުން ދިޔަ އެވެ. ބަން ކިޔާފައި އިވުނު އަޑާއެކު ރީމާ ފުންމައިގެން ތެދުވެއްޖެ އެވެ. އޭނާ ވަނީ ދާ ހިތްލާ ފޯވެފަ އެވެ. މާނޭވާ ލެވެމުން ދިޔައިރު ކަނދުރާއާ ނިތްކުރިން ދާތިކިތައް އޮހޮރެނީ އެވެ.\nބިރުގެންފައި ވިޔަސް ވިރިވިރި އޮތް ހިތަކާއެކު ކޮޓަރީ ތެރެ ހޯދަމުން ގޮސް ދޮރު ހުޅުވައި ގޭތެރެ ބަލަން ރީމާ ބޭނުންވި އެވެ. އޭނާ އަށް ފެނުނެވެ. ކަޅު ހިޔަނި ގޮސް ނިވާނީ އަނދިރީގެ ތެރެއަށެޗެ. ދެން ދޮރު ލައްޕާލި އެވެ.\nރީމާގެ އަޑު ބޭރެއް ނުވެ އެވެ. ހީވަނީ މޭ އިރައިގެން ގޮސް ތުނި ހިތް ފުންމާލަން އުޅެނީހެންނެވެ. އެ ބިރުވެރި ކަމުން ސަލާމަތްވާން ރީމާ މަސައްކަތް ނުކުރަން އެހުރީ ކީއްވެގެން ހެއްޔެވެ؟\nކުނި ލޭގެ ކޯރު ތެރޭގައި ރީމާ ހިނގަން ބޭނުންވީ ކީއްވެގެން ހެއްޔެވެ؟ ލޭތައް މަތީގައި ލަސްލަހުން ފައިތިލަ ބީހެން ފެށުމާއެކު ގަދަ އައްޔެއް ކޮޓަރި ތެރެއަށް ފުރޭނިގެން އައިސް ރީމާ ވަށައިގެން އެނބުރި ރެދަން ލާން ފަށައިފި އެވެ. ތޫނު އަލީގެ ތެރޭގައި ރީމާ ހިނގަން ފެށި އެވެ. ދުރަށެވެ. އާ ސަހަރާއާ ހަމައަށެވެ. އޭނާގެ ފަހަތުން އައި އަލި ދެމިގަތީ ސަހަރާގެ ދޮރުން އެތެރެ އަށެވެ. ނާމާން އަނދިރިކަމުގެ ތެރެއަށެވެ. ރީމާ ވެސް ވަނީ ސަހަރާ އަށެވެ. އަނދިރީގެ ތެރޭގައި ދެ އަތް ފުޅާކޮށްލި އެވެ. ގޮސް ސަހަރާގެ ގަބުރު ރައްކާކުރާ ކޮށާރުގެ ދޮރުމަތީގައި ރުލެއް ނެތި އޮށޯވެއްޖެ އެވެ.\nދަބަރަށް ވަމުންދާ ކޮށާރު ކައިރީ ދިއްލާފައިވާ ބައްތިން ފެތުރިފައިވާ އަލި މަޑުމަޑުން ފަނޑުވަމުން ގޮސް މަހާނަ ގާތަކުގެ ތެރެއަށް ހިނދުމާއެކު ކަޅުފޮއިގެ ރަސްކަން މުޅި ގަބުރުސްތާނަށް ވެރިވެގަތުމުން ރީމާ ހީނގަތެވެ. ހަމަ ބާރަށެވެ. ދެން ލޯ މަރާލި އެވެ.\nއިރުކޮޅަކުން ޖައްވުން އައި ވައިރޯޅިން ކޮށާރުގެ ކުރިމަތީގައި ހުރި ނިކަގަހުގެ ތެރޭގައި ބިރުވެރިކަމެއް އުފެދުނެވެ. ގޮދިތައް ތެޅިގަތުމާއެކު ފަތްތައް ފައިބައި ގަތެވެ. ދުރަށް ފެތުރިފައިވާ މަހާނަ ގާތަކުގެ ތެރެއަށް ކުނިތައް އުދުހެމުން ދިޔައިރު ގަސް ދޮށަށް ވެރުނު ފަތްތައް އޮށޯވެ އޮތް ރީމާގެ ވަސައިގެން ހިމޭން ވަމުން ދިޔަ އެވެ.\nސަހަރާގެ ޗަސް ބިންގަނޑުގެ ތެރެއިން ކުކުރުމެއްގެ އަޑު އައި ދިމާގައި ހުރި ބިޔަ ނިކަގަސް ލެނބި މަހާނަތަކުގެ މައްޗަށް ތިރިވަމުން ދިޔަ އެވެ. ވައި އަޑު އަންނަ ދިމަދިމާއިން އަލިފާން ކަނި ބުރަން ފަށައިފި އެވެ.\nނިކަގަހުގެ އެއްފަރާތުގައި ހުރި މަހާނަ ގަލުގެ ލޯ ފޮތިން ނުކުތް ތޫނު އަލީގެ ދޯދޮތައް ފަޒާގެ ތެރެއަށް އޮބުމަށް ފަހު ލެނބިގެން އައިސް މަހާނައިގެ ތެރެއަށް ތޮރުފިގެން ދިޔަ އެވެ. ހީވީ ސަހަރާގެ ބިންގަނޑު އިރައިގެން ގޮސް ގަބުރުތައް އަރަން އުޅުނު ހެނެވެ.\nދެން އިވުނީ އަނެއްކާ ވެސް ރީމާ ހީނގަތް އަޑާއެކު ވަޅުގަނޑެއްހެން ހުރި މަހާނައިގެ މެދަށް ފޭވެފައިވާ ފަސްގަނޑުގެ ތެރެއިން ގަބުރެއް އަރާތަނެވެ. އޭތި ވަނީ ކުނިވެ، ފުޅަ އަޅާފަ އެވެ. ކިސަޑު ވެއްޔާއި ތަތް ތެޅިފައިވާ ގަބުރެއް ތެދުވަނީ އެވެ. އޭތި ވަނީ ކުނިވެ، ފުޅަ އަޅާފަ އެވެ. ކިސަޑު ވެއްޔާ ތަތް ތެޅިފައިވާ ގަބުރުގެ ބޮލުގައި ބޮޑެތި ފާރުގަނޑު ހުއްޓެވެ. ފައިބަމުންދާ ދިރޭ ރަހައިގެ ވިދުން ހުރި ދޮސްތަކުގެ ވަށައިގެން ބޮޑެތި ފުޅަތައް ފިރުކެމުން ގުދު ލައްވަމުން ދެ އެވެ.\nކަޅި ހީވަނީ ނާށި އަނގުރުކޮޅެއް ހެންނެވެ. ކަޅީގެ ވަށައިގެން އިރުއިރުކޮޅާ ތޫނު އައްޔެއް ނުކުމެ އެވެ. ކަންފަތާ ހަމައަށް ފަޅައިގެން ގޮސްފައިވާ އަނގައިގެ ތެރެއިން ތޫނު ދަތްތަކެއް ފެންނަން ހުއްޓެވެ. ދެ ތުންފަތް މަތިން ބޭރަށް ނުކުމެފައިވާ ދުލުގެ ނާރުތައް ވަނީ ފުފިފަ އެވެ. ދެމިއަކަނުން ފައިބާ ދަވަ ތިކިތައް ރޮނގަކަށް ކަނދުރާ އަށް އޮހެމުން ދިޔަ އެވެ. ކޮންމެ ފިޔަވަޅަކާއެކު އަރައިގެން އަންނަ ނުބައިވަހުން ނޯށް ދަމާލަން ނުކެރެ އެވެ.\nސަހަރާގެ ތެރޭގައި އޮށޯވެލައިގެން އޮތް ރީމާގެ ވަށައިގެން ލޭ ބޮކިތަކެއް ކެކެން ފެށުމާއެކު ލޯ ހުޅުވާލި އެވެ. ވިދުވަރު ރީމާގެ ވަށައިގެން އެނބުރި ގަތުމުން ގަބުރުގެ ދެ އަތްތިލަ، ލޭތަކުގެ ތެރެއިން މައްޗަށް ނެރެ ރީމާއާ ދިމާއަށް ހަރަކާތް ކުރަން ފަށައިފި އެވެ. އޭތީގެ ކިބައިން ސަލާމަތްވެވޭތޯ ރީމާ މަސައްކަތެއް ނުކުރެ އެވެ. ހުތުރު އަތްތިލައިގެ ތެރޭގައި ރީމާ ހައްޔަރު ވިއިރު ވެސް އޮތީ އެވެ.\nގުނަވަންތައް ކުރު، ކުނި މަސްގަނޑުގެ ދިޔާވެފައިވާ މޭމަތީގައި ރީމާ ފެތެމުން ދިޔަ އެވެ. ދުވާ ނުބައި ވަހުން ރީމާގެ ނޭވާ އުފުރެމުން ދާކަހަލަ އިހުސާސެއް ވެސް ރީމާ ނުކުރެ އެވެ.\nތޫނު ވަކިތަކުން ރީމާގެ ހެދުން، މޭމަތިން އިރާލައިފި އެވެ. ދަވަ ފައިބަމުންދިޔަ އެވެ. ދޫ ކާއްތަން ފެށުމާއެކު އުޑުތިލަ މައްޗަށް ރީމާ ތިރިވެއްޖެ އެވެ. ގަބުރު ރީމާގެ ހަށިގަނޑުހައި ކޭއްތެމުންދިޔަ އެވެ. އެންމެ ފަހުން ދަތްތައް ރީމާގެ ދޮން ކަނދުރާގެ އުފުލިފައިވާ ނާރުތަކުގެ ތެރެއަށް ވައްދާ ހުސް ކޮށްލައިފި އެވެ.\n"މަންމާ!...މަންމާ!" ރީމާ ފުންމައިގެން ތެދުވެއްޖެ އެވެ. އެކަމަކު އިތުރު އެއްވެސް އެއްޗެއް ނުބުނެ އެވެ.\nއެ ބިރުވެރި ހުވަފެނަށް ފަހު ރީމާ ހަށިގަނޑު މަޑުމަޑުން އެނދުމައްޗަށް ތިރިވެގެން ދިޔައީ ހަކަތަ އާއި ބާރު މުޅިން ކެނޑުމުންނެވެ. ރީމާގެ ލޯ އޮތީ ހުޅުވިފަ އެވެ. އެކަމަކު ކަޅި ހުއްޓިފަ އެވެ. (ނިމުނީ)


Shafiu ge mahsala high court ga isthiunaafkohfi\nޝާފިއުގެ މައްސަލަ ހައިކޯޓްގައި އިސްތިއުނާފް ކޮށްފި\nޝާފިއު ކޯޓަށް ހާޒިރުވުމަށް އަންގާފައި ވަނީ އޯގަސްޓް އެއްވަނަ ދުވަހު\nޝާފިއު ދޫކޮށްލާފައި ވަނީ ޖުލައި ނުވަނަ ދުވަހު\nކ. މާލެ 28 ޖުލައި 2017 | ހުކުރު 21:26 5,153\nއަހުމަދު ޝާފިއު - އޭއެފްޕީ\nޖުމްހޫރީ ޕާޓީގެ މެމްބަރު އަޙްމަދު ޝާފިއު ބަންދުން ދޫކޮށްލުމަށް ކްރިމިނަލް ކޯޓުން އަމުރުކުރި މައްސަލަ ދައުލަތުން ހައިކޯޓްގައި އިސްތިއުނާފް ކޮށްފިއެވެ.\nޖުލައި4ވަނަ ދުވަހު ކުނޫޒު ދޮރުމަތިން ޝާފިއު ހައްޔަރުކޮށްފައިވަނީ ރައްޔިތުންގެ މަޖިލީހުގެ ރައީސް އަބްދުﷲ މަސީހުގެ އިތުބާރު ނެތްކަމުގެ މައްސަލައިގައި އިސްދޫ ދާއިރާގެ މެމްބަރު އަހުމަދު ރަޝީދު ކުރެއްވީ ސައްހަ ސޮއެއް ނޫން ކަމަށް ބުނާ މައްސަލައިގެ ތަހްގީގަށެވެ.\nއެއީ ވަގު ސޮއެއް ކަމަށް އަހްމަދު ރަޝީދު ވިދާޅުވި އެވެ. ނަމަވެސް އޭގެ ފަހުން އެއީ ސައްހަ ސޮއެއް ކަމަށް އޭނާ ވިދާޅުވެފައިވެ އެވެ.\nޝާފިއު ކޯޓަށް ހާޒިރުވުމަށް އަންގާފައި ވަނީ އޯގަސްޓް އެއްވަނަ ދުވަހު 9:00 އަށެވެ. ހައިކޯޓުން ޝާފިއުއަށް ފޮނުވާފައިވާ އަމުރުގައި ބުނެފައިވަނީ ކްރިމިނަލް ކޯޓުންގެ އަމުރު ޕްރޮސިކިއުޓަރ ޖެނެރަލްގެ އޮފީހުގެ ފަރާތުން އިސްތިއުނާފް ކުރުމަށް ހުށައަޅާފައިވާ ތީ ކޯޓަށް ހާޒިރުކުރާކަމަށެވެ.\nއިދިކޮޅު ފަރާތްތަކުން މަޖިލީހަށް ހުށަހެޅި މައްސަލައިގައީ އަހުމަދު ރަޝީދު ސޮއި ނުކުރައްވާކަމަށް ވިދާޅުވާއިރު ދިއްގަރު ދާއިރާގެ މެންބަރު އަހުމަދު ފާރިސް މައުމޫނާއެކު އެލިސްޓްގައި ސޮއި ކުރައްވަން އިންނެވި ފޮޓޯއެއް ސޯޝަލް މީޑިއާގައި ޢާއްމުވެފައެވެ. ރާއްޖެ އެމްވީއަށް މައުލޫމާތު ލިބިފައިވާ ގޮތުގައި އަހުމަދު ޝާފިއުއަކީ އެލިސްޓްގައި އަހުމަދު ރަޝީދު ސޮއިކުރެއްވިއިރު އެ މަންޒަރު ފޮޓޯ ނަގައި އަދި ވީޑިއޯ ކުރި މީހާއެވެ.


Iuthiraafu Silsilaa: Huskan\nއިއުތިރާފު ސިލްސިލާ: ހުސްކަން\nދެ މީހުން ކައިވެނިކުރީ ވަރަށް ވެސް ލޯބިންނެވެ. އެކުގައި އަހަރުތަކެއް ވަންދެން މާފޮޅުވުމަށް ފަހު ބެލި ހުވަފެންތަކާއި ރޭވިރޭވުންތައް ހަގީގަތަކަށް ހެދުމުގެ ވަރުގަދަ އަޒުމުގަ އެވެ. އެއީ 90ގެ ފަހުކޮޅެވެ. ޕްރައިމަރީ ގްރޭޑުން ރައްޓެހިންނަށް ބަދަލުވެ ހާއްސަ ގުޅުމެއް އުފެދި އެ ގުޅުން ހިތުގެ އެންމެ ފުންމިނަށް ގެންގޮސް އަހަރެމެން ތިބީ ބޮޑުނުވެގެންނެވެ.\nއޭނާ އަށް 18 އަހަރު ފުރުނުއިރު އަހަންނަށް 16 އަހަރެވެ. އޭގެ ދެ އަހަރު ފަހުން ދެ މީހުން ކައިވެނިކޮށްގެން އަހަރެމެންގެ ގެއަށް ބަދަލުވީ އެވެ. އެންމެން ވެސް ތިބީ އަހަރެމެން ދެ މީހުންގެ އުފަލުގައި ބައިވެރިވެ އަހަރެމެން ދެ މީހުންގެ ގައިގައި ނިކަން ބާރަށް ހިފަހައްޓައިގެންނެވެ. އެ އެންމެންގެ އެއްްބާރުލުމާ އެކު އަހަރެމެން ހީކުރީ ބެލި ހުވަފެންތަކުގައި އަސްލު ކުލަ ޖެއްސޭނެ ކަމަށެވެ. ނަމަވެސް އެކުގައި ދަތުރުކުރެވުނީ ވަކި ހިސާބަކަށެވެ. ވަކި ހިސާބަކުން އަތް ދޫކޮށްލަން މަޖުބޫރުވީ އެވެ.\nކޮންމެ ހުވަފެނަކީ ސީދާވާނެ ހުވަފެނެއް ނޫނެވެ. ކޮންމެ ރޭވުމަކީ ކާމިޔާބުވާނެ ރޭވުމެއް ނޫނެވެ. ކޮންމެ ކައިވެންޏަކީ ތާއަބަދަށް ދެމިގެންދާނެ ގުޅުމެއް ނޫނެވެ. އަދި ކޮންމެ އަންހެނަކީ ދަރިން ލިބޭނެ އަންހެނެއް ވެސް ނޫނެވެ. އަހަރެންގެ ބަދުނަސީބަކީ މިއީ އެވެ. އަހަރެމެން ދެ މީހުން ވަކިކޮށްލި އަސްލަކީ މިއީ އެވެ. ދެ މީހުން ވަކިވީ ފަސް އަހަރު ފަހުންނެވެ. އަހަންނަށް ދުވަހަކު ވެސް ދަރިއެއް ނުލިބޭނެ ކަމަށް ޑޮކްޓަރުން ނިންމުމުންނެވެ.\nމިއީ މި ގޮތަށް ބަޔަކާ ހިއްސާކުރަން އޮތް އެންމެ ރަނގަޅު ވާހަކައެއް ނޫނެވެ. ކިޔައިދޭން އެހާ ފަސޭހަ ވާހަކައެއް ވެސް ނޫނެވެ. ނަމަވެސް މި ވާހަކައިން ދެން ތިބި މީހުންނަށް އިބްރަތް ހާސިލުކޮށްދިނުމަކީ އަޅުގަނޑުގެ ބޭނުމެވެ. އަހަރެންގެ ހަޔާތަށް ކުރިމަތިވި ފަދަ ހުސްކަމެއް ކުރިމަތިވެ ހަޔާތުގެ ވަކި ހިސާބެއްގައި ތާށިވެފައިވާ މީހުން ތިބޭނެކަން ޔަގީނެވެ.\nވަކިވުމަކީ ހައްލެއް ނޫނެވެ. އެކަން އަހަންނަށް ވެސް ގަބޫލުކުރެވެ އެވެ. އެކަމަކު ހަގީގަތާ ކުރިމަތިލައި އެކުގައި އުޅުމަކީ ވެސް ހައްލެއް ނޫނެވެ. އަހަރެމެންގެ ކުރިމަތީގައި އޮތީ ދެ އިހްތިޔާރެވެ. އެއް ގޮތަކީ ހުސްކަމާއިގެން ކުރިއަށް ދިއުމެވެ. ދެން އޮތް ގޮތަކީ ދެ މީހުންގެ މިސްރާބު ބަދަލުކުރުމެވެ. ފުރަތަމަ ގޮތް އިހްތިޔާރުކޮށްގެން އެކަކަށް ވެސް ހިތްހަމަޖެހުމެއް ނެތެވެ. ދެ ވަނަ އިހްތިޔާރާ އެކު އޭނާގެ ހަޔާތަށް، އަހަންނާ އެކު ނުގެނެވުނު އުފާވެރިކަން ގެނެވިދާނެ އެވެ. މި އިހްތިޔާރަށް އޭނާ ދިޔައީ އަމިއްލަ އެދުމާއިގެންނެއް ނޫނެވެ. އަހަރެން އެކަމަށް މަޖުބޫރުކޮށްގެންނެވެ. ފަހަރެއްގައި އަހަރެންގެ ހާލަތަށް އޭނާ ހަމްދަރުދީވީ އެވެ. އެގޮތުގައި އަހަރެން ދޫކޮށްލަން ނުކެރުނީ އެވެ. އެންމެފަހުން އެކަން އަމިއްލަ އަށް އިހްސާސްކުރެވިގެން އަހަރެންގެ ހަޔާތުން އޭނާ ބޭރުކޮށްލެވުނީ އެވެ. ކޮންމެ ގޮތެއް ވިޔަސް، އެ ހާލަތުގައި ވެސް އަހަރެމެން ދެ މީހުންގެ ގުޅުން ދެމެހެއްޓުމަށް އޭނާ ކުރި މަސައްކަތަށް އަހަރެންގެ ހިތުގެ އެންމެ ފުންމިނުން ޝުކުރުވެރިވަމެވެ.\nއަލަތު ކައިވެންޏާ އެކު ބަންޑުންވި އުފާވެރިކަމުގައި އަހަރެމެން ދެ މީހުން ނިންމައިގެން ތިބީ މުސްކުޅި ނުވަނީސް ދަރިން ހޯދާށެވެ. އަހަރެމެން އެ މަސައްކަތް ފެށީ ވާން ޖެހޭ ތައްޔާރީތަކާ ވެސް އެކުގަ އެވެ. އޭރު އޭނާ އުޅެނީ ނުލާހިކު ރަނގަޅު ވަޒީފާއެއްގަ ވެސް މެ އެވެ. މުސާރަ ބޮޑެވެ. އަނެއްކޮޅުން އަހަރެން ވެސް ވަޒީފާއަކަށް ދަމެވެ. އެހެންކަމުން ކައިވެންޏަށް ހަ މަސް ފަހުން ދަރިއަކު ހޯދުގެ މަސައްކަތަށް ދެ މީހުން ވެސް ނުކުތީ ފޯރީގައި އެކައްޗެއް ކިޔައިގެންނެވެ. ނަމަވެސް އެކަންވީ އެހާ ފަސޭހައިން ކާމިޔާބުކުރެވޭ ކަހަލަ ކަމަކަށް ނޫނެވެ. އަހަރެންގެ މައްސަރުގެ މައްސަލަތަކާ އެކު އިތުރު ނުތަނަވަސްކަމެއް ކުރިމަތިވީ އެވެ.\nޑޮކްޓަރަކަށް ދެއްކުމަށް އެންމެ ފުރަތަމަ އޭނާ އެއްބަހެއް ނުވި އެވެ. އަހަރެން ވެސް ކުޑަކޮށް ޖެހިލުންވި އެވެ. އާ ވީމަ ވީ ގޮތެއް ކަމަށް ވެދާނެ އެވެ. ނަމަވެސް ޕީރިއަޑްގެ މައްސަލަތަކަކީ އަހަންނަށް އާ ކަމެއް ނޫނެވެ. އެކަމަކު އަހަރެން މީހަކާ ހިއްސާނުކޮށް އޮތް ވާހަކަ އެކެވެ. ބިރުގެންފައި ހުރުމުންނެވެ. ކޮންމެއަކަސް އެންމެފަހުން ޑޮކްޓަރަށް ދެއްކުމުން ކަންބޮޑުވުންތައް ފިލައިގެން ދިޔައީ އެވެ.\nއޭނާ ދިނީ ކްލޮމިޑް ނަމަކަށް ކިޔާ ބޭހެކެވެ. އެއީ ދަރިމައިކުރުވުމަށް ދޭ ބޭހެކެވެ. ނަމަވެސް މި ފަރުވާއާ އެކު ވެސް ހިތްހަމަޖައްސާލެވޭ ގޮތެއް ނުވި އެވެ. ސްޕެޝަލިސްޓެއްގެ އެހީ އަށް އަހަރެމެން ދެ މީހުން އެދުނީ އެ ހިސާބުންނެވެ. އޭރު މާޔޫސީކަމުގެ ކުލަވަރު އޮތީ އަހަރެމެންގެ ހަޔާތުގައި ގަދަކޮށްފަ އެވެ. މައްސަލަ ވަރަށް ވެސް ސާފެ އެވެ.\nމައްސަލައަކީ އަހަންނެވެ. އެކަން އަހަރެމެން ދެ މީހުންނަށް ވެސް އެނގެ އެވެ. ނަމަވެސް އަހަރެން ހިތްހަމަޖެއްސުމަށް އަހަންނާ އެކު އޭނާ ވެސް ޓެސްޓްތަކުގައި ބައިވެރިވީ އެވެ. އޭނާގެ ލޯބިކަމަކީ އެއީ އެވެ.\nނަތީޖާ ނުކުތީ ހީކުރި ވަރަށް ވުރެ ވެސް ގޯސްކޮށެވެ. އެ ނަތީޖާ ފެނި އަހަރެން ލަދުގަތީ އެވެ. ކުރިއަށް ވުރެ ބަލިކަށިވީ އެވެ. ނިކަމެތިވީ އެވެ. އެކަނިވެރިވީ އެވެ. ޓެސްޓްތަކުން ފެންމަތިވީ ޕޮލިސިސްޓިކް އޯވަރީގެ ބައްޔެވެ. އެ ހިސާބުން އަހަރެންގެ މުޅި ދިރިއުޅުން ބަދަލުވެގެން ދިޔައީ އެވެ. ފަރުވާކޮށްގެން ދަރިން ލިބޭނެ ކަމުގެ އުއްމީދު އަހަރެންގެ ބޮލަށް ޑޮކްޓަރުންނާއި އާއިލާގެ މީހުން ވައްދައިދޭން މަސައްކަތްކުރި ނަމަވެސް އަހަރެން އެ ހިސާބުން އުއްމީދު ކަނޑާލީ އެވެ.\nއަހަރެން ބޭނުންވީ ތަނަކަށް ވަދެ އެންމެނަށް ފިލައި އޮންނާށެވެ. ދެން އަހަރެންގެ ހަޔާތުގައި ތަކުރާރުވާން ފެށީ އެންމެ ދުވަހެކެވެ. ކަރުނައިން ތައްތެޅި، ކޮންމެ ދުވަހަކު ކަހަލަ ގޮތަކަށް ޑޮކްޓަރަށް ދާން ޖެހުނީ އެވެ.\nޑޮކްޓަރުން ދިނީ އުއްމީދެކެވެ. ދެއްކީ ވާހަކަ އެވެ. ނަމަވެސް ހުވަފެންތަކުގައި ޖެހެން އަހަރެން ބޭނުމެއް ނުވި އެވެ. ތިން އަހަރުގެ ފަރުވާ އަށް ފަހު އެންމެން ވެސް އުއްމީދު ކަނޑާލީ އެވެ. ދެން އައީ އަހަރެންގެ ހަޔާތުގެ އެންމެ ހިތްދަތި ދުވަސްތަކެވެ. އެންމެ އެކަނިވެރި ދުވަސްތަކެވެ. މީހުންނާ ވާހަކަ ދައްކާ ހިތް ކެނޑުނީ އެވެ. މީހުންނާ އެކު ބޭރަށް ގޮސް މަޖާކުރުމުގެ ފޯރި ކެނޑުނީ އެވެ. އެންމެކުޑަމިނުން ފިރިމީހާއާ ހަތަރު ކަޅި ހަމަކޮށްލާނެ ހިތްވަރެއް ވެސް ނުލިބި އެތައް ދުވަސްތަކެއް އަހަރެން ހޭދަކުރީމެވެ. އަހަރެންގެ ހާލާއެކު ދެ މީހުންގެ ގުޅުން ވަރަށް ބޮޑަށް ހީނަރުވެގެން ދިޔައީ އެވެ.\nލޯބިން ބައްދާނުލެވި އެތައް މަހެއް ހޭދަވެގެން ދިޔަ އެވެ. އޭނާ ގަދަކަމުން އަހަންނާ ގާތްވާން މަސައްކަތްކުރިޔަސް އަހަރެން އެ ފުރުސަތު ނުދެނީ އެވެ. އެގޮތަށް އޭނާ އަހަންނާ ގާތްވާ ކޮންމެ ފަހަރަކު އަހަރެންގެ ނިކަމެތިކަން ސިކުނޑިއަށް ވަންނަނީ އެވެ. އަހަރެން ހިތަށް އެރީ އަހަރެން އަންހެނަކަށް ވެސް ނުވިތާ އެވެ.\nއެ ހިސާބުން އަހަރެން ބޭނުންވީ އަހަރެން ކިބައިން އޭނާ މިނިވަންކުރުމަށެވެ. އަހަރެންގެ ބޮލަށް މި ހިޔާލު ވެރިވިއިރު ދެ މީހުން ވަކިވުމުގެ އެއްވެސް ކަހަލަ އިޝާރާތެއް އޭނާ ދީފައެއް ނުވެ އެވެ. ނަމަވެސް އާއިލާގެ ބައެއް މީހުންގެ ހިޔާލު އޮތީ ތަފާތުވެފަ އެވެ. ހާއްސަކޮށް އޭނާގެ އާއިލާގެ ބައެއް މީހުން ތިބީ އަހަންނާ އެކު އުޅޭތީ އޭނާއާ މެދު ހިތްހަމަނުޖެހިފަ އެވެ. ނަމަވެސް އެމީހުންގެ އެއްވެސް ޝަކުވާއެއް އޭނާ އަހަންނާ ހިއްސާއެއް ނުކުރެ އެވެ. ފަހަރެއްގައި އޭނާ ލަދުގަތީ އެވެ. އެ ވާހަކަތައް އަހަންނަށް ގެނެސްދިނީ އަހަރެންގެ ދައްތަ އެވެ. ހަޔާތަށް ކުރިމަތިވި ހުސްކަމުން އަރައިގަތުމަށް އަހަންނަށް އެންމެ ބޮޑު އެއްބާރުލުމެއް ދިން މީހަކީ ވެސް ދައްތަ އެވެ.\nފިރިމީހާގެ އެއްބާރުލުމެއް ނުލިބޭ ވާހަކައެއް ނޫނެވެ. އޭނާ އަހަރެން ދެކެ ވީ ލޯތްބަށް މި ހިތުގެ އެންމެ ހިމަ ނާރުތައް ވެސް ހެކިވެ އެވެ. އެ ލޯބި އިހްސާސްނުކުރެވޭ ދުވަހެއް ފާތިވެގެނެއް ނުދެ އެވެ. މައްސަލަ ޖެހުނު ހިސާބުން ފެށިގެން ދެ މީހުން ތާ އަބަދަށް ވަކިވުމަށް ކުރި ސަލާމާ ހަމަ އަށް އެ ހިތުގެ އިހްސާސްތައް އަހަންނަށް އޮތީ ހުޅުވިފަ އެވެ. އެ ލޯތްބާ މެދު އަހަރެންގެ ހިތުގައި ކުޑަވެސް ޝައްކެއް ނެތެވެ. ނަމަވެސް އޭނާ ވެސް ހުރީ ކަންބޮޑުވެފަ އެވެ. އަހަރެން ކަހަލަ އަންހެނަކާ އެކު އުމުރު ނިންމާލަން ޖެހިދާނެތީ މާޔޫސްވެފަ އެވެ. އެކަން އަހަންނަށް އެނގެ އެވެ. އެއީ އަދި މުޅިން އެހެން އިހްސާސެކެވެ.\nއަހަރެމެން ދެ މީހުން ހަޔާތުގެ ދަތުރު ފެށީ ޗާޓު ކުރަހައިގެން ބޮކި ދިއްލައިގެންނެވެ. ހޯދާނެ ކުދިންނާއި އެ ކުދިންނަށް ދޭނެ ނަންތަކާއި އެ ކުދިންނަށް ހޯދައިދޭނެ މުސްތަގުބަލުގެ ބްލޫޕްރިންޓް ވެސް ކުރަހައިގެންނެވެ. ވަކި ހިސާބަކުން އުއްމީދުގެ މި ބޮކި ތެޅުމުން އޭނާގެ ހިތް ވެސް އޮތީ ފަޅައިގެންގޮސްފަ އެވެ. އެ ހިތްދަތިކަމަށް އޭނާ ވައްޓާލި މީހަކީ އަހަންނެވެ. މިއީ އަހަންނަށް ވިސްނުނު ގޮތެވެ. އެހެންކަމުން އެ ހިތްދަތިކަމުން އޭނާ ސަލާމަތްކޮށްދެވޭނީ ވެސް އަހަންނަށްކަން ވިސްނުނު ހިސާބަކީ އޭނާ ދޫކޮށްލަން އަހަރެން ނިންމި ހިސާބެވެ. އަހަރެންގެ ހަޔާތުން އޭނާ ބޭރުކޮށްލީ ހިތާ ދެކޮޅަށެވެ. އެ ނޫން މީހަކު ދެކެ އަހަރެން ލޯތްބެއް ނުވަމެވެ. ނުވެސް ވެވޭނެ އެވެ. މި ހިތެއް ދުވަހަކު ވެސް ދެ ވަނަ ފިރިހެނަކަށް ނުރުހޭނެ އެވެ. އެހެން ނޫނަސް އަހަރެންގެ މި ހުސްކަމާ އެކު އަހަރެން ދާނީ ވެސް ވަކި ކާކުގެ ގާތަށް ހެއްޔެވެ؟ ކޮންމެ ދިމާލަކަށް ދިޔަޔަސް އަހަރެންގެ ބައިވެރިޔަކީ ހިތާމަ އާއި ހިތްދަތިކަމެވެ.\nއަހަންނަށް މިހާރު 30 އަހަރެވެ. ހަޔާތުގެ އެންމެ ފޯރިގަދަ ހިސާބުން މިލައި މޯޅިވި ގޮތަށް އަދިވެސް މިހުރީ އެވެ.\nއަހަރެންގެ ކުރީގެ ބައިވެރިޔާ އަކީ މިހާރު ދެ ކުދިންގެ ބައްޕައެކެވެ. ތިން ވަނަ ދަރިއަކަށް އޭނާގެ އަންހެނުން ހުރީ ބަލިވެ އެވެ. އަހަންނާ އެކު ފަސް އަހަރަށް ވުރެ ގިނަ ދުވަސްވީއިރު އަހަންނަށް އޭނާ އަށް ދަރިއަކު ހޯދައެއް ނުދެވުނެވެ. އޭނާ ބައްޕައަކަށްވި ޚަބަރު ލިބުނު ދުވަހު އަހަރެން ވަރަށް ބޮޑަށް އުފާވި އެވެ. އަދި އެހާމެ ގަދަ އަށް ރޮވުނެވެ. އޭނާގެ އަންހެނުންނަށް ހަސަދަ ވެސްލި އެވެ. ނަމަވެސް ކުރީގެ ފިރިމީހާގެ އޯގާވެރިކަމާ އެކު އެ ހުރިހާ ނުބައި ފިކުރުތަކެއް ފިލައިގެން ދިޔައީ އެވެ. އެ މީހުންގެ ފުރަތަމަ ދަރިފުޅަށް ދިނީ އަހަންނާ އެކު އޭނާ އުޅުނުއިރު ދެ މީހުން ހޮވި ނަންތަކުގެ ތެރެއިން ނަމެކެވެ. އެއީ ފިރިހެން ކުއްޖެކެވެ.\nއޭނާ އަށް ދަރިއެއް ހޯދައިނުދެވުމުގެ ހިތްދަތިކަމުން އަހަންނަކަށް އަދިވެސް އަރައެއް ނުގަނެވެ އެވެ. ނަމަވެސް މި ހުސްކަމުގައި އުޅެން މިހާރު މި ވަނީ އާދަވެފަ އެވެ.


4 Mas Therey Uhthama Fandiyaaru Lanka Ah7Dhathuru Kurehvi - Vaguthu\nހަތަރު މަސް ތެރޭ އުއްތަމަ ފަނޑިޔާރު ލަންކާ އަށް ހަތް ދަތުރު ކުރެއްވި\nމިހާރު ހައްޔަރުކޮށްފައިވާ އުއްތަމަ ފަނޑިޔާރު އަބްދުﷲ ސައީދު ހަތަރު މަސް ދުވަސް ތެރޭގައި ހަތް ފަހަރެއްގެ މަތިން ސްރީލަންކާ އަށް ވަޑައިގެންނެވި ކަމަށް ރާއްޖެ އިން ލަންކާ ކަނޑައަޅުއްވާފައި ހުންނަވާ ސަފީރު މުހައްމަދު ހުސައިން ޝަރީފް (މުންދު) ވިދާޅުވެއްޖެއެވެ.\nމުންދު މިހެން ވިދާޅުވީ ސްރީލަންކާގައި ކޮލަމްބޯ ގައި ހުންނަ ދިވެހިރާއްޖޭގެ އެމްބަސީގައި މިއަދު "ވަގުތަށް" ދެއްވި އިންޓަވިއުއެއްގައެވެ.\nއުއްތަމަ ފަނޑިޔާރު އަބްދުﷲ ސައީދު ހައްޔަރުކޮށްފައި ވަނީ ރިޝްވަތުގެ ގޮތުގައި ފައިސާ ހިފުމަށްފަހު ޝަރުޢީ ޙުކުމްތައް ވަކި ގޮތަކަށް ކުރުމާއި ޤާނޫނީ ގޮތުން އުފެދިފައިވާ ސަރުކާރު ޤާނޫނާއި ޚިލާފަށް ބަދަލުކުރުމަށް މަޤާމުގެ ނުފޫޒު ބޭނުންކޮށްގެން މަސައްކަތްކުރުމާއި ދަޢުލަތް ހިންގުމަށް ހުރަސްއެޅުމާއި، ޖިނާޢީ އަދުލުގެ ނިޒާމު ހިންގުމަށް ޤަސްދުގައި ހުރަސް އެޅުމުގެ ތުހުމަތު ގައެވެ.\nމުންދު މިއަދު "ވަގުތަށް" ވިދާޅުވީ އަބްދުﷲ ސައީދު ހަތަރު މަސް ދުވަސް ތެރޭގައި ލަންކާ އަށް ހަތް ފަހަރު ވަޑައިގެންނެވިއިރު ފަނޑިޔާރު އަލީ ހަމީދު ދެފަހަރެއްގެ މަތިން ލަންކާ އަށް ވަޑައިގެންނެވި ކަން ކަށަވަރު ކުރެވޭ ކަމަށާއި އޭގެ އިތުރުން އެއް ފަހަރު އަލީ ހަމީދު ލަންކާ އަށް ވަޑައިގެންނެވި ކަމަށް ލަފާކުރެވޭ ކަމަށެވެ.\n"އޮކްޓޫބަރު މަހުން ފެށިގެން އުއްތަމަ ފަނޑިޔާރު ހަތް ފަހަރު ލަންކާ އަށް ވަޑައިގެންނެވި. އަލީ ހަމީދު ދެފަހަރު ވަޑައިގެންނެވިކަން އަޅުގަނޑުމެންނަށް ކަށަވަރު. ލަފާކުރެވެނީ ތިން ފަހަރު ވަޑައިގެންނެވި ކަމަށް. ފަނޑިޔާރުން ލަންކާ އަށް ވަޑައިގެންނެވި މައުލޫމާތު އަޅުގަނޑުމެންނަށް ލިބިފައި ވަނީ އެމްބަސީ އިން ޕްރޮޓޮކޯލް ހަމަޖައްސަވާތީ." މުންދު ވިދާޅުވިއެވެ.\nމުންދު ވިދާޅުވީ އުއްތަމަ ފަނޑިޔާރު ބައެއް ދަތުރުފުޅުތަކުގައި ލަންކާ ވަޑައިގެންނެވީ އާއިލީ ދަތުރުފުޅެއް ކަމަށް ވިދާޅުވެ ކަމަށާއި އަނެއްބައި ދަތުރުފުޅުތަކުގައި ވަޑައިގެންނެވީ އެހެން ގައުމަކަށް ވަޑައިގެންނެވުމުގެ މަގުމަތީގައި ޓްރާންސިޓް ކުރައްވަން ކަމަށް ވިދާޅުވެ ކަމަށެވެ.\n"ޓްރާންސިޓް ކުރައްވަން ކަމަށް ވިދާޅުވެ ވެސް މަޑުކުރެއްވެވި. އަނބިކަނބަލުންގެ އާއިލާ ބޭފުޅުން ކޮޅެއް ލަންކާގައި ދިރިއުޅުއްވާތީ މަޑުކޮށްލައްވަނީ ކަމަށް ވިދާޅުވެ ވެސް މަޑުކޮށްލި. ވިސާ ނަންގަވަން ވަޑައިގެންނެވީ ކަމަށް ވިދާޅުވެ ވެސް ބައެއް ފަހަރު ވަޑައިގެންނެވި." މުންދު ވިދާޅުވިއެވެ.\nމުންދު ވިދާޅުވީ ފަނޑިޔާރުން ލަންކާ އަށް ވަޑައިގެންނެވީ ގެދޮރު ބައްލަވައި ގަންނަވަން ނޫން ކަމަށާއި ނަމަވެސް ވަރަށް ގިނަ ޕްލޭންތައް ލަންކާގައި ކުރިއަށް ދިޔަ ކަމަށެވެ. މުންދު ވިދާޅުވީ ދެފަނޑިޔާރުން ލަންކާ އަށް ވަޑައިގެންނެވި އިރު ހުރިހާ ފަހަރެއްގައި ވެސް ޖުޑީޝަލް އެޑްމިނިސްޓްރޭޝަން (ޑީޖޭއޭ) ގެ ވެރިޔާ ހަސަން ސައީދު ވަޑައިގެންނެވި ކަމަށެވެ.\n"ދެ ފަނޑިޔާރުންނާއި އެކު ކޮންމެ ފަހަރަކު ވެސް ހަސަން ސައީދު ވަޑައިގެންނެވި. އާއިލާ އާއި އެކު ވަޑައިގެންނެވި އިރު ވެސް، ވިސާ ޖަހަން ވަޑައިގެންނެވި އިރު ވެސް ހަސަން ސައީދު ހުންނެވި." މުންދު ވިދާޅުވިއެވެ.\nމާޗް 5, 2018 13:42\nގާނޫނު އަސާސީގެ5ވަނަ މާއްދާގައި ބަޔާން ކުރެވެނީ އެއީ މަޖްލީހަށް ލިބިގެން ވަނީ ހަމަ އެކަނި ގާނޫނު ހެދުމުގެ ބާރު ކަަމަށް. ގާނޫނު އަސާސީގެ6ވަނަ މާއްދާ ބަޔާން ކުރަނީ އެއީ ވެރިކަން ހިންގުމުގެ ހުރިހާ ބާރެއް ލިބިގެން ވަނީ އެއީ ރާއްޖޭގެ ރައީސުލް ޖުމްހޫރިއްޔާ ކަމަށް. ހަމަ ގާނޫނު އަސާސީގެ4ވަނަ މާއްދާގައި ބަޔާން ކުރަނީ ދައުލަތާއި ސަރުކާރުގެ ބާރު ފެށިގެން އަންނަނީ ރައްޔިތުންގެ ކިބައިން ކަމަށް. ރައްޔިތުން ކިބައިން ރާއްޖޭގެ ވެރިކަން ކުރުމަށް5އަހަރު ދުވަހަށް ހޮވާފައި ހުރީ އެއީ ރާއްޖޭގެ ރަައީސުލް ޖުމްހޫރިއްޔާ. ނަމަ ވެސް މަޖްލީހުގެ މެމްބަރުން ރާއްޖޭގެ ވެރިކަން ކުރަން ދިމާ ކުރުމުން މިހުރިހާ މައްސަލަ ތައް ދިމާވެގެން އިލްހާމްގެ ހޫނު ފެނުގެ މައްސަލަ ވެސް ދިމާވަނީ މިހެންވެ އެވެ. މިފަހަރު މަމެން މީ ހާކިމާ ކަން ތަމެންނަށް ވެރިކަން ނުލިބޭނެ ކަން ވަރަށް ރީއްޗަށް ވެރިކަމުގެ ފަރާތުން މަމެން އަންގާ ދޭނަމޭ. މަޖްލީހުގެ މެމްބަރުންގެ ތެރޭން ފުއްޕާ ހުރިހާ އެއްޗެހި ތައް ސައިޒުން ކަނޑާ ތިރި އަރުވާނަމޭ ބަލަންތިބޭތި\nމާޗް 5, 2018 15:41\nނުވާނެ ތިކަމެއް. ޔާމީނުއަށްވީ ގޮޅި ހުރީ ރެޑީވެފަ\nމާޗް 6, 2018 07:32\nނުވާނެ ތިކަމެށް. މަރައްތެޅޭއިރު ވަރު ދައްކާނެ. ހަމަ ކުޑަގޮޅި އޮތީ.\nމާޗް 5, 2018 13:47\nފަނޑިޔާރަކަށް ލަންކާއަށް ދެވެންޖެހެނީ ކިތައް ފަހަރުތޯ..ނޫނީ އަލީހަމީދު ކިޔާ މީހުނަށް ދެވެނީ ކިތައް ފަހަރުތޯ؟ މައްސަލަ ޖެހެންޖެހެނީ ލިމިޓް ހަމަވެގެންތޯ؟\nމާޗް 5, 2018 13:50\nލަންކާ އަށް ދިއުމަކީ ކުށެއްތަ؟؟\nމާޗް 5, 2018 13:51\nމާޗް 5, 2018 14:05\nމުންދު ކިތައްފަހަރު އިންގްލޭންޑަށް ވަޑައިގެންނެވިންތޯ؟\nތިޔަހެން ބަލާ ކަމަށް ވަންޏާ، މުންދުއަށް ލަންކާ ކިތައްފަހަރު ދެވުނުތޯ؟\nއަދި އެހެން މީސްމީހުން ލަންކާއަށް ކިތަށް ފަހަރު ދިޔަތޯ؟ ލަންކާއަށް މީހަކު ވަކި އަދަދަކަށް ދިއުމަކީ ކުށެއްކަމަށް ވާނަމަ އެކަން ޤާނޫނުގައި ކަނޑައަޅަން ފެނޭ. މިއީ އެމީހުންވެސް ކޮރަޕްޝަންގެ މައްސަލައެއް އޮތިއްޔާ އެކަން ބަލަންޖެހޭނެ. އެކަމަކު ކަމާ ގުޅޭ މައުލޫމާތު ހާމަކުރަންޖެހޭނީ އެކަމަށް ޚާއްޞާ ކުރެވިފައިވާ ބަޔަކު އެކަމަކާ ގުޅޭ މައުލޫމާތު. ތަހުގީގު ކުރަމުންދާ މައްސަލަތަކުގައި މިފަދަ މައުލޫމާތު ހާމަކުރުމަކީ އެތަހުގީގަށް ހުރަސް އެޅިދާނެ ކަންކަން. ވީމާ، މުންދުއާއި އަދި އެހެނިހެން ފަރާތްތަކުންވެސް މިފަދަ މައުލޫމާތު ހާމަ ނުކުރުމަށް ނަސޭހަތްތެރިވަން\nމާޗް 5, 2018 14:19\nމަގޭ ފިރިމީހާ ދޭ މަހަކު އެއްފަހަރު. ކޮބާ މައްސަލަޔަކީ.\nމާޗް 5, 2018 15:02\nއެހެންވިއްޔާ އަވަހަށް ދެމީހުންވެސް އެޗް.އައި.ވީ އަށް ޓެސްޓް ކުރޭ..!\nމާޗް 5, 2018 14:21\nކޯޓުތަކުން ޝަރީޢަތްކޮށް ހުކުމް ކޮށްފައިތިބޭ މީހުންގެ މައްސަލަތައް ސްޕްރީމް ކޯޓުން އަލުން ނުބައްލަވައި ހުކުމް ބާތިލު ނުކޮށް، ހުކުމުގައި ތިބޭ މީހުން ދޫކޮށްލަން އަމުރު ކުރުމަކީ ކޮންކަހަލަ ކަމެއްތަ؟ ލަންކާއަށް ދިއުމަކީ ކުށެއްނޫން! ލަންކާއަށް ގޮސް ހުދުޖަގިޔާ ލުމަކީ ވެސް މިހާރު ކުށަކަށް ނުވާނެ.\nމާޗް 5, 2018 23:11\nވަކިކޮޅަކަށްގޮސް ހުސްވެފަ ތިބޭބަޔަކަށް ތިކަންތަ ނޭގޭނެ! ތިމީހުންނަކީ އަންނި ކާއްޓަކުން 5ރުފިޔާ، ބިހަކުން 2ރުފިޔާ، ފިޔާކިލޯއަކުން6 ރުފިޔާ އަގުބޮޑުވީމަ އެއީ އަގުބޮޑުހޭ ކިޔާފަ ޖަލްސާއެއްގަ ވާހަކަ ދެއްކީމަވެސް އަތްޖަހަޖަހާ ތިބިމީހުން! ސަދޫމްބާގައިގެ މީހުންވެސް ހަމަލޮލަށް ފެންނަ ކަންތައްވެސް އެމީހުން ބޭނުންވާގޮތަކަށް ބަދަލުކޮށްގެން ގަބޫލުކުރަމުން ދިޔައީ،!!! މަގުފުރެދިއްޖެބަޔަކު ސަލާމަތްވާނީ އެކަމަކުން ސަލާމަތްވާން މަސައްކަތް ކޮށްގެން!\nމާޗް 6, 2018 00:14\nހުދު ޖަންގިޔާ ކުރީގަ އޯކޭ... މިހާރު އޭރު އޯކޭ ވި ބަޔަކަށް މިހާރު އޯކޭ އެއް ނޫން. މިހާރު މައްސަލަ ތަހްގީގް ކުރި މީހުންނަށް ވެސް ޔަޤީން ވެެއްޖެ އެ ވީޑިޔޯގަ ފެންނަނީ އޭރުގަ އެކަމާ އަޑު އުފުލި މީހުން އެބުނާ މީހާކަން ވެސް ޔަގީންވެއްޖެ... މިކަމުގަ ވެސް ބޮޑު ޖޯކަކަން މި ވަނީ މައްސަލަ ތަހްގީގް ކުރާ މުއަސަސާތައް... ހެހެހެހެ\nމާޗް 5, 2018 14:26\nމުންދު ތިޔަ ވިދާޅުވީ ނޫންތޯ ކޮންސަބަބަކާ ގުޅިގެންކަން އުއްތަމަ ފަނޑިޔާރު ލަންކާއަށް ވަޑައިގަތީ. ދެންކޮބާތޯ ތީގަ މައްސަލައަކީ. ތިވާހަކަ ދައްކަންޖެހޭ ސަބަބެއްވެސް ނުވިސްނޭހަމަ.\nމާޗް 5, 2018 14:28\nކުށެއްގަ ބެދުނީމަ ހެކިހޯދާނެ ކަން ގަބޫލްކުރަންޖެހޭ ބިތު ފަންގި ނެގީމަ ކެޔޮކޭވަރު އެގޭނެ ވަޒީފާދިނީ ލަންކާ އިންތަ ބަލަ ދިޔްބޭނުންވެސް އެޖެހުނީ ބަލަން މިހެންގޮސް އެތައްކަމެއް ފަޅާއަރާނެ ބުނޭނު ވެރިައައް އެއްދުވަހޭ ވަގަކައް ހާސްދުވަހޭ މިއޮތީ އެހެންވެފަ ތިކަލޭގެ ވީހާވެސް ކުޑަ ގޮޅިއަކައްލާ\nފަނޑިޔާރުންގެ ޤާނޫނުގައި ލިޔެފަ އޮވޭތޯ ލައްކާއަށް އެންމެ ގިނަވެގެން ނުވަތަ މަދުވެގެން ދެވޭ ޢަދަދު. މަށަކީ ޤާނޫނީ މީހެއްނޫން. އަޅެ ޤާނޫނު އެގޭމީހަކު ކިޔާދީބަލަ.\nމާޗް 5, 2018 23:19\nގާނޫނު ނޭގޭއިރުވެސް ގާނޫނޭ ކިޔާފަ ވާހަކަ ދައްކަންއެބަޖެހޭ! ކުށެއްގެ ތުހުމަތު ކުރެވޭއިރު އޭނަ ފާހާނަޔަށް ދިޔައީ ކިތައްފަހަރުތޯވެސް ބަލަންޖެހޭ ހާލަތު ބަލާނެ، ކަލޯ ގަބޫލު ކުރަން ބޭނުމިއްޔާ ގަބޫލުކުރެވޭނީ މިބުނި އެއްޗެއް! ޕާޓޭއިން ހިފާ ހައްޔަރު ކޮށްފަ އެބަބަލާ އޭނަ މިވެނި ގަޑިއިރެއްގަ ފާހާނަޔައްދިޔަތޯވެސް މީކީއްކުރަން ކުރާކަމެއްތޯ ދެން އަހާބަލް!\nމާޗް 6, 2018 07:37\nއެއިސްލާހް އެހުށައެލީ އަދުރޭ\nމާޗް 5, 2018 14:33\nއޭރުވެސް މަބުނީމެއްނު ތިވަރު ތަންކޮޅެއް ބޮޑުވަރޭ ތިހާގިނައިން ނުދާށޭ މިހާރު މައްވެސް މިއެގުނޭ އެދިޔަކަންތައް ހެޔޮނުވާނެ ތިހެން އުޅޭކައް ކޮންކަމަކައް ދަތިވަނީ ހަމަޖެހިގެން އެބަ އުޅެނޭ. ކީއްކުރާނީ މިމަޅީގަޖެހެނީ ލާރީގެ ބޭނުމުގަ\nމާޗް 5, 2018 14:36\nމާޗް 5, 2018 14:45\nކައްޕިއަށް ގޮވާލަން އެސޮރަށް ތުންމެޓައެއް ދޭން...\nޕްރޮޓޮކޯލަށް އަންގައިގެން ދޯ އަދި ދިޔައީ.. ހާދަ ވަގަށޭ ތިކަން ކޮށްފަ ތިއޮތީ. ވަރަށް ފޫހި !!\nމާޗް 5, 2018 15:22\nއަޑު އިވެނީ ޝޮޕިންގ ޓްރޯލީ އެއް ފުރާ ހަމަ އަގު ބޮޑު ސެންޓްވެސް ބައްލަވައިގަތް ކަމަށް! މީ އެތަން ދުއް މީހަކު ބުނި ވާހަކައެއް!\nމާޗް 5, 2018 15:49\n2014 2015 މި ދެއަހަރު ރަޢީސް ޔާމީނު ސިންގަޕޫރަށް މަހަކު4ދަތުރުކަހަލަ ގޮތަކަށް ކުރިޔޯ އެއީ ކީއްވެޔޯ؟ އެކަން ވެސް ފުލުހުންބަލާފަ ސުރުހީހަދާލިނަމަ.\nމާޗް 5, 2018 15:50\nކޮބާ މައްސަލައަކީ! ދުވާލު ދެއިރު ބޭހެއް ބޯހެން ލަންކާ އަށް ދިޔަސް މައްސަލައެއްނޫން. ﷲ ގެ ރަޙުމަތުން މިކަން ދާދި އަވަހަށް ނިމޭނެ. ތަމެންވެސް ކޮއްފައި ހުރި ވައްކަންތައް ބަލާ ގާނޫނުގެ ދިގު އަތް ފޯރާނެކަން ހަނދުމަފުޅު ބަހައްޓަވާ.\nމާޗް 5, 2018 16:03\nތިޔަކަމުގައި އަދުރޭ ވިދާޅުވާގޮތް ބަލަން ބޭނުމީ...\nމާޗް 5, 2018 16:10\nރިޝަވަތަށް ލިބުނު ޑޮލަރުތައް ރައްކާކޮށް އެ ޑޮލަރުތައް އެއްޗަކަށް ހަދަން ދިޔައީ! ބޭކާރު ކޮމެންޓް ކުރުމުގެ ބޭނުމެއް ނެތް! އެއީ ހަމަ ރިޝްވަތު ބޮޑޭ! މީނަގެ ދިފާޢުގަ މިއަދު އެމްޑީޕީން މަސައްކަތްކުރާގޮތުންވެސް މިކަން ވަރަށް ސާފު! އެއްކަލަ ޢާލީޙަމީދު ފަނޑިޔާރަކަށް ހުރެގެން އޭނަ ވަކިނުކޮށްގެން ތެޅިބޭލި މީހުން މިއަދު އޭނަގެ ދިފާޢުގައި ދައްކާ ވާހަކައިން ފިސާރި ސާފުކޮށް މިހިރަ އެގެނީ ރިޝްވަތު ދީގެން ތިބިކަން! ކުރިން ހުދު ޖަނގިޔާ! މިހާރު މަޚުމަލު ޖަގިޔާ ! ހެހެހެ\nމާޗް 5, 2018 17:14\nމުންދޫދު ގެ ޝާހިދުގެ ގެއެއް މެންޗެސްޓަރ އަކު ނުހުރެތޯ\nމާޗް 5, 2018 17:28\nދެން އެކަމަކާއި ކަލެއައި ކޮން ބެހޭކަމެއް. އެމީހުންގެ ޒާތީ ކަންކަމާ ތި ބެހެނީ.\nމާޗް 5, 2018 17:34\nލަންކާއައްދިއުމަކީ ކުށެއްނޫން އެކަމަކު ލަންކާއައް ގޮސް ރާވައިގެން ރިށްވަތުހިފާ ގާނޫނީސަރުކާރު ވައްޓާލަން މަސަތްކައް ކުރުމަކީ ކުށެއް\nމާޗް 5, 2018 18:12\nޥަކި އަދަދަކަށްތަ ކަންކާއަށް ދެވެނީ..؟\nމާޗް 5, 2018 19:47\nމީނާ އަކީ ވަރަށް ދޮަގުހަދާ އިންސާނެެތް މީނާ މަރުވެސް ނުވާނެބާ؟\nއޭނާގެ އަންހެނުންގެ މަންމަ ލަންކާގެ ނަވަލޯކާ ހޮސްޕިޓަލްގައި އެޑްމިޓް ކޮށްފައި އޮންނަތާ އެތަކެއް ދުވަސް ވެއްޖެ!\nމާޗް 5, 2018 21:16\nޔާމީނުވެސް ނުދޭ ކޮންމެ ދެމަހުން އެއްމަހު ރާއްޖެއިންބޭރަށް އެހެންވީމަ ފަޑިޔާރުންނަށްވެސް ދެވިގެންނުވާނެ. ދެވޭކަމަށްވެއްޖެއްޔާބޮޑު މައްސަލަ އުފެދޭނެ.\nމާޗް 5, 2018 22:02\nއެއްވެސް ތުހުމަތެއްގައި ފަނޑިޔާރަކު ހައްޔަރެއް ނުކުރެވޭނެ.\nމާޗް 5, 2018 23:21\nނުރެވޭނޭ؟؟؟ އެއޮތީ ކޮށްފަ،އެއީކީ މަތިން ފޭބިބަޔެއްނޫން!\nމާޗް 6, 2018 01:16\nމުންދު ކޮބާ މައްސަލަ އަކީ\nމާޗް 5, 2018 22:15\nއަސްލު އަލީޙަމީދުތޯ ނުވަތަ ވައްތަރު މީހެއްތޯ ހައްރުކޮށްފަހުރީ ބެލުންވަރަށް މުހިންމު\nމާޗް 5, 2018 22:56\nތިމީހުންހިތައްއަރާނެދޯ ތިމަންނަމެން އާއިލާއެއް ބަލާބޮޑުކޮށްފީމޭ، ނަހަލާާލުގޮތުގަ ފައިސާއި މުދާ ހޯއްދަވައިގެން އަމިއްލަ ދަރިންނާއި އަބިމީހަޔަށް ކާންދޭއިރު މިދެވެނީ ޒަހަރުކަންނޭގުނީތީ ބުނެވޭނީ ތިޔައީ ގަމާރު ކަމުކު ލާމަސީލު މީހަކޭ ތިޔައީ@@@\nކައްޕިވެސް އިރުއިރުކޮޅާ ސިންގަޕޫރަށް އެހެރަ ދަނީ ފުރައިގެން ބޭރަށް ހިންގާ ގެރިއެއްހެން، ކަލޭ އެބަބަލަންތަ ކިތައްފަހަރުތޯ.\nމާޗް 6, 2018 05:17\nމަ ހަނދާންވާ ގޮތުގަ މި މުންދަކީ އަދީބާ ގުޅިގެން ޖަރީމާތައް ހިންގާފަ އަދީބު ހައްޔަރުކުރީމަ މެލޭޝިޔާގަ ފިލަން ގޮސް އޮއްވާ ހައްޔަރުކޮށްގެން ގެނެސް ހުރި މީހެއް ، ލަދު ކޮބާތޯ އެހެންމީހުން ދަތުރުކުރި އަދަދު ބުނަން ، ބަލަ އެމީހަކު ބޭނުން ވަރަކަށް ދަތުރުކުރެވޭނެޔޭ، ސިންގަޕޫރަށް އަޅުގަނޑުމެންގެ ރައީސް ދަތުރުކުރެއްވިވަރު އެނގިލައްވާތޯ،\nމާޗް 6, 2018 06:45\nވަގަކަށް ހާސްދުވަސް، ވެރިއަކަށް އެއްދުވަސް.....މިމީހުން މިކަހަލަ ކިތަށްޖަރީމާ ހިންގާފަ ހުންނާނެ


ރައީސުލްޖުމްހޫރިއްޔާ މުޙަންމަދު ނަޝީދު، ދިވެހިރާއްޖޭގެ އަޑު މެދުވެރިކުރައްވައި ދެއްވި 37 ވަނަ ރޭޑިއޯ ޚިޠާބު - The President's Office\nރައީސުލްޖުމްހޫރިއްޔާ މުޙަންމަދު ނަޝީދު، ދިވެހިރާއްޖޭގެ އަޑު މެދުވެރިކުރައްވައި ދެއްވި 37 ވަނަ ރޭޑިއޯ ޚިޠާބު\n26 ފެބުރުވަރީ 2010، ރިފަރެންސް: PRO/RMN/2010/34\nމިއަދަކީ، 26 ފެބްރުއަރީ 2010ވީ ހުކުރު ދުވަސް. މިއަދަކީ ހިޖުރީ ތާރީޚުން 1431 ވަނަ އަހަރުގެ ރަބީޢުލްއައްވަލް މަހުގެ 12 ވަނަ ދުވަސް. ކީރިތި ރަސޫލާ ސުވަރުގެ ވަޑައިގެންނެވި ދުވަސް. އިތުރު އެކަލޭގެފާނު ސުވަރުގެވަޑައިގެންނެވި ކަމުގައި ބެލެވެނީ، ހިޖުރީ ސަނަތުން 11 ވަނަ އަހަރު. އެހެންކަމުން، ހިޖުރީ ސަނަތުން މިއަދާ ހަމައަށް މިވަނީ 1420 އަހަރު ފާއިތުވެފައި. މިއަދުގެ މުނާސަބަތުގައި، އަޅުގަނޑު މި ރާއްޖޭގެ ލޮބުވެތި އެންމެހާ އުޚްތުންނަށާއި އަޚުންނަށް އަޅުގަނޑުގެ ތަހުނިޔާ ދަންނަވަން.\nމި މާތް ދުވަހު އަޅުގަނޑުމެން ފާހަގަކޮށްލަން، އަޅުގަނޑުގެ ނަޒަރުގައި މުހިންމު ނުކުތާތަކެއް އެބަވޭ. ޚާއްޞަކޮށް މި ރާއްޖޭގެ އިސްލާމީ ޢަޤީދާއާ ގުޅޭގޮތުން އަދި އޭގެއިތުރުން، އިސްލާމްދީނާއި އަދި މިރާއްޖެއާ ގުޅޭގޮތުން. އަޅުގަނޑުމެންގެ ޤާނޫނުތަކަށް ބަލާއިރު، އަޅުގަނޑުމެންނަކީ އިސްލާމީ ދުނިޔޭގައި އިސްލާމީ ޝަރީޢަތަށް ވަކި ޚާއްޞަ މަގާމެއް ދީފައިވާ ޤައުމެއް. ދިވެހިރާއްޖެ އިސްލާމްދީން ގަބޫލުކުރީއްސުރެ، މިޤައުމަކީ 900 އަހަރު ވަންދެން މެދުކެނޑުމެއްނެތި މި އުޞޫލުތައް ބަލައިގެންފައިވާ މަދު ޤައުމުތަކުގެ ތެރޭގައި ހިމެނޭ ޤައުމެއް. މި ދެންނެވި 900 އަހަރުވަންދެން މި ރާއްޖޭގައި އުއްތަމަ ފަނޑިޔާރުކަން ކުރައްވާފައިވާ ފަނޑިޔާރުންގެ ދިގު ލިސްޓެއް ތާރީޚުން ފެންނަން އެބައޮތް. ގިނަ އިސްލާމީ ޤައުމުތަކަށް ބަލާނަމަ، އެޤައުމުތަކުގައި އިސްތިޢުމާރީ ދުވަސްތަކުގައި އިސްލާމީ ޝަރީޢަތަށް ޢަމަލުކުރުންވަނީ މެދުކެނޑިފައި. 1790 ގައި ނެޕޯލިއަން މިޞުރު ހިފުމާ ގުޅިގެން، މިޞުރުގައި މުޅިންހެން ޢަމަލުކޮށްފައިވަނީ ފަރަންސޭސި މަދަނީ ޤާނޫނުތަކަށް. އަދި މެލޭޝިޔާފަދަ މަޝްހޫރު ބައެއް އިސްލާމީ ޤައުމުތަކުގައިވަނީ އިނގިރޭސި ޢާންމު ޤާނޫނު ބަލައިގެންފައި. މިފަދަ ބައެއް ޤައުމުތަކުގައި ވަކި ބާރުތަކެއް ކަނޑައެޅިފައިވާ ޝަރުޢީ ކޯޓުތަކެއް އުފައްދަން ފަށްޓާފައިވަނީ ވަރަށްފަހުން.\nސަޢޫދީ ޢަރަބިއްޔާއަކީ 1932 ވަނަ އަހަރު އުފެދުނު ޤައުމެއް. އޭރު ދިވެހިރާއްޖެވަނީ ލިޔެވިފައި އޮތް ޤާނޫނުއަސާސީއަކަށް ޢަމަލުކުރާން ފަށާފައި. އަޅުގަނޑުމެންގެ ރާއްޖޭގައި މިދިޔަ 900 އަހަރު އިސްލާމީ ޝަރީޢަތް ހިންގާފައިވަނީ، ވަރަށް ސާބިތުކަމާއި އަދި އެހާމެ ޢިލްމުން ފުރިފައިވާ ފަނޑިޔާރުންގެ ބެލުމުގެ ދަށުން.ދިވެހިރާއްޖެ އެތައް ނަޒަރަކުން ދެކޭއިރުގައި، ދިވެހިރާއްޖެއަކީ މެދުކެނޑުމެއްނެތި އިސްލާމީ ޝަރީޢަތް ހިންގަމުން އައި ހަމައެކަނި ޤައުމު ކަމުގައިވުމީ ވަރަށް އެކަށީގެންވާ ކަމެއް. ރާއްޖޭގައި އިސްލާމީ ޝަރީޢަތަށް ޢަމަލުކުރަން ފަށައިފި 1153 ވަނަ އަހަރުގައި، ވަރަށް ކުރީގައި. އިސްލާމްދީން ދުނިޔެއަށް ފައުޅުވެ، އިސްލާމީ ސިވިލައިޒޭޝަން މުޅި ދުނިޔެއަށް ފެތުރިގެންދިޔަ އެންމެ ފުރަތަމަ ހިނދުން ދިވެހިންވަނީ އިސްލާމްދީން ބަލައިގެންފައި. އެހިނދުއްސުރެ ފަށައިގެން ދިވެހިރާއްޖޭގައި ވަނީ އިސްލާމީ ޝަރީޢަތް ޤާއިމު ކުރެވިފައި. އަދި އެތައް އެތައް ގޮތަކުން ދެކޭއިރުގައި، އިސްލާމީ ޝަރީޢަތް ސަލާމަތްވުމުގައި ނުވަތަ އިސްލާމީ ޝަރީޢަތް، އޭގެ ގޮތުގައި ފެންނާން އޮތް ޤައުމުތަކަކީ ކޮބައިތޯ ދެނެގަތުމަށްޓަކައި ހިންގާ ކޮންމެ ދިރާސާއެއްގައި ދިވެހިރާއްޖެ އިސްލާމީ ޝަރީޢަތަށް ޢަމަލުކުރަމުން އައި ގޮތް ބެލުމަކީ، އަޅުގަނޑަށް ހަމަ ޔަޤީން، ތާރީޚީ ނަޒަރަކުން ބެލިނަމަވެސް އަދި ޢިލްމީ އެހެން ނަޒަރަކުން ބެލިނަމަވެސް، ކޮންމެހެން ކުރާން ޖެހޭނެ ކަމެއް. އެހެނީ ދިވެހިރާއްޖެ ފިޔަވައި އެހާ ޒަމާންތަކެއް ވަންދެން މެދުނުކެނޑި މި ޝަރީޢަތް، އިސްލާމީ ޝަރީޢަތް ހިންގާފައިވާ ޤައުމުތައް ދުނިޔޭގައި މަދުވާނެ. އަދި ހަމައެއާއެކީގައި، ދިވެހިރާއްޖޭގައި އިސްލާމީ ޝަރީޢަތް ހިންގާފައިވަނީ ވަރަށް ބޮޑެތި ޢިލްމުވެރިންގެ ބެލުމުގެ ދަށުން. އަޅުގަނޑުމެންނަށް މިއަދު އެބަ އެނގޭ، ޚާއްޞަކޮށް އިބްނުބަޠޫޠާފަދަ މުޅި އިސްލާމީ ދުނިޔެއަށް މަޝްހޫރު ޢިލްމުވެރިން ދިވެހިރާއްޖޭގެ ފަނޑިޔާރުކަންވަނީ ކޮށްފައި. އަދި އިބްނުބަޠޫޠާގެ ކުރީގައި ޢީސާ ޢަލްޔަމަނީ އަދި ނޫރައްދީނު ޒައިދީންފަދަ ބޭފުޅުންވެސްވަނީ ރާއްޖޭގެ ފަނޑިޔާރުކަން ވަރަށް ފުރިހަމައަށް ކުރައްވާފައި.\nއަޅުގަނޑު ދަންނަވަން މިއުޅޭ ވާހަކައަކީ، އަޅުގަނޑަށް ފެންނަ ފެނުމުގައި، އިސްލާމީ ޝަރީޢަތް ރައްކާތެރިކޮށްދިނުމުގައި އަދި އިސްލާމީ ޝަރީޢަތް މިއަދާ ހަމައަށް ވާސިލުވެގެން އައުމުގައި، ދިވެހި ފަނޑިޔާރުން އަދި ދިވެހިރާއްޖޭގެ ޝަރްޢީ ނިޒާމު ކުޅެފައިވާ ދައުރު، އަދާކޮށްފައިވާ މަގާމު ހަމަކަށަވަރުންވެސް ދުނިޔޭގެ އެހެން އިސްލާމީ ޢިލްމުވެރިން ބަލައިގަންނާނެއޭ.\nމިދެންނެވި ޙަޤީޤަތަކީ ރާއްޖޭގެ ރައްޔިތުން، ޚާއްޞަކޮށް މިފަދަ މާތް ދުވަހެއްގައި، އެއީ، ކީރިތި ރަސޫލާ ސުވަރުގެވަޑައިގެންނެވި ދުވަހާ އަޅުގަނޑުމެން ގުޅުވާއިރު، އަދި އެދުވަހުގެ މަތިން އަޅުގަނޑުމެން ހަނދާންކުރާއިރު، މި ރާއްޖޭގެ ރައްޔިތުން ފަޚްރުވެރިވާންޖެހޭ ވަރަށްބޮޑު ޙަޤީޤަތެއް ކަމުގައި އަޅުގަނޑު ދެކެން. ރާއްޖެއަށް މިވަނީ އިސްލާމީ އާދަކާދައާއި، އިސްލާމީ ޘަޤާފަތާއި، އިސްލާމީ ޝަރީޢަތް މިއަދާ ހަމައަށް ގެނެސްދެވިފައި. އެއީ ވަރަށް ކުރީގެ، ވަރަށް އިހު ޒަމާނެއްގެ އިސްލާމީ އަޞްލަކުން ފެށިގެން، މެދުކެނޑުމެއްނެތި މިއަދާ ހަމައަށް އަޅުގަނޑުމެންނަށް މިއޮތީ ގެނެސްދެވިފައި. އެއްފަނޑިޔާރަކު، އެއްޤާޟީއަކު، އެއްޝައިޚެއްގެ އަތްމަތިން، އެއްބޭފުޅަކަށްފަހު އަނެއް ބޭފުޅަކު މެދުކެނޑުމެއްނެތި ފަނޑިޔާރުކަން ކުރަމުން މިރާއްޖޭގައި ގެންދާތާ 900 އަހަރުވެއްޖެ. އަދި އެ ފަނޑިޔާރުންގެ ލިސްޓް އަޅުގަނޑުމެންނަށް ސާފުކޮށް އެނގޭ. ފަނޑިޔާރުން ކުރައްވާފައިވާ ކަންކަމާއި، ނިންމަވާފައިވާ ކަންކަންވެސް އަޅުގަނޑުމެންގެ ތާރީޚުގައި ވަރަށް ސާފުކޮށް ފެންނާން އެބަހުރި. މި ރާއްޖެއަކީ އަޅުގަނޑުމެން އެންމެން ފަޚްރުވެރިވާފަދަ ވަރުގަދަ އިސްލާމީ ޝަޚްޞެއް ބިނާވެފައިވާ ރާއްޖެއެއްކަމީ، އަޅުގަނޑުގެ ހިތުގައި ހަމަކަށަވަރުންވެސް އެއްވެސް ޝައްކެއް އުފެދޭ ކަމެއް ނޫން.\nއަޅުގަނޑު މިއަދު ދެވަނަ ކަމަކަށް ފާހަގަކޮށްލަން ބޭނުން، އެނގިވަޑައިގަންނަވާނެ، ރާއްޖޭގެ މީހުން ދިރިއުޅޭ ރަށްރަށުގައި ޣައިރު މުސްލިމުންނަށް ބަނގުރާ ވިއްކުމުގެ ގަވާއިދަށް އިޞްލާޙު ގެނައުމަށް ހުށަހެޅުމާ ގުޅިގެން، ބައެއް ފަރާތްތަކުން ވަރަށް ބޮޑަށް ކަންބޮޑުވުން ހާމަކުރަމުން އެބަދޭ. މިކަމާ ގުޅިގެން އަޅުގަނޑު ފާހަގަކޮށްލާން ބޭނުންވާ ބައެއް ކަންކަން އެބަހުރި.\nފުރަތަމަ އަޅުގަނޑު ހަމަ ދަންނަވާނަން، ދިވެހިރާއްޖެއަށް އެތެރެކުރުން މަނާ ތަކެތީގެ ޤާނޫނު، އެއީ ޤާނޫނު ނަންބަރު 75/4ގެ ދަށުން މި ޢަމަލު ކުރަމުންގެންދާ އެއް ގަވާއިދަކީ، ޣައިރު މުސްލިމުންނަށް ބަނގުރާ ބުއިމުގެ ހުއްދަދެވޭ ގަވާއިދު. މިގަވާއިދަށް ރާއްޖޭގައި ޢަމަލު ކުރަމުން އަންނަތާ މިހާރު އަހަރުތަކެއްވެއްޖެ. މިގަވާއިދުގެ ދަށުން ރާއްޖޭގެ މީހުން ދިރިއުޅޭ ރަށްރަށުގައި ބަނގުރާ ގެންގުޅުން އަދި ބުއިމުގެ ހުއްދަ މިވަނީ އެތައް ސަތޭކަ ބަޔަކަށް ދެވިފައި. މި އެތައް ސަތޭކަ ހުއްދަ މެދުވެރިކޮށް، ރާއްޖޭގެ މީހުން ދިރިއުޅޭ ރަށްރަށުގައި ބަނގުރާ މިވަނީ ވަރަށް ބޮޑަށް ޢާންމުވެފައި.\nއަޅުގަނޑަށް މަޢްލޫމާތު ލިބިފައިވާ ގޮތުގައި، 2009 ވަނަ އަހަރުވެސް އަދި މީގެކުރީގައިވެސް މާލޭގައި ވަޅި، ކަޓަރުފަދަ ތަކެތި ބޭނުންކޮށްގެން ހިންގާފައިވާ ހުރިހާ މާރާމާރީއެއްވެސް ހިންގާފައިވަނީ، އެކަންކުރާ މީހުން ބަނގުރާ ބޮއި، މަސްތުވެގެން ތިބެގެން. އަޅުގަނޑު އަނެއްކާވެސް ހަމަ ފާހަގަކޮށް ދަންނަވާލާނަން. ބަނގުރާ ބޮއި މަސްތުވެގެން ތިބެގެން. ޑްރަގްސް، ބާރުގަދަ ޑްރަގް ބޭނުންކޮށް މަސްތުވެގެން ތިބެއެއް ނޫން. ބަނގުރާ ބޮއި މަސްތުވެގެން. ކަމާބެހޭ ފަރާތްތަކުން އަޅުގަނޑަށް މަޢްލޫމާތު ދެނީ، ވަޅި ހެރުމަށް ތައްޔާރުވުމަށްޓަކައި ބަނގުރާ ބޮނީކަމަށް.\nމިދެންނެވި ބަނގުރާ އަބަދުވެސް މިލިބެނީ އަޅުގަނޑު ކުރިން ދެންނެވި މިހާރު އަލަށް ޢަމަލުކުރަމުން ގެންދާ ގަވާއިދުގެ ދަށުން ދެވިފައިވާ ހުއްދަތަކުގެ ތެރެއިން. މިދެންނެވި އިޖްތިމާޢީ ސަބަބަށްޓަކައި ގަވާއިދަށް ބަދަލެއް ގެންނެވުމަށް ހުށަހެޅިފައި މިވަނީ. އިޖްތިމާޢީ މައްސަލަތަކެއް ޙައްލު ކުރުމަށްޓަކައި ގަވާއިދަށް ބަދަލެއް ގެނައުމަށް ސަރުކާރުން ވިސްނާން ފެށީ ނުވަތަ ސަރުކާރުން އެކަމާ މަސައްކަތް ކުރާން ފެށީ. އަޅުގަނޑު މިދަންނަވަނީ، އެއްވެސް ހާލެއްގައި ބަނގުރާ، ޣައިރު މުސްލިމުންނަށް ވިއްކުމާއި ދިވެހިރާއްޖޭގެ އިޤްތިޞާދީ ކިތަންމެ ކަމަކާ ގުޅިފައިނުވާ ވާހަކައެއް ނޫން. އެހެން ނަމަވެސް، ސަރުކާރުން ގަވާއިދަށް އިޞްލާޙު ގެނައުމަށް މަސައްކަތް ފަށައިގަތީ، އަދި އޭގެ ވިސްނުމަށް ސަރުކާރުންދާން ފެށީ އިޖްތިމާޢީ މައްސަލައެއްގެ ޙައްލު ހޯދުމުގެ ނިޔަތުގައޭ.\nގަވާއިދަކަށް ސަރުކާރުން ބަދަލު ގެނައުމުގައި ކިތަންމެ މަރްޙަލާއެއް ގެންގުޅެން އެބަޖެހޭ. ޚާއްޞަކޮށް، މިގަވާއިދަށް ބަލާއިރުގައި ފުރަތަމައަށް އަޅުގަނޑުމެންނަށް އެބަ ހަމަ ސާފުކޮށް ފެނޭ، ރައްޔިތުންގެ މަޖިލީހަށް ހުށަހެޅުނު، ރާއްޖޭގައި މީހުން ދިރިއުޅޭ ރަށްރަށުގައި ބަނގުރާ ބުއިން މަނާކުރުމާގުޅޭ ބިލެއް. މަޖިލީހުން އެބިލް ބަލައެއްނުގަތް. އަދި ހަމައެހެންމެ، ސަރުކާރުން ބަނގުރާ، ޣައިރު މުސްލިމުންނަށް ވިއްކުމާއި ގެންގުޅުމުގެ ހުއްދަ ދިނުމާ ގުޅޭގޮތުން ގަވާއިދަށް އިޞްލާޙު ގެންނަން ބޭނުންވެ، އެ މައްޗަށް އެކުލަވާލެވުނު އިޞްލާޙު، ރައްޔިތުންގެ މަޖިލީހުގެ ގަވާއިދު ކޮމިޓީއަށްވެސް ފޮނުވުނު. ރައްޔިތުންގެ މަޖިލީހުންވަނީ ބިލް ބަލައިނުގެންފައި. އަދި ގަވާއިދު ކޮމިޓީއިންވެސްވަނީ ސަރުކާރުން ހުށަހެޅި ގަވާއިދަށް އެއްވެސް އިޞްލާޙެއް ގެނައުމެއްނެތި އަނބުރާ އިކޮނޮމިކް ޑިވެލޮޕްމަންޓް މިނިސްޓްރީއަށް ފޮނުއްވާފައި.\nސަރުކާރުން މިގަވާއިދަށް ބަދަލެއް ގެންނާން އެދެނީ، ހަމައެކަނި ހެޔޮނިޔަތުގައި އިޖްތިމާޢީ މައްސަލައެއް ޙައްލު ކުރުމަށް. ގަވާއިދަށް ބަދަލު ގެނައުމަށް ރައްޔިތުން ނޭދެނީނަމަ، ސަރުކާރެއް އެގަވާއިދަކަށް ބަދަލެއް ގެންނާކަށެއް ނޭދޭނެ. ބޭނުމެއް ނުވާނެ. ރައްޔިތުން ނޭދޭ އެއްވެސް ކަމެއް ކުރާކަށް މި ސަރުކާރު ނޭދޭނެ އަދި މަސައްކަތެއްވެސް ނުކުރާނެ. ގަވާއިދަށް ބަދަލު ގެނައުމަށް ރައްޔިތުންގެ އިޙްސާސާއި ރައްޔިތުންގެ ވިންދު ދެނެގަތުމަށްޓަކައި އަޅުގަނޑުމެންގެ ޤާނޫނުއަސާސީ، ވަސީލަތްތަކެއް އަޅުގަނޑުމެންނަށް ފޯރުކޮށްދީފައި އެބަހުރި. އޭގެތެރޭގައި، ޚާއްޞަކޮށް، ރާއްޖޭގެ ރައްޔިތުންގެ މަޖިލިސް. އެހެން ނަމަވެސް، މިފަހަރު ރައްޔިތުންގެ މަޖިލީހުން މިކަމާ ގުޅިގެން ސާފު ސާދާ މަންޒަރެއް ސަރުކާރަކަށެއް ނުލިބުނު. ސަރުކާރުން މިގަވާއިދަށް އިޞްލާޙު ގެނައުމުގެ ކުރީގައި، އަދި އިޞްލާޙު ގެނައުމަށް އެއްވެސް އަތަކަށް ނިންމުމުގެ ކުރީގައި، ރައްޔިތުންގެ އިޙްސާސާއި، ރައްޔިތުންގެ ވިންދު ދެނެގަންނާން ބޭނުން.\nއެނގިވަޑައިގަންނަވާނެ، އަޅުގަނޑުމެންގެ ޤާނޫނުއަސާސީގައި މިހާރު ރައްޔިތުންގެ އިޙްސާސްތައް ހާމަކުރުމަށް އެތައް ވަސީލަތްތަކެއް ފަހިކޮށްދީފައި އެބަވޭ. ޚިޔާލުފާޅުކުރުމުގެ މިނިވަންކަން، އެއްވެ އުޅުމުގެ މިނިވަންކަން، ހަޅުތާލު ކުރުމުގެ މިނިވަންކަން. މިކަންކަމަކީ ސީދާ ސާފު ސާދާ ގޮތުގައި، ހެޔޮގޮތުގައި ބޭނުންކުރެވެންހުރި ވަސީލަތްތަކެއް. ސަރުކާރުން މި ގެންނާން މިއުޅޭ ނުވަތަ ގެނައުމަށް ވިސްނާން ފެށި ގަވާއިދަށް ބަދަލު ގެނައުމަށް ވިސްނާން ފެށި ފެށުމާ ގުޅިގެން އަޅުގަނޑަށް މިކަން ދެކެވެނީ އިކޮނޮމިކް މިނިސްޓްރީން އަނެއްކާވެސް މިވަނީ، މި އިޞްލާޙު މި ރާއްޖޭގެ އަޅުގަނޑުމެން އެންމެންގެ ބަލައިގަތުމަށް ހުށަހަޅާފައި. ރައީސުލްޖުމްހޫރިއްޔާގެ އޮފީހަށްވެސް އެމިނިސްޓްރީންވަނީ އެގަވާއިދު ހުށަހަޅާފައި. ރައީސުލްޖުމްހޫރިއްޔާގެ އޮފީހުން އެގަވާއިދު ބަލައިގަތް ކަމަށް މިބެލެނީ، އެގަވާއިދު، ދިވެހި ސަރުކާރުގެ ދިވެހި ދައުލަތުގެ ގެޒެޓްގައި ޝާއިޢު ކުރެވުނީމަ. އަދި އެގަވާއިދު ދިވެހި ސަރުކާރުގެ ގެޒެޓްގައި ޝާއިޢު ނުކުރޭ.\nސަރުކާރުން ގަވާއިދެއް ހެދުމުގައި އަދި އެއްވެސް ކަމެއް ކުރުމުގައި، ބަލަމުން ގެންދާނެ އެކަމަކާ ގުޅިގެން ރައްޔިތުން އެދޭ ގޮތް. ރައްޔިތުންގެ ރުހުން، ރައްޔިތުންގެ ބޭނުން. ރައްޔިތުންގެ އުންމީދު. ސަރުކާރުން މިގެންދަނީ މިކަން ވަރަށް ގާތުން ބަލަމުން. އަޅުގަނޑު ރައްޔިތުންނަށް ޔަޤީންކޮށް އަރުވަނީ، ތިޔަ ރައްޔިތުން ނޭދޭ ގޮތަކަށް މި ސަރުކާރަކުން އެއްވެސް ކަމެއް، އެއްވެސް ޢަމަލެއް ނުކުރާނަމޭ.\nއަޅުގަނޑު އެދެނީ، އަޅުގަނޑުމެންނަށް މިއަދަށްވުރެ އަދި މާ ބާއްޖަވެރި މާދަމައެއް. އަޅުގަނޑު އެދެނީ، އަޅުގަނޑުމެން އެންމެންނަށް ދެ ދުނިޔޭގެ ބާއްޖަވެރިކަން.


Kuriyah Oih2Dhuvahu Udha Erun Dhuru - Met - Vaguthu\nކުރިޔަށް އޮތް ދެ ދުވަހު ރާއްޖޭގެ ރަށްރަށަށް އުދަ އެރުން ދުރު ކަމަށް މޫސުމާ ބެހޭ ގައުމީ އިދާރާ (މެޓް އޮފީހުން) ވިދާޅުވެއްޖެއެވެ.\nމެޓް އޮފީހުން "ވަގުތު" އަށް މައުލޫމާތު ދިން ގޮތުގައި ވޭތުވެދިޔަ ދުވަސްތަކުގައި ރާއްޖޭގެ އެކި ރަށްރަށަށް އުދައިގެ އަސްރު ކުރަމުން ދިޔަ ނަމަވެސް މިހާރު ރާއްޖޭގެ ކަނޑުގެ ބާނިތައް އަންނަނީ ކުޑަވަމުންނެވެ. އެހެންކަމުން ކުރިޔަށް އޮތް ދެ ދުވަހު އުދަ އެރުމުގެ ފުރުސަތު ކުޑަ ކަމަށް އެ އޮފިޝަލް ވިދާޅުވިއެވެ.\nރާއްޖޭގެ އެކި ސަރަހައްދުތަކަށް އާދައާއި ހިލާފަށް އުދަ އަރަމުން ދިއުމުގެ ސަބަބުން މެޓް އޮފީހުން ވަނީ ވޭތު ވެދިޔަ ހަފްތާގެ ތެރޭގައި އެލާޓްތަކެއް ނެރެފައެވެ. މެޓުން ހާމަކޮށްފައިވާ ގޮތުގައި އެދުވަސްވަރު އާދަޔާ ހިލާފަށް އުދަ އަރަމުން ގޮސްފައި ވަނީ ކަނޑުގައި ބާނިތަކެއް އުފެދި އުދަ އަރަމުން ދިޔަ ދުވަސްވަރާއި، ހަނދުބޮޑުވާ މޫސުމާއި ދިމާވުމުގެ ސަބަބުންނެވެ.\nމިފަހަރު އުދަ އަރައިގެން އެންމެ ބޮޑެތި ގެއްލުންތަކެއް ލިބިފައިވާ އެއް ރަށަކީ ލ.މާވަށެވެ. އެރަށް ދިޔަވަރު ހިކިފައި އޮންނަ ގަޑީގައިވެސް އުދަ އަރާފައި ވެއެވެ. އެކަމުގެ ސަބަބުން ރަށުގެ ރައްޔިތުން ތިބީ ބިރުވެރިކަމެއްގެ ތެރޭގައެވެ.\nމާވަށު ކައުންސިލުން ހާމަކޮށްފައިވާ ގޮތުގައި މިފަހަރު އުދަ އަރައިގެން ވަނީ 2004 ވަނަ އަހަރުގެ ސުނާމީ ކާރިސާ އާއި ދާދި އެއްވަރެއްގެ ގެއްލުންތަކެއް އެރަށަށް ކުރިމަތިވެފައެވެ.\nމިއަދުވެސް ރާއްޖޭގެ ބޮޑު ބަޔަކަށް އުދަ އަރާފާނެ ކަމަށް ލަފާކޮށްފި\nރާއްޖޭގެ ހުރިހާ ރަށަކަށް އުދަ އަރާފާނެ ކަމަށް ލަފާކޮށްފި


ރައްޔިތުންގެ އުންމީދުތައް ހަގީގަތަކަށް ހެދޭނީ އެމްޑީޕީއަށްކަން އެރައްޔިތުންނަށް އެނގޭ: ރައީސް ނަޝީދު | President Mohamed Nasheed\nރައްޔިތުންގެ އުންމީދުތައް ހަގީގަތަކަށް ހެދޭނީ އެމްޑީޕީއަށްކަން އެރައްޔިތުންނަށް އެނގޭ: ރައީސް ނަޝީދު\nރައްޔިތުންގެ އުންމީދުތައް ހަގީގަތަކަށް ހެދޭނީ ދިވެހި ރައްޔިތުންގެ ޑިމޮކްރަޓިކް ޕާޓީ (އެމްޑީޕީ)ގެ ސަރުކާރެއްގައިކަން ރައްޔިތުންނަށް އެނގޭކަމަށް ޕާޓީގެ ރިޔާސީ ކެނޑިޑޭޓު ރައީސް މުހައްމަދު ނަޝީދު ވިދާޅުވެއްޖެއެވެ. ކ. ގުރައިދޫގައި ބޭއްވުނު ކެމްޕެއިން ޖަލްސާގައި ވާހަކަފުޅު ދައްކަވަމުން އެމަނިކުފާނު ވިދާޅުވެފައިވަނީ 30 އަހަރު ވަމުން ދިޔަ ގޮތާއި، ދެން އައި3އަހަރުގެ ތަރައްގީ ރައްޔިތުން އައީ ބަލަމުން ކަމަށާއި އަދި ބަޣާވާތަށްފަހު އެތަރައްގީ ހުއްޓިގެންދިޔަތަންވެސް ފެނުނުކަމަށެވެ.\n30 އަހަރުގެ ތެރޭގައި އެޅުނީ 38 ބަނދަރުކަން ފާހަގަކުރައްވަމުން އެމަނިކުފާނު ވިދާޅުވީ ރައްޔިތުންނަށް ހައްގު މިންވަރަކީ އެއީ ނޫންކަމަށެވެ. އެމްޑީޕީގެ ވެރިކަމުގައި 57 ބަނދަރު އެޅުނުކަމަށް އެމަނިކުފާނު ވިދާޅުވިއެވެ. ނަރުދަމާ ނިޒާމަށް ބައްލަވައިލައްވަމުން 30 އަހަރު އެޅުނީ އެންމެ ނަރުދަމާގެ ނިޒާމަކާއި މާލޭގެ ފެނުގެ ނިޒާމުކަމަށާއި އެމްޑީޕީއިން 17 ނަރުދަމާ ނިޒާމާއި6ރަށުގެ ފެނުގެ ނިޒާމު ގާއިމްކޮށްދިންކަމަށް ރައީސް ނަޝީދު ވިދާޅުވިއެވެ. ތައުލީމީ ނިޒާމަށް އަލިއަޅުއްވައިލައްވަމުން އިނގިރޭސި މީޑިއަމަށް ކިޔަވައިދޭން މުޅި ރާއްޖޭގައި ފެށުނީ 2000 ގެ ކުރީކޮޅު ކަމަށާއި ގްރޭޑް 10 އަކަށް ރަށްރަށުގައި ކިޔަވައިދޭންފެށީ އެއަށެވުރެވެސް ފަހުންކަމަށް ވިދާޅުވިއެވެ. އެމްޑީޕީއިން އެކަން ބަދަލުކޮށް 243 ކްލާސްރޫމް އަޅައި އެއްދަންފަޅިއަށް ސްކޫލްތައް ބަދަލުކުރުމުގެ މަސައްކަތްފަށައި ވަށައިޖެހޭ ތައުލީމި ނިޒާމެއް ފެށިކަމަށާއި ފަސް މާއްދާއިން އޯލެވެލްގައި ފާސްވާކުދިންގެ ނިސްބަތް %30 އިން %45އަށް މައްޗަށް ޖެއްސިކަން ފާހަގަކުރެއްވިއެވެ. އަދި ހަމައެހެންމެ ޒަކާތް ފިޔަވައި އިތުރު އެހީއެއް މީގެ ކުރީން ނުލިބި އޮއްވާ އެމްޑީޕީ ވެރިކަމަށް އައިސް އެކިއެކި ފަރާތްތަކަށް ހައްގުވާ އިނާޔަތްތައް ދޭންފެށިކަމަށް ރައީސް ނަޝީދު ވިދާޅުވިއެވެ.\nއެމްޑީޕީގެ ވެރިކަމުގައި7ރަށެއްގެ ބިންބޮޑުކުރެއްވި ކަމަށާއި ދިގު 30 އަހަރު ތެރޭގައި ބިން ބޮޑުކުރެވުނީ5ރަށުގައިކަމަށް ރައީސް ނަޝީދު ވިދާޅުވިއެވެ. ހަރަދު ކުޑަކޮށް އަވަހަށް ހިއްކޭނެ ޓެކްނޮލޮޖީ އޭރުވެސް ހުރިކަމަށް އެމަނިކުފާނު ވިދާޅުވިއެވެ. އެމްޑީޕީ ސަރުކާރުގައި ގުރައިދޫ ބިން ބޮޑުކޮށްދެއްވާނޭކަމަށް ރައީސް ނަޝީދު ވައުދުވެވަޑައިގެންނެވިއެވެ. އަދި އެރަށުގައި ފްލެޓް އަޅުއްވާނޭކަމަށް ވިދާޅުވިއެވެ. އިންތިޚާބު އެމްޑީޕީކޮޅަށް އަރިވެގެން ދިޔަ އެއްސަބަބަކީ އެމްޑީޕީއިން ކުރި މަސައްކަތުން އުފެދުނު ލާމަރުކަޒީ އުސޫލުކަމަށް ރައީސް ނަޝީދު ވިދާޅުވިއެވެ. މީގެ ކުރީން މާލޭގައި ތިބޭގައި ވެރީން އައްޔަންކުރާ ކަތީބުންނާއި، އަތޮޅުވެރީން ރަށް ހިންގަން ހަވާލުކުރިކަމަށާއި އެހެންނަމަަވެސް ކަތީބުން އިންތިޚާބުކުރަންޖެހޭނޭ ކިޔައި އަޑުއުފުލީ އެމްޑީޕީކަމަށް އެމަނިކުފާނު ވިދާޅުވިއެވެ. މިއަދު ބަޣާވާތުގެ ސަރުކާރުގައި ކައުންސިލްތަކަށް ބަޖެޓް ނެތްކަމަށް އަލިއަޅުވައިލައްވަމުން ރައީސް ނަޝީދު ވަނީ ކޮންމެ ކައުންސިލަކަށް ފަޅު ރަށެއްދެއްވާނޭަކަމަށް ވިދާޅުވެފައެވެ. އެރަށް ގެސްޓް ހައުސްގެ ސިޔާސަތާއި އެކީ ބޭނުންކުރެވޭނޭކަމަށްވެސް ވިދާޅުވިއެވެ.\nކުރީގެ ސަރުކާރުން މީހުން އުޅޭރަށްރަށުގައި ފަތުރުވެރިކަން ކުރުން މަނާކުރުމުން ރަށްރަށަށް އެސިނާއަތުން ފައިދާ ނުވިކަމަށް ވިދާޅުވަމުން ރައީސް ނަޝީދުވަނީ އެމްޑީޕީގެ ގެސްޓް ހައުސް ސިޔާސަތާއި ވަޒީފާގެ އެކީ ރަށްރަށަށް ވަޒީފާގެ ފުރުސަތާއި އެކަށޭނަ އުމްރާނީ ތަރައްގީ އަންނާނޭަކަން ޔަގީންކޮށްދެއްވާފައެވެ. ރަށުގެ އިގްތިސާދާއި ރައްޔިތުންގެ އާމްދަނީ ކުރިއަށް އޮތް ދެއަހަރުތެރޭ އިތުރުވާނޭކަމަށް އެމަނިކުފާނު ވިދާޅުވިއެވެ. އަދި ހުޅުލެއާއި މާލެއަތޮޅު ރަށްރަށާއި ދެމެދު އިތުބާރާއެކު ދަތުރު ކުރެވޭ ފެރީގެ ނިޒާމެއް ގާއިމްކޮށްދެެއްވާނޭކަމަށް ވިދާޅުވިއެވެ. ބޮޑެތި ރިސޯޓްތަކުގެ އޯނަރުންނާއި ގުޅުން އޮންނަ ކައުންސިލްތަކުން ރައްޔިތުންގެ އެދުމަށް ބެލުމެއްނެތި ގެސްޓް ހައުސް ސިޔާސަތާއި ދެކޮޅު ހަދާކަމަށް ވިދާޅުވިއެވެ. އެހެންނަމަވެސް ރަށުގެ ވަސީލަތްތައް ބޭނުންކޮށްގެން ރަށަށް ތަރައްގީގެނެވޭނޭކަމަށް ރައީސް ނަޝީދު ވިދާޅުވިއެވެ.\nއެމްޑީޕީއިން މީގެ ކުރިން ވެފައިވާ ވައުދުތައް ފުއްދިފައިވާ މިންވަރު ވަޒަންކުރަންޖެހޭ ކަމަށް ރައީސް ނަޝީދު ވިދާޅުވިއެވެ. އިޖުތިމާއީ ރައްކާތެރިކަމުގެ ނިޒާމެއް ގާއިމްކުރުމުގެ ވައުދުވެފައިވާނޭ ކަމަށާއި އެކަންތައް ބުރަ މަސައްކަތުން ފުއްދަފައިވާނޭކަން އެމަނިކުފާނު ފާހާގަކުރެއްވިއެވެ. އެކަން ކާމިޔާބުކުރީ ޓެކްސްގެ ނިޒާމެއް ގާއިމްކޮށްގެންކަމަށާއި ކުރިން4ބިލިއަން ރުފިޔާ އާމްދަނީއަށް ލިބެމުން ދަނިކޮށް ދައުލަތުގެ އާމްދަނީ 12 ބިލިއަން ރުފިޔާއަށް އިތުރުވެގެންދިޔަކަމަށް ރައީސް ނަޝީދު ވިދާޅުވިއެވެ. ގެސްޓް ހައުސް ވިޔަފާރިއާއެކު އިތުރު 25000 އެނދު ރާއްޖޭގައި ބިނާކުރެވޭނޭކަމަށްވެސް ވިދާޅުވިއެވެ.\nވާހަކަފުޅު ކުރިއަށް ގެންދަވަމުން ރައީސް ނަޝީދު ވިދާޅުވީ ކުރިން އިންތިޚާބު ގާތްވެގެން އަންނަ އިރު ރަށް އޮންނާނީ ބިރުވެރިކަމުގެ ތެރޭގައިކަމަށެވެ. އެބިރުވެރިކަމުގައި ތިބީމައި ދިގު 30 އަހަރު %100 އިން އިންތިޚާބުތައް ކާމިޔާބުވީކަމަށާއި އެހެންނަމަވެސް މިއަދު އިންތިޚާބު ކާމިޔާބުވާނީ ރައްޔިތުން ބޭނުންވާ އަދި ގައުމަށް ފައިދާވާނޭ ސިޔާސަތުތަކެއް ހުށައަޅައިގެންކަމަށް އެމަނިކުފާނު ވިދާޅުވިއެވެ. މިއަދު އެއްބުރުން އެމްޑީޕީ ހޮވުމަށް އެތައްޔާރުވަނީ މިޕާޓީގެ ސިޔާސަތުތައް ރަނގަޅުވީމާކަމަށްވެސް އެމަނިކުފާނު ވިދާޅުވިއެވެ. ސަރުކާރު ގަދަބާރުން ވައްޓާލި ހުތުރު ގޮތަށް އަލިއަޅުވައިލައްވަމުން ރައީސް ނަޝީދު ވިދާޅުވީ އަނބުރާ ރައްޔިތުން އެމްޑީޕީ ހޮވަނީ އެގޮތަށް ސަރުކާރު ވައްޓާލުމަށް ރައްޔިތުން ނުރުހޭތީކަމަށެވެ. އެހެންނަމަވެސް މިއިންތިޚާބަކީ ތަރައްގީއަށް ކުރާ މަސައްކަތުގައި މިއީ ކުޑަ މިންވަރެއްކަމަށާއި މިއީ ހަމައެކަނި އެންމެ އޮޅިއެއްކަމަށް ރައީސް ނަޝީދު ވިދާޅުވިއެވެ.\nހަގީގަތާއި ޚިލާފަށް އެމްޑީޕީއޭ ކިޔައިގެން ދީނޭކިޔާ ދައްކާ ވާހަކަތަކަށް ރައްދުދެއްވާ ރައީސް ނަޝީދު ވިދާޅުވީ އެމްޑީޕީގެ ސަރުކާރުގައި އެހެން ދީނަކަށް ފުރުސަތު ދިނުމެއް ނޯންނާނޭކަމަށެވެ. ކުރިން ޝެއިޚުން ދީނީ ނަސޭހަތް ދިނުމުން ޖަލަށް ލަމުންދަނިކޮށްއެޝެއިޚުންނަށް މިނިވަންކަންދީ ހެޔޮލަފާ ދީނީ ނަސޭހަތްދިނުމުގެ ފުރުސަތު ހޯދައިދިނީ އެމްޑީޕީއިން ކަމަށާއި ވަރަށް ގިނަ ބަޔަކު މިއަދު ޝެއިޚުންގެ ފަގުޑި އަޅުއްވައިގެން ދީނޭކިޔައިގެން ހަގީގަތާއި ޚިލާފު ވާހަކަ ދައްކަމުންދާކަމަށް ރައީސް ނަޝީދު ވިދާޅުވިއެވެ.\nAugust 19, 2013 / ހަބަރު